***ԶԵԿՈՒՅՑ***

***ՀԱՅԱՍՏԱՆՈՒՄ ԽՈՍՔԻ ԱԶԱՏՈՒԹՅԱՆ ՎԻՃԱԿԻ ԵՎ ԼՐԱԳՐՈՂՆԵՐԻ***

***ՈՒ ԶԼՄ-ՆԵՐԻ ԻՐԱՎՈՒՆՔՆԵՐԻ 2025Թ․ 1-ԻՆ ԵՌԱՄՍՅԱԿԻ ԽԱԽՏՈՒՄՆԵՐԻ ՄԱՍԻՆ***

**

*Խոսքի ազատության պաշտպանության կոմիտեն պարբերաբար հանրությանն է ներկայացնում իր զեկույցները՝ հայաստանյան լրատվամիջոցների և դրանց աշխատակիցների գործունեության միջավայրի ու խնդիրների, խոսքի ազատության վիճակի, ԶԼՄ-ների և լրագրողների իրավունքների խախտումների մասին։ Սույն զեկույցում արտացոլված են* ***2025թ․առաջին եռամսյակի*** *տվյալները:*

*Զեկույցում տեղ գտած փաստերի հավաքագրման աղբյուրներն են.*

*- ԽԱՊԿ-ի «թեժ գծով» ստացված ահազանգերը,*

*- ԽԱՊԿ-ի փորձագետների հանդիպումներն ու զրույցները ԶԼՄ-ների աշխատակիցների հետ,*

*- պետական մարմիններին ուղարկված պաշտոնական հարցումների պատասխանները,*

*- ԶԼՄ-ների ներգրավվածությամբ դատական գործերի նյութերը,*

*- գործընկեր լրագրողական կազմակերպությունների տարածած նյութերը,*

*- ԶԼՄ-ների հրապարակումները։*

*Բովանդակություն*

*Համառոտ ամփոփում ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․ 3*

*Լրատվամիջոցների գործունեության միջավայրը ․․․․․․․․․․․․․․․․․․․․․․․․․․ 4*

*Լրատվամիջոցների իրավունքների խախտումներ (ընդհանուր թվեր) …․9*

*Ֆիզիկական բռնություններ լրագրողների նկատմամբ ․․․․․․․․․․․․․․․․․․․12*

*Ճնշումներ ԶԼՄ-ների և դրանց աշխատակիցների նկատմամբ ․․․․․․․․․․․ 15*

*Տեղեկություն ստանալու և տարածելու իրավունքի խախտումներ ․․․․․․․․ 52*

*ԶԼՄ-ների գործունեությանն առնչվող այլ իրադարձություններ ․․․․․․․․․․․․ 60*

*Ծրագրի ղեկավար Աշոտ Մելիքյան*

*Մեդիա փորձագետ Հասմիկ Բուդաղյան*

*Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամ» միջազգային կազմակերպության* *տեսակետների և դիրքորոշումների հետ:*

***ՀԱՄԱՌՈՏ ԱՄՓՈՓՈՒՄ***

2025 թվականի առաջին եռամսյակին անցկացված մշտադիտարկման տվյալների համաձայն՝ ԶԼՄ-ների ու լրագրողների հանդեպ տարաբնույթ ճնշումներն առավելապես իրականացվել են իշխանության ներկայացուցիչների կողմից՝ **25 դեպքից 18-ում**։ Ուշագրավ է, որ իշխանության ներկայացուցիչները գերակշռում են նաև ընդդեմ լրագրողների և լրատվամիջոցների հայցերով դատարան դիմողների շրջանում։ Դիտարկվող ժամանակահատվածում **15 նոր հայցից 12-ը** ներկայացրել են պետական մարմիններն ու բարձրաստիճան պաշտոնյաները։

Ճնշումներն ընդհանուր առմամբ դրսևորվել են լրագրողների նկատմամբ անվայելուչ պահվածքով, սպառնալիքներով ու վիրավորանքներով, օրինական մասնագիտական գործունեության խոչընդոտումներով։ Ընդ որում՝ երբեմն այդպիսի դեպքերին հաջորդել են նաև դատական հայցերն ընդդեմ ԶԼՄ-ների կամ դրանց աշխատակիցների։ Այս առումով բարձրաստիճան պաշտոնյաներից հատկապես աչքի է ընկել Ազգային ժողովի նախագահ Ալեն Սիմոնյանը, որը, բացի լրագրողների հետ կոնֆլիկտային իրավիճակներում հայտնվելուց, **4** նոր դատական հայց է ներկայացրել նրանց դեմ։ ԶԼՄ-ների ներկայացուցիչների հետ շփվելիս ոչ հարգալից, անպարկեշտ վերաբերմունք են դրսևորել ԱԺ պատգամավորներ Անդրանիկ Քոչարյանը, Վիլեն Գաբրիելյանը և այլոք։
 Ի դեպ, եռամսյակի ընթացքում լրագրողների նկատմամբ արձանագրված ֆիզիկական բռնության **2** դեպքերն էլ տեղի են ունեցել Ազգային ժողովում, երբ նրանց դեմ ուժ են կիրառել անվտանգության ծառայության աշխատակիցները։

Մարտի 30-ին՝ Գյումրիում կայացած ավագանու արտահերթ ընտրությունների օրը, լրագրողները ճնշումների են ենթարկվել նաև քաղաքացիների կողմից։

Թեև նախորդ տարվա նույն ժամանակահատվածի համեմատ դիտարկվող եռամսյակի ընթացքում նվազել են տեղեկություններ ստանալու և տարածելու իրավունքի խախտումները, այդուհանդերձ, առկա իրավիճակը դեռևս դժվար է բարվոք համարել։ Արձանագրվել է **29** այդպիսի խախտում։ Տարածված երևույթներ են մնում լրագրողների հարցումներին պետական մարմինների պատասխանների անհարկի ձգձգումը, տեղեկությունների տրամադրման անհիմն մերժումը, հարցերի էության չհամապատասխանող ձևական պատասխանները։

Լրագրողների և լրատվամիջոցների իրավունքների խախտումներին վերաբերող փաստերը ներկայացված են զեկույցի համապատասխան բաժիններում, իսկ առավել արտառոց դեպքերի առնչությամբ ԽԱՊԿ-ն ու գործընկեր լրագրողական կազմակերպությունները հանդես են եկել հայտարարություններով։

Freedom House իրավապաշտպան կազմակերպությունը փետրվարի 26-ին հրապարակած «Ազատությունն աշխարհում-2025»[[1]](#footnote-1) իր տարեկան զեկույցում Հայաստանում մամուլի ազատության ցուցանիշը հնարավոր 4 միավորից գնահատել է 2։ Նշվել է, որ անկախ և հետաքննական լրատվամիջոցները ՀՀ-ում գործում են համեմատաբար ազատ, իսկ ընդհանուր առմամբ տպագիր և հեռարձակվող լրատվամիջոցների մեծ մասը կապված է քաղաքական կամ այլ կոմերցիոն շահերի հետ:

Հայաստանյան մեդիա ոլորտի համար լուրջ մարտահրավեր էր ԱՄՆ նոր վարչակազմի կողմից խոշոր դոնոր կազմակերպությունների, մասնավորապես՝ Միջազգային զարգացման գործակալության (USAID-ի) գործունեության կասեցումը և դրա հետ կապված հեռանկարի անորոշությունը։ Այդ գործակալության հետ համագործակցող և աջակցություն ստացող տասնյակ լրատվամիջոցներ և լրագրողական կազմակերպություններ հայտնվեցին ծանր ֆինանսական վիճակում, բազմաթիվ ծրագրերի իրականացումը դադարեցվեց, ինչի մասին ավելի մանրամասն՝ ստորև։

***ԼՐԱՏՎԱՄԻՋՈՑՆԵՐԻ ԳՈՐԾՈՒՆԵՈՒԹՅԱՆ ՄԻՋԱՎԱՅՐԸ***

2025 թվականի հունվարին ԱՄՆ նորընտիր նախագահ Դոնալդ Թրամփի հրապարակած որոշումն ամերիկյան միջազգային օգնությունը կասեցնելու մասին մեծ տագնապ առաջացրեց այդ օգնության շահառու հարյուրավոր երկրներում, այդ թվում Հայաստանում։ Ի թիվս բազում այլ ոլորտների, սա մարտահրավեր դարձավ նաև լրատվական դաշտի համար։ Տասնյակ հայաստանյան ԶԼՄ-ներ և լրագրողական կազմակերպություններ, որոնք հայտնի են որպես որակյալ լրագրության ջատագովներ և չեն օգտվում քաղաքական ուժերի հովանավորչությունից և ֆինանսավորումից, հայտվեցին ծայրահեղ ծանր վիճակում։ Զրկվելով միջազգային աջակցության զգալի մասից՝ նրանք ստիպված եղան դադարեցնել կարևոր հանրային նշանակություն ունեցող ծրագրեր, մեծապես կրճատել աշխատակազմը, գործունեության ծավալները, հետևաբար՝ նաև աշխատավարձերը։

 Այս առումով առավել ծավալուն և անհաղթահարելի խնդիրներ առաջացան ԱՄՆ Միջազգային զարգացման գործակալության (USAID-ի) աջակցությամբ Հայաստանում մեդիայի զարգացման ծրագիրն իրականացնելիս։ 15 միլիոն դոլար արժողությամբ այս հնգամյա ծրագիրը մեկնարկել էր 2023 թվականին և արդեն իսկ ներառել էր տասնյակ լրատվամիջոցներ ու լրագրողական կազմակերպություններ։ Այն իրականացնելու համար ձևավորվել էր կոնսորցիում «Ինտերնյուս Նետուորկ» (Internws Network) միջազգային կազմակերպության գլխավորությամբ, որը Երևանում ուներ իր ներկայացուցչությունը՝ «Ինտերնյուզ Հայաստանը»։ ԱՄՆ նոր վարչակազմի կողմից USAID-ի գործունեությունը կասեցնելուց հետո վերոհիշյալ ծավալուն ծրագիրը դադարեցվեց, իսկ «Ինտերնյուս Հայաստանը» փակվեց։

Այս գործընթացների արդյունքում հայաստանյան խիստ բևեռացված լրատվական դաշտում զգալիորեն թուլացավ լրատվամիջոցների այն սեգմենտը, որը հիմնականում զերծ է քաղաքական ազդեցություններից, կարևորում է մասնագիտական էթիկայի նորմերը, հավատարիմ է իր հանրային առաքելությանը։ Ֆինանսավորման հետ կապված նոր խնդիրերն առավել սրվում են այն օբյեկտիվ իրողություններով, որ Հայաստանում դեռևս տարածված չէ տեղեկատվության համար վճարելու մշակույթը, իսկ բաժանորդագրությունների միջոցով եկամուտ ապահովելու որոշ լրատվամիջոցների փորձերը հիմնականում հաջողությամբ չեն պսակվում, թերզարգացած է և քաղաքական ազդեցություններից ազատ չէ գովազդային շուկան։

Հայաստանյան հասարակությունում մտահոգություն առաջացրեց նաև ԱՄՆ վարչակազմի մարտի 14-ի որոշումը՝ կրճատման ենթարկել դաշնային յոթ գործակալություններ, այդ թվում՝ ԱՄՆ գլոբալ լրատվամիջոցների գործակալությունը (USAGM), որի հովանու ներքո էին «Ազատություն» ռադիոկայանը և «Ամերիկայի ձայնը»։ Վերջինիս գրասենյակը Թրամփի հրամանագրից հետո անմիջապես փակվեց, իսկ «Ազատություն» ռադիոկայանը ստիպված եղավ կրճատել անձնակազմն ու միջոցները։ Ներկայումս ռադիոկայանը լրջագույն ֆինանսական խնդիրներ ունի և վիճարկում է ԱՄՆ Կոնգրեսի հատկացրած միջոցները սառեցնելու՝ ԱՄՆ Գլոբալ մեդիայի գործակալության (USAGM) որոշումը։

 «Թրամփի արտաքին օգնության սառեցումը քաոսի մեջ է գցում լրագրությունն ամբողջ աշխարհում»,- արձանագրեց «Լրագրողներ առանց սահմանների» միջազգային իրավապաշտպան կազմակերպությունը փետրվարի 5-ին տարածած մամուլի հաղորդագրության մեջ[[2]](#footnote-2)։ (RSF) Դատապարտելով այդ որոշումը՝ կազմակերպությունը կոչ է արել միջազգային պետական ​​և մասնավոր դոնորներին՝ պարտավորություն ստանձնել անկախ լրատվամիջոցներին օգնելու հարցում:
 Հայաստանում իրավիճակը մեղմելու համար քաղաքացիական հասարակությունը ակտիվ ջանքեր է գործադրում` հայացքը ուղղելով դեպի ԵՄ և այլ դոնոր երկրներ՝ ընդգծելով ԶԼՄ-ների ազատությունն ու զարգացումը որպես ժողովրդավարական արժեք: Սակայն այս ճգնաժամը պետք է մտածելու տեղիք տա նաև իշխանություններին․ անհրաժեշտ է պետական ​​մակարդակով խրախուսել որակյալ լրատվամիջոցների գործունեությունը և աջակցել դրանց՝ չազդելով խմբագրական քաղաքականության և անկախության վրա:

 Մինչդեռ՝ դիտարկվող ժամանակահատվածում արձանագրվել են մեդիային ուղղված ճնշումների մտահոգիչ փաստեր, որոնցում դերակատարում են ունեցել իշխանության բարձրաստիճան ներկայացուցիչներ։ ԽԱՊԿ-ն ու գործընկեր լրագրողական կազմակերպություններն անդրադարձել են այդ դեպքերին՝ հանդես գալով հայտարարություններով և դատապարտելով խոսքի ազատությանը սպառնացող երևույթները։

Այսպես՝ փետրվարին նկատվել է պաշտոնյաների ու մերձիշխանական շրջանակների կողմից «Ազատություն» ռադիոկայանը թիրախավորելու, սոցցանցային գրառումների միջոցով վարկաբեկելու ալիք։ Հատկապես ուշագրավ են այս առումով ՀՀ վարչապետի աշխատակազմի ղեկավար [Արայիկ Հարությունյանի](https://www.facebook.com/arayik.harutyunyan/posts/pfbid0rDHeQfLhSHb9mxBJcfJxT1PgfQggcnk2Cb5eGVTFL1ZGJpwPvRMLnDWX97Twg1ATl), Ազգային ժողովի փոխնախագահ [Ռուբեն Ռուբինյանի](https://www.facebook.com/ruben.rubinyan/posts/pfbid0i4jhKRXBu2fmyRkbMJZfyYxzwm8GzVVbCG5qKi7xB27oWKruuvSDM53jsEsdEq7Cl), «Քաղաքացիական պայմանագիր» կուսակցության խորհրդարանական խմբակցության քարտուղար [Արթուր Հովհաննիսյանի](https://www.facebook.com/ArturHovhannisyanOfficial/posts/pfbid0346qgqZ7jQiuZbV554PJ5sca9AvKd3u6KdaW2XsvpC4mNEkNbpKaUjB3Sj7P2GfDNl) ֆեյսբուքյան  գրառումները, որոնցում «Ազատություն»-ը, մասնավորապես, մեղադրվում է ֆեյքեր տարածելու կամ միակողմանի լրատվության համար, կասկածի տակ է դրվում լրատվամիջոցի պրոֆեսիոնալիզմը և այլն: Լրագրողական կազմակերպությունները իշխանության ներկայացուցիչներին կոչ են արել դադարեցնել այդ և ցանկացած այլ լրատվամիջոցի վարկաբեկման արշավ իրականացնելու պրակտիկան, տեղեկատվական վեճերը լուծել ու անհամաձայնություններն արտահայտել նույն հարթակներում՝ օգտագործելով հերքման կամ պատասխանի հնարավորությունները[[3]](#footnote-3)։

Ավելի վաղ՝ հունվարի 29-ին, ԱԺ նախագահ Ալեն Սիմոնյանն իր տելեգրամյան գրառումով սպառնացել էր դատի տալ «Ժողովուրդ» թերթին ու «Mediahub.am» լրատվական կայքի լրագրող Վահե Մակարյանին՝ պաշտոնական հանդիպումներից մեկի մասին հրապարակած տեղեկությունների համար[[4]](#footnote-4)։ Ի դեպ, առաջինի դեպքում պաշտոնյան խոստացավ դատարան չդիմել, եթե հերքում հրապարակվի, ինչը լրատվամիջոցը հրաժարվեց անել, և հետևեցին դատական հայցերը։ Պաշտոնյան մարտի 25-ին էլ թիրախավորել է «News.am» լրատվական կայքի թղթակցին՝ շեշտելով, թե այդ լրատվամիջոցը պատկանում է ՀՀ երկրորդ նախագահ Ռոբերտ Քոչարյանին։ Ավելի ուշ Ալեն Սիմոնյանն իր ասածի համար ներողություն է խնդրել լրագրողից։

 Ուշագրավ է, որ դիտարկվող ժամանակահատվածում Ազգային ժողովում արձանագրվել են նաև լրագրողների իրավունքների խախտումների, նրանց վրա ճնշում գործադրելու այլ դեպքեր։ Մասնավորապես, մարտի 20-ին «Քաղաքացիական պայմանագիր» խմբակցության պատգամավոր, ԱԺ [պաշտպանության և անվտանգության հարցերի մշտական հանձնաժողով](http://www.parliament.am/committees.php?do=members&ID=111204&lang=arm)ի նախագահ Անդրանիկ Քոչարյանը, նկատելով, որ իր հետ ճեպազրույց նախաձեռնած մի խումբ թղթակիցներին միացել է նաև «Tribune.am» կայքի լրատվական ծառայության ղեկավար Հռիփսիմե Ջեբեջյանը, պահանջել է, որ վերջինս այլ տեղ կանգնի և չխանգարի, իսկ երբ լրագրողը փորձել է պարզաբանում ստանալ այդ վերաբերմունքի առնչությամբ, պատգամավորը հորդորել է նրան «մաքրել շրթունքները»։

Անդրանիկ Քոչարյանը միջադեպից հետո հայտարարել է, որ չի պատրաստվում ներողություն խնդրել լրագրողից։ Մինչդեռ նա այն պաշտոնյաներից է, որն առավել հաճախ է թիրախավորում և նսեմացնում ԶԼՄ-ների ներկայացուցիչներին, այդ թվում՝ Հռիփսիմե Ջեբեջյանին։ Լրագրողական կազմակերպություններն այս կապակցությամբ հրապարակած հայտարարությամբ նշել են, որ այս տիպի կոնֆլիկտները դարձել են խորհրդարանի առօրյայի անբաժանելի մաս․ «Բազմիցս բարձրաձայնել ենք պատգամավոր-լրագրող հարաբերություններում առկա խիստ լարվածության և անհանդուրժողականության մասին, երբ իշխող ուժի ներկայացուցիչներն անվայելուչ վարքագիծ են ցուցաբերում ու վիրավորում ընդդիմադիր ԶԼՄ-ների թղթակիցներին, իսկ ընդդիմադիր գործիչները նույն պահվածքը դրսևորում են իշխանամետ լրատվամիջոցների աշխատակիցների նկատմամբ։ Ընդ որում, որպես կանոն, նման կոնֆլիկտներն անհետևանք են մնում խորհրդարանականների համար․ մինչ այժմ նրանցից ոչ մեկը պատասխանատվության չի ենթարկվել։ Այս առումով առօրեական է մնում ԱԺ պատգամավորական էթիկայի հանձնաժողովի ձևավորման հետ կապված խնդիրների լուծումը»[[5]](#footnote-5)։
 Մարտի 26-ին դեպքի առիթով 161 լրագրողի ստորագրությամբ Ազգային ժողով է մուտքագրվել դիմում՝ ԱԺ էթիկայի ժամանակավոր հանձնաժողով ստեղծելու պահանջով, նամակը առձեռն հանձնվել է նաև վարչապետ Նիկոլ Փաշինյանին։ Նույն օրը Ազգային ժողովում, երբ պետք է սկսվեր Խորհրդարան-Կառավարություն հարցուպատասխանը, ԱԺ-ում հավատարմագրված լրագրողներն իրենց օթյակից փորձել են ակցիա իրականացնել՝ պարզելով պատգամավոր Անդրանիկ Քոչարյանի պատկերով և «Ասա կներես», «Անդրանիկ Քոչարյան, շուրթերդ մաքրի՛ր» գրություններով պաստառ, ինչը կոպտորեն կանխվել է Պետական պահպանության ծառայության աշխատակիցների կողմից։ Լրագրողական կազմակերպությունները կրկին հայտարարությամբ են հանդես եկել՝ պահանջելով ԱԺ ղեկավարությունից քայլեր ձեռնարկել նմանատիպ միջադեպերը բացառելու ուղղությամբ, «Քաղաքացիական պայմանագիր» խմբակցությունից՝ հրապարակային գնահատական տալ Անդրանիկ Քոչարյանի պահվածքին, իսկ ՊՊԾ-ից՝ վերանայել գործելակերպը ԶԼՄ-ների ներկայացուցիչների հետ հարաբերվելիս։ Ըստ հայտարարության հեղինակների՝ կատարվածը լրագրողների արտահայտման ազատության կոպտագույն խախտում է, նրանց իրավունքները պաշտպանելու ոչ իրավաչափ և բիրտ արգելք։ «Այս ամենը վկայում է, որ Ազգային ժողովում վաղուց առկա է ԶԼՄ-ների գործունեության և անվտանգության ծառայության լիազորությունների բախում։ Պետական օբյեկտների պահպանության քողի ներքո անթույլատրելի են լրագրողական օրինական գործունեության խոչընդոտումները, ուժի անհիմն կիրառումը և խոսքի ազատության սահմանափակումը», - նշվում է հայտարարության մեջ։
 Վերոհիշյալ խնդիրների վառ ապացույցն է նաև այն, որ դիտարկվող ժամանակահատվածում գրանցված ֆիզիկական բռնությունների **2** դեպքը նույնպես տեղի է ունեցել Ազգային ժողովում, և ուժ կիրառողները կրկին եղել են անվտանգության ծառայության ներկայացուցիչները։
 Առաջին եռամսյակի ընթացքում ԶԼՄ-ների ու դրանց ներկայացուցիչների հանդեպ ճնշումներից **10** դեպք եղել է վիրավորանքի, թիրախավորումների, մասնագիտական գործունեության խոչընդոտման, հաքերային հարձակման տեսքով։ Ընդդեմ լրատվամիջոցների ու լրագրողների ներկայացվել է **15** նոր դատական հայց, որոնցից **12**-ը պետական մարմինների կամ պաշտոնյաների կողմից են, **1**-ը՝ քաղաքացու, **2**-ը՝ լրատվական գործակալության։ Ընդ որում, վերջին երկու հայցերը հեղինակային իրավունքի պաշտպանության հիմքով են, իսկ հայցվորը «Ֆոտոլուր» լրատվական գործակալությունն է։ Մնացած **13** հայցերը զրպարտության և վիրավորանքի հիմքով են։ Այդ դատական գործերի թիվը նախորդ տարվա նույն ժամանակահատվածի տվյալի համեմատ 1-ով ավելի է։
 Հայաստանում խոսքի ազատության անհիմն սահմանափակման օրինակներից է նաև քաղաքացի Ղարիբ Բաբայանի նկատմամբ քրեական հետապնդումն այն հիմքով, որ նա հունվարի 30-ին համացանցում տարածել է մի տեսանյութ, որում մի խումբ օտարերկրացիներ (ինչպես ավելի ուշ պարզվեց՝ Իրանի քաղաքացիներ) Երևանի Հանրապետության հրապարակում ադրբեջաներեն երգ են երգել Ղարաբաղի մասին: Բաբայանը նշել է, որ սա խայտառակություն է (նկատի ունենալով, որ Արցախյան 44-օրյա պատերազմում հայկական կողմի պարտությունից հետո ադրբեջանցիները կարող են ՀՀ մայրաքաղաքում այս կերպ նվաստացնել հայերին), և հարց է բարձրացրել, թե որտեղ է ոստիկանությունը և ինչու են Հայաստանում շարունակում հանդուրժել դավաճանական իշխանությանը: Արդյունքում իշխանության և ոստիկանության ծառայողների նկատմամբ ատելության խոսք տարածելու համար հարուցվել էր քրեական վարույթ, Բաբայանը ձերբակալվել էր, ապա ազատ արձակվել, սակայն նրա նկատմամբ ընտրվել էր վարչական հսկողություն և սահմանափակվել հրապարակային խոսքով հանդես գալու իրավունքը։ Ավելի ուշ վերաքննիչ քրեական դատարանը Բաբայանի նկատմամբ ընտրված սահմանափակումները վերացրել է։ Այսուամենայնիվ, փաստացի նախաձեռնվել էր մի գործընթաց, որով ոտնահարվում էր անձի խոսքի ազատությունը, արտահայտած մտքերը անհիմն որակվել են որպես ատելության քարոզ։ Մինչդեռ, ըստ տարբեր փորձագիտական վերլուծությունների՝ քաղաքացին խոսքի ազատության շրջանակներից դուրս չի եկել, ներկայացրել է կոնկրետ փաստ և իր դատողությունները դրա մասին։ Այս դեպքը հանրային լայն արձագանք ստացավ, և կարևոր է, որ իշխանություններն ի դեմս իրավապահ համակարգի վերանայեցին իրենց մոտեցումը։

 Որոշ դրական տեղաշարժ է նկատվում տեղեկատվության ազատության ոլորտում։ Համենայնդեպս, առաջին եռամսյակում նկատելիորեն նվազել են **տեղեկություններ ստանալու և տարածելու** իրավունքի խախտումները․ դրանց թիվը 29 է, ինչը 12-ով պակաս է 2024թ․ նույն ժամանակահատվածի տվյալից։ Այդուհանդերձ, այս մշտադիտարկման ընթացքում ևս արձանագրվել են փաստեր, երբ պետական մարմինները անհիմն մերժել են տեղեկությունների տրամադրումը (7 դեպք), ուշացրել են պատասխանը (1 դեպք), թերի կամ ընդհանրական, ոչ պատշաճ պատասխաններ են տրամադրել (13 դեպք) կամ պարզապես անարձագանք են թողել հարցումները (8 դեպք)։

 Հաշվի առնելով ԶԼՄ-ների գործունեության ու, ընդհանրապես, խոսքի ազատության ոլորտում և՛ դրական, և՛ բացասական միտումները՝ միջազգային կառույցները վերջին տարվա ընթացքում Հայաստանում շոշափելի առաջընթաց չեն արձանագրում՝ ի տարբերություն սրան նախորդող տարիների։ Այսպես, Freedom House իրավապաշտպան կազմակերպությունը փետրվարի 26-ին հրապարակած «Ազատությունն աշխարհում-2025»[[6]](#footnote-6) իր տարեկան զեկույցում անդրադառնալով Հայաստանին՝ այստեղ մամուլի ազատության ցուցանիշը հնարավոր 4 միավորից գնահատել է 2։ ՀՀ-ն դասելով «մասամբ ազատ» երկրների շարքին՝ կազմակերպությունը նշել է, որ անկախ և հետաքննական լրատվամիջոցները Հայաստանում գործում են համեմատաբար ազատ, միաժամանակ տպագիր և հեռարձակվող լրատվամիջոցների մեծ մասը կապված է քաղաքական կամ այլ կոմերցիոն շահերի հետ: Freedom House-ը հղում է կատարել Խոսքի ազատության պաշտպանության կոմիտեի 2024թ․տարեկան զեկույցին՝ մասնավորապես անդրադառնալով լրագրողների նկատմամբ ֆիզիկական բռնությունների, տարատեսակ այլ ճնշումների դեպքերին, ընդդեմ լրատվամիջոցների ու լրագրողների ներկայացվող դատական հայցերին ու դրանց միտումներին։

 Կարևոր է, որ վերոհիշյալ խնդիրները քննարկման առարկա են դառնում նաև խորհրդարանում։ Մասնավորապես, փետրվարի 27-ին այդ նպատակով Ազգային ժողովում տեղի ունեցավ աշխատանքային հանդիպում, որը նախաձեռնել էր ԱԺ Գիտության, կրթության, մշակույթի, սփյուռքի, երիտասարդության և սպորտի հարցերի մշտական հանձնաժողովը։ Մասնակցում էին նաև գործոդիր իշխանության բարձրաստիճան պաշտոնյաներ։ Իսկ քննարկման հիմքում Հայաստանում խոսքի ազատության վիճակի և լրագրողների ու ԶԼՄ-ների իրավունքների խախտումների վերաբերյալ ԽԱՊԿ-ի 2024թ․ տարեկան զեկույցն էր, դրանում արծարծված հրատապ խնդիրները։ Գնահատելով նման քննարկումները՝ ԽԱՊԿ-ն իշխանություններից ակնկալում է գործուն քայլեր խոսքի ազատության վիճակը բարելավելու, լրագրողների ու լրատվամիջոցների իրավունքները պաշտպանելու, նրանց գործունեության համար բարենպաստ պայմաններ ստեղծելու ուղղությամբ։

***ԼՐԱԳՐՈՂՆԵՐԻ ՈՒ ԼՐԱՏՎԱՄԻՋՈՑՆԵՐԻ ԻՐԱՎՈՒՆՔՆԵՐԻ ԽԱԽՏՈՒՄՆԵՐ***

 2025թ. 1-ին եռամսյակի ընթացքում լրագրողների և լրատվամիջոցների իրավունքների խախտումները ներկայացնում ենք ըստ ԽԱՊԿ-ի հետևյալ դասակարգման.

* ֆիզիկական բռնություններ լրագրողների նկատմամբ,
* ճնշումներ լրատվամիջոցների և դրանց աշխատակիցների նկատմամբ,
* տեղեկություններ ստանալու և տարածելու իրավունքի խախտումներ:

ԽԱՊԿ-ի այս դասակարգումը որոշ չափով պայմանական է: Մասնավորապես, երբեմն տեղեկություններ ստանալուն և տարածելուն խոչընդոտելն ուղեկցվում է լրագրողի նկատմամբ բռնությամբ: Նման փաստերը վերագրված են խախտման այն տեսակին, որին, զեկույցի հեղինակների կարծիքով, առավել մոտ են: Այսուհանդերձ, կիրառված դասակարգումը հնարավորություն է տալիս առավել ամփոփ և ակնառու ներկայացնել լրագրողների ու ԶԼՄ-ների իրավունքների խախտումների ընդհանուր պատկերը:
 Զեկույցի համապատասխան ենթաբաժիններում զետեղված են 2025թ. 1-ին եռամսյակի ընթացքում լրագրողների և լրատվամիջոցների իրավունքների խախտումների փաստերը, ինչպես նաև՝ նախորդ ժամանակահատվածներում տեղի ունեցած միջադեպերի հետ կապված զարգացումները։

***Ընդհանուր առմամբ, 2025թ. 1-ին եռամսյակի ընթացքում արձանագրվել է լրագրողների ու լրատվամիջոցների իրավունքների տարատեսակ խախտումների 56 դեպք։ Դրանցից 2-ը ֆիզիկական բռնությունների, 25-ը տարբեր ճնշումների, 29-ը՝ տեղեկություններ ստանալու և տարածելու իրավունքի խախտումների դեպքեր են։***

Ստորև ներկայացնում ենք այդ տվյալները, ինչպես նաև՝ համեմատությունը նախորդ տարվա ցուցանիշների հետ։

Ինչպես և նախորդ զեկույցներում, Խոսքի ազատության պաշտպանության կոմիտեն նշում է, որ աղյուսակում բերված տվյալները կարող են սպառիչ չլինել և չեն հավակնում բացարձակ ճշգրտության: ԶԼՄ-ների ներկայացուցիչները երբեմն հարկ չեն համարում հրապարակայնացնել իրենց մասնագիտական գործունեությունը խոչընդոտելու փաստերը, անտեսում են իրենց ուղղված տարաբնույթ սպառնալիքները կամ նախընտրում են ինքնուրույն լուծել ծագած խնդիրներն ու հաղթահարել ապօրինի սահմանափակումները: Ուստի ԽԱՊԿ-ը համոզված է, որ խոչընդոտումների իրական քանակն ավելին է, քան արձանագրված է սույն զեկույցում։ Ստորև ներկայացնում ենք առավել նշանակալի փաստերը:

1. ***Ֆիզիկական բռնություններ լրագրողների նկատմամբ***

*2025թ. առաջին եռամսյակի ընթացքում գրանցվել է ԶԼՄ-ների աշխատակիցների նկատմամբ ֆիզիկական բռնության* ***2*** *դեպք։ Դրանք, ինչպես նաև նախկինում տեղի ունեցած բռնությունների հետ կապված զարգացումները ներկայացնում ենք ստորև՝ ժամանակագրական կարգով։*

 **Հունվարի 17-ին** Վերաքննիչ քրեական դատարանում շարունակվել է *168.am* լրատվական կայքի թղթակից Անի Քեշիշյանը, Հանրային ռադիոյի թղթակից Լիանա Եղիազարյանն ու մի խումբ քաղաքացիներ ընդդեմ ՀՀ ոստիկանության զորքերի նախկին հրամանատար Լևոն Երանոսյանի գործով՝ քաղաքացի Արա Ղարագյոզյանի բողոքի քննությունն ընդդեմ ընդհանուր իրավասության դատարանի վճռի, որով Երանոսյանն ազատվել էր պատժի կրումից։

 Հիշեցնենք, որ Լևոն Երանոսյանին մեղադրանք է առաջադրվել 2018թ․ հեղափոխության օրերին Երևանում տեղի ունեցած իրադարձությունների ժամանակ իր լիազորությունների շրջանակից դուրս, հատուկ միջոցների գործադրմամբ դիտավորությամբ կատարած գործողությունների համար, որոնք էական վնաս են պատճառել քաղաքացիների իրավունքներին, այդ թվում՝ վերոհիշյալ լրագրողների, անզգուշությամբ առաջացրել ծանր հետևանքներ։ (Մանրամասները՝ ԽԱՊԿ 2018-2024թթ. զեկույցներում, տե՛ս *khosq.am* կայքի «Զեկույցներ» բաժնում)։
 2024 թ. հունիսի 3-ին կայացված վճռով Լևոն Երանոսյանը մեղավոր է ճանաչվել, սակայն ազատվել է պատժի կրումից՝ համաներման ու վաղեմության ժամկետի հիմքով: Ի դեպ, օգոստոսի 12-ին այս վճռի դեմ բողոք էր ներկայացվել Վերաքննիչ հակակոռուպցիոն դատարան՝ Լևոն Երանոսյանին արդարացնելու և նրա անմեղությունը ճանաչելու համար առաջին ատյանում նոր քննություն սկսելու պահանջով։
 Հաջորդ դատական նիստի օրը եռամսյակի ավարտի դրությամբ նշանակված չէր։

 **Հունվարի 22-ին** Ազգային ժողովի անցակետից ձեռնաշղթաների գործադրմամբ Ոստիկանություն է բերման ենթարկվել *Newday.am* կայքի օպերատոր Ջանիբեկ Խաչատրյանը․ ՊՊԾ աշխատակիցները նրա մոտ դանակ են հայտնաբերել։ Ավելի ուշ օպերատորը ազատ է արձակվել[[7]](#footnote-7):
 Գլխավոր դատախազությունից ԽԱՊԿ-ի հարցմանն ի պատասխան հայտնել են, որ հունվարի 21-ին դեպքի կապակցությամբ նախաձեռնվել է քրեական վարույթ՝ Քրեական օրենսգրքի 334-րդ հոդվածի 1-ին մասով (*ծանր կամ առանձնապես ծանր հանցագործությունը պարտակելը` հանցանք կատարած անձի, ինչպես նաև հանցագործության կատարման գործիքների ու միջոցների, հանցագործության հետքերի կամ հանցավոր ճանապարհով ձեռք բերված առարկաների նախապես չխոստացված պարտակումը*), իսկ փետրվարի 28-ին որոշում է կայացվել քրեական հետապնդում չհարուցելու մասին։ Մարտի 6-ին քրեական վարույթը կարճվել է՝ Քրեական դատավարության 13-րդ հոդվածի 1-ին մասի 3-րդ կետի հիմքով․ «Մեղադրյալի նկատմամբ դադարեցվել է քրեական հետապնդումը, և սպառվել են վարույթը շարունակելու բոլոր հնարավորությունները»։

 **Հունվարի 29-ին** Երևանի ընդհանուր իրավասության դատարանում շարունակվել է *Shantnews.am* լրատվական կայքի թղթակից Արտակ Խուլյանի և *Factor.am* լրատվական կայքի օպերատոր Հովհաննես Սարգսյանի հանդեպ բռնություն գործադրելու փաստով դատական գործի քննությունը։
 Հիշեցնենք, որ քրեական գործն առնչվում է 2018թ. ապրիլյան հեղափոխության օրերին տեղի ունեցած բռնություններին, այդ թվում՝ ԶԼՄ-ների ներկայացուցիչների հանդեպ. այն 8 անձի նկատմամբ մեղադրական եզրակացությամբ ուղարկվել էր դատարան: Այդ իրադարձությունների որոշ դրվագներով քրեական հետապնդումը դադարեցվել է՝ քրեական պատասխանատվության ենթարկելու վաղեմության ժամկետն անցած լինելու հիմքով: (Մանրամասները՝ ԽԱՊԿ 2018-2024թթ. զեկույցներում, տե՛ս khosq.am կայքի «Զեկույցներ» բաժնում)։
 Գործով դատական նիստեր են կայացել նաև ս․ թ․ փետրվարի 5-ին և 18-ին, մարտի 7-ին, 14-ին, 21-ին և 28-ին, հաջորդը նշանակվել է ապրիլի 4-ին։

 **Մարտի 11-ին** կարճվել է*NewDay.am* լրատվական կայքի օպերատոր Ջանիբեկ Խաչատրյանի հանդեպ կիրառված բռնության դեպքով քրեական վարույթը՝ Քրեական դատավարության օրենսգրքի 12-րդ հոդվածի 1-ին մասի 1-ին կետի հիմքով, այն է՝ անձը չի կատարել իրեն մեղսագրվող արարքը։ Այս մասին ԽԱՊԿ-ին տեղեկացրել են ՀՀ դատախազությունից։

 Հիշեցնենք, որ 2024թ․ ապրիլի 27-ին ՀՀ Տավուշի մարզի Իջևան-Կիրանց ավտոճանապարհին դիմակավորված ոստիկանները կանգնեցրել են լրատվամիջոցների աշխատակիցներին տեղափոխող ավտոմեքենան, դուրս են հանել նրանց, գետնին տապալել *NewDay.am* լրատվական կայքի օպերատոր **Ջանիբեկ Խաչատրյանին**, ձեռնաշղթաներ հագցրել նրան ու փորձել բերման ենթարկել[[8]](#footnote-8): Ավելի ուշ օպերատորին ազատ են արձակել՝ առանց որևէ պարզաբանման: Դեպքի առթիվ հունիսի 4-ին նախաձեռնվել էր քրեական վարույթ՝ ՀՀ քրեական օրենսգրքի 237-րդ հոդվածի 3-րդ մասով (*Բռնության գործադրմամբ լրագրողի մասնագիտական օրինական գործունեությունը խոչընդոտելը*) և 441-րդ հոդվածի 2-րդ մասի 1-ին կետով (*Պաշտոնատար անձի կողմից իշխանական կամ ծառայողական լիազորությունները կամ դրանցով պայմանավորված ազդեցությունը չարաշահելը կամ լիազորություններն անցնելը, որը կատարվել է բռնություն գործադրելով կամ բռնություն գործադրելու սպառնալիքով*):

**Մարտի 20-ին** Երևանի ընդհանուր իրավասության դատարանում տեղի է ունեցել դատալսում լրագրող Դավիթ Լևոնյանի հանդեպ կիրառված բռնության գործով։

Հիշեցնենք՝ 2024թ․ ապրիլի 30-ին ԱԺ պատգամավոր Լևոն Քոչարյանի օգնական Արթուր Սուքոյանը Ազգային ժողովի շենքի տարածքում հարվածել էր *Civic.am* լրատվական կայքի թղթակից Դավիթ Լևոնյանի դեմքին՝ նրան մեղադրելով «սրբապղծության մեջ»[[9]](#footnote-9)։ Պատգամավորի օգնականը նկատի է ունեցել օրեր առաջ լրագրողի՝ իր յութուբյան ալիքում հայտնած տեսակետն, ըստ որի՝ Տավուշի թեմի առաջնորդ Բագրատ Սրբազանը սպասարկում է ռուսական շահերը[[10]](#footnote-10)։

Արթուր Սուքոյանի նկատմամբ հարուցվել էր քրեական հետապնդում ՀՀ քրեական օրենսգրքի 237-րդ հոդվածի 3-րդ մասով (*Բռնության գործադրմամբ լրագրողի մասնագիտական օրինական գործունեությունը խոչընդոտելը*): Հունիսի 13-ին քրեական վարույթը մեղադրական եզրակացությամբ ուղարկվել էր դատարան։ Հունիսի 27-ին դատարանը որոշում էր կայացրել Արթուր Սուքոյանի նկատմամբ սահմանել վարչական հսկողություն, մասնավորապես՝ արգելել առանց վարույթն իրականացնող մարմնի թույլտվության փոխել իր բնակության վայրը, շփում ունենալ սույն գործով տուժող Դավիթ Լևոնյանի և վկա Պետրոս Պետրոսյանի հետ:
 Հաջորդ նիստը նշանակվել է ս․ թ․ ապրիլի 30-ին։

 **Մարտի 26-ին** Ազգային ժողովում, երբ պետք է սկսվեր Խորհրդարան-Կառավարություն հարցուպատասխանը, ԱԺ-ում հավատարմագրված լրագրողներն իրենց օթյակից փորձել են ակցիա իրականացնել՝ պարզելով պատգամավոր Անդրանիկ Քոչարյանի պատկերով և «Ասա կներես», «Անդրանիկ Քոչարյան, շուրթերդ մաքրի՛ր» գրություններով պաստառ։ Սա մարտի 20-ին ԱԺ-ում տեղի ունեցած միջադեպի շարունակությունն է, երբ պատգամավոր Անդրանիկ Քոչարյանը վիրավորական վերաբերմունք էր դրսևորել *Tribune.am* կայքի լրատվական ծառայության ղեկավար Հռիփսիմե Ջեբեջյանի հանդեպ[[11]](#footnote-11)։ Լրագրողների ակցիան կոպտորեն կանխվել է Պետական պահպանության ծառայության աշխատակիցների կողմից․ վերջիններս խլել են պաստառը, քաշքշուկ է սկսվել, որի արդյունքում վնասվել է Հռիփսիմե Ջեբեջյանի ոտքը[[12]](#footnote-12)։ Լրագրողական կազմակերպությունները հանդես են եկել դատապարտող հայտարարությամբ[[13]](#footnote-13)։

 Դատախազությունից ԽԱՊԿ-ի հարցմանն ի պատասխան հայտնել են, որ դեպքի առնչությամբ քրեական վարույթ նախաձեռնված չէ։

***2․ Ճնշումներ լրատվամիջոցների և դրանց աշխատակիցների նկատմամբ***

*2025 թվականի առաջին եռամսյակի ընթացքում գրանցվել է ԶԼՄ-ների և լրագրողների նկատմամբ տարատեսակ ճնշումների* ***25*** *դեպք։ Դրանք, ինչպես նաև նախորդ տարիներին արձանագրված փաստերի հետ կապված զարգացումներն ու հանգուցալուծումները ներկայացնում ենք զեկույցի այս ենթաբաժնում ժամանակագրական կարգով։*

 **Հունվարի 6-ին** *News.am* լրատվական կայքի տելեգրամյան ալիքը ենթարկվել է հաքերային հարձակման**[[14]](#footnote-14)**, ինչի հետևանքով մի քանի ժամ չի գործել և վերականգնվել է մասնագետների ջանքերով։

**Հունվարի 7-ին** Երևանի ընդհանուր իրավասության դատարանը պետտուրքը չվճարելու հիմքով վերադարձրել է 2024թ․ դեկտեմբերի 18-ին Երևանի քաղաքապետ Տիգրան Ավինյանի ներկայացրած հայցն ընդդեմ «Ժողովուրդ թերթի խմբագրություն» ՍՊԸ-ի՝ հրապարակային ներողություն խնդրելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջներով։ Դատարանը նաև մերժել է հայցվորի միջնորդությունը՝ պետական տուրքի վճարումը հետաձգելու մասին:
 Հայցի առիթը դեկտեմբերի 11-ին ՍՊԸ-ին պատկանող օրաթերթում և *Armlur.am* կայքում հրապարակված հոդվածն է, ըստ որի իշխող «Քաղաքացիական պայմանագիր» կուսակցության որոշ անդամներ ՀՀ վարչապետին հիշեցրել են ԶԼՄ-ների հրապարակումները Ավինյանի վերաբերյալ՝ հավելելով, որ վերջինս նախկին կաշառակերներին հերթով պաշտոնների է նշանակում, և «եթե կոռուպցիոն հակումներ չունի, ապա ինչո՞ւ է դա անում»[[15]](#footnote-15): Ըստ կայքի՝ քաղաքապետն իր հերթին սպառնալիքներ է հնչեցրել իր մասին նման կարծիք հայտնողներին։
Մինչ եռամսյակի ավարտ նոր հայցադիմում չի ներկայացվել։

**Հունվարի 7-ին** Վերաքննիչ քաղաքացիական դատարանը մերժել է Շիրակի մարզային քննչական վարչության պետի տեղակալ Հովհաննես Պողոսյանն ընդդեմ «168 ժամ» ՍՊԸ-ի և լրագրող Գոհար Սավզյանի գործովհայցվորի բողոքն ընդդեմ առաջին ատյանի դատարանի 2024թ․ մարտի 15-ինկայացրած վճռի, որով հայցային վաղեմության ժամկետն անցնելու հիմքով հայցը մերժվել էր։

Զրպարտություն համարվող տվյալները հերքելու և փոխհատուցում վճարելու պահանջներով 2023թ․ ապրիլի 3-ին ներկայացված հայցի առիթը մարտի 7-ին ՍՊԸ-ին պատկանող *168․am* կայքում հրապարակված՝ «Իր պաշտոնին չհամապատասխանող դատախազը՝ մարզային քննչական վարչության պետի տեղակալ» հոդվածն է[[16]](#footnote-16) հայցվորի մասին (մանրմասները՝ ԽԱՊԿ 2023-2024թթ․ զեկույցներում, տե՛ս khosq.am կայքի «Զեկույցներ» բաժնում)։

 Փետրվարի 19-ին հայցվորը բողոք է ներկայացրել վճռաբեկ ատյան։

 **Հունվարի 8-ին** Վերաքննիչ քաղաքացիական դատարանը վարույթ է ընդունել «Էֆ-Դի-Էյ լաբորատորիա» ՍՊԸ-ն ընդդեմ «Հետաքննող լրագրողներ» ՀԿ-ի գործով հայցվորի բողոքն ընդդեմ առաջին ատյանի կայացրած վճռի, որով հայցը մերժվել էր։

Հրապարակված տեղեկության հերքման և պատասխան հրապարակելու պահանջների վերաբերյալ 2021թ․ օգոստոսի 12-ին ներկայացված հայցի առիթը ՀԿ-ին պատկանող *Hetq.am* կայքի՝ «Վիտամին D դեղերից երկուսը գրանցվել են որպես կենսաբանական ակտիվ հավելում» հոդվածն է, որտեղ նշվում է, թե ծախսատար և ժամանակատար գործընթացից խուսափելու համար հաճախ դեղորայք վիտամինները խախտումով գրանցվում են որպես հավելում, սնունդ[[17]](#footnote-17)։ 2024թ․ մարտի 11-ին դատարանը վճռել էր հայցը մերժել, ինչի դեմ օգոստոսի 2-ին հայցվորը վերաքննիչ բողոք էր ներկայացրել։
 Վերաքննիչ ատյանում գործով դատական նիստեր են կայացել ս․թ․ մարտի 3-ին և 25-ին, դատական ակտի հրապարակման օր է նշանակվել ապրիլի 3-ը։

**Հունվարի 9-ին** Երևանի ընդհանուր իրավասության դատարանը կայացրել է վճիռ «Վեոլիա Ջուր» ՓԲԸ-ն ընդդեմ ֆրանսիայի քաղաքացի, ֆրանսահայ ռազմական և հետաքննող լրագրող Լեո Նիկոլյանի, «Հայելի ակումբ» ՀԿ-ի (*Hayeli.am* կայքի հիմնադիր) և «Լայվ Նյուզ Մեդիա» ՍՊԸ-ի (*Livenews.am* կայքի հիմնադիր) գործով՝ հայցը մասնակի բավարարելով։

Զրպարտություն պարունակող հրապարակումները հեռացնելուն, դրանք հերքելուն պարտավորեցնելու, դրամական փոխհատուցում բռնագանձելու պահանջներով 2023թ․ մայիսի 18-ին ներկայացված հայցի առիթը մայիսի 2-ին[[18]](#footnote-18) և 14-ին[[19]](#footnote-19) *Hayeli.am*-ի յութուբյան ալիքում Լեո Նիկոլյանի հայտարարություններն են այն մասին, որ ՀՀ-ում Ֆրանսիայի դեսպանը Ալիևից կաշառք է ստացել լրտեսություն իրականացնելու համար, իսկ Հայաստանում ֆրանսիական «Վեոլիա ջուր» ՓԲԸ-ի տնօրինությունը կոռումպացված կառույց է և համագործակցում է դեսպան Անն Լուոյի հետ՝ ՀՀ իշխանությունների մոտ դիրքերն ամրացնելու նպատակով։ Հայցի առիթ է նաև մայիսի 4-ին *Livenews.am*-ի յութուբյան ալիքում ֆրանսահայ լրագրողի հարցազրույցը, որտեղ նա կրկնում է, որ «ՀՀ-ում Ֆրանսիայի դեսպանը Ադրբեջանի շպիոնն է Երևանում, իսկ «Վեոլիա ջուր»-ը Անն Լուոյին կաշառել է, որպեսզի նրա միջոցով գլխավոր տնօրեն Մարիաննա Շահինյանի մասին ՀՀ իշխանությունների մոտ լավ կարծիք հայտնի՝ տանիք լինի»[[20]](#footnote-20)։

Վճռով Լեո Նիկոլյանը պարտավորեցվել է հօգուտ «Վեոլիա Ջուր» ՓԲԸ-ի վճարել 1 միլիոն դրամ (հայցվորը պահանջել էր 6 միլիոն), լրատվամիջոցների սոցցանցային էջերում հերքել զրպարտություն համարվող տվյալները, իսկ լրատվամիջոցները պարտավորեցվել են հրապարակել հերքումը և հեռացնել խնդրո առարկա տեսանյութերը։ Դատական ակտը մտել է օրինական ուժի մեջ։

 **Հունվարի 9-ին** ԱԺ նախագահ Ալեն Սիմոնյանն ընդդեմ «Հայելի» ակումբի (*Hayeli.am* կայքի հիմնադիր) նախագահ Անժելա Թովմասյանի գործով պատասխանողը վերաքննիչ բողոք է ներկայացրել առաջին ատյանի դատարանի կայացրած վճռի դեմ, որով հայցը մասնակիորեն բավարարվել էր։

Հիշեցնենք՝ հայցը ներկայացվել է 2024թ․ հունվարի 16-ին՝ վիրավորանքի համար ներողություն խնդրելու, 1 միլիոն դրամ փոխհատուցում և 530 հազար դրամ որպես դատական ծախսերի հատուցում բռնագանձելու պահանջներով։ Հայցի առիթը 2023թ․ դեկտեմբերի 25-ին «Հայելի» ակումբում դեսպան Էդգար Ղազարյանի հետ ասուլիսի ժամանակ Անժելա Թովմասյանի հայտարարությունն է Ալեն Սիմոնյանի մասին․ «․․․Խաչատուր Սուքիասյանի ոտքերի տակ ըսենց վազվզում էր, ինքը ըսենց ոտքերի տակ վազվզում, վազվզում էր Ալենը»[[21]](#footnote-21)։
 Փետրվարի 19-ին վերաքննիչ բողոքն ընդունվել է վարույթ։

 **Հունվարի 9-ին** Կոտայքի մարզի ընդհանուր իրավասության դատարանում (Եղվարդի նստավայր) կայացել է քաղաքացի Վահագն Ղազարյանն ընդդեմ Եղիազար Բաղդասարյանի և «Օրագիր Մեդիա» ՍՊԸ-ի գործով նախնական դատական նիստը՝ վիրավորանք հանդիսացող արտահայտության համար հրապարակային ներողություն խնդրելու, զրպարտություն համարվող տվյալները հերքելու, ինչպես նաև դրամական փոխհատուցում վճարելու պահանջներով։

 2024թ․ օգոստոսի 5-ին ներկայացված հայցի առիթը հունիսի 26-ին ՍՊԸ-ին պատկանող *Oragir.news* կայքում հրապարակված՝ «Միրգը վրան ծառերը սղոցով կտրեցին․ Գառնիի ծառերի սպանդի հետքերով» հոդվածն է [[22]](#footnote-22), որում նշված է, թե Վահագն Ղազարյանը համագյուղացիներից մեկի հետ ֆինանսական վեճ է ունեցել, և արդյունքում նրա փաստաբանը՝ Գեղամ Մարգարյանն ու ևս 2 հոգի մտել են Եղիազար Բաղդասարյանի այգու տարածք և 126 ծառ կտրել՝ պատճառելով, ըստ նախնական հաշվարկների, 11 միլիոն դրամի վնաս։
 Դատական նիստեր են կայացել նաև հունվարի 31-ին (հայցային վաղեմություն կիրառելու պատասխանողի ներկայացուցչի միջնորդությունը մերժվել է) և փետրվարի 20-ին, հաջորդը նշանակվել է ապրիլի 1-ին։

 **2024թ․ օգոստոսի 5-ին** նույն առիթով և պահանջներով նույն պատասխանողների դեմ հայց էր ներկայացրել նաև փաստաբան Գեղամ Մարգարյանը։ Այս հայցով եռամսյակի ընթացքում դատական նիստ է կայացել հունվարի 22-ին և փետրվարի 28-ին, կողմերի միջև բաշխվել են ապացուցման պարտականությունները։ **Մարտի 20-ին** հայցային վաղեմության հիմքով դատարանը վճռել է այս հայցը մերժել։

 **Հունվարի 10-ին** Վերաքննիչ քաղաքացիական դատարանը որոշում է կայացրել մերժել Վ. Բրյուսովի անվան պետական համալսարանի ռեկտորի խորհրդական Գրիշա Թամրազյանն ընդդեմ «ՀՀ հանրային հեռուստաընկերություն» ՓԲԸ-ի գործով պատասխանողի բողոքն ընդդեմ առաջին ատյանի կայացրած վճռի, որով հայցը մասնակի բավարարվել էր։

Հիշեցնենք՝ զրպարտություն համարվող տվյալները հրապարակայնորեն հերքելու պահանջով 2023թ․ հունվարի 5-իններկայացվածհայցի առիթը 2022թ․ դեկտեմբերի 10-ին Հանրային հեռուստաընկերության «Լուրեր» ծրագրով հեռարձակված ռեպորտաժն է, որտեղ ասվում է, որ Թամրազյանը ռեկտորի ընտրություններից հետո հեռակա հայհոյում էր Կրթության, գիտության, մշակույթի և սպորտի նախարար Վահրամ Դումանյանին[[23]](#footnote-23):
 2024թ․ մայիսի 15-ին կայացված վճռով հայցը մասնակի բավարարվել էր․ պատասխանողը պարտավորեցվել էր հերքում հրապարակել, վճարել 20 հազար դրամ՝ պետական տուրք և 150 հազար դրամ՝ փաստաբանի վարձատրության գումար։
 Ս. թ. փետրվարի 10-ին պատասխանողը բողոքով դիմել է վճռաբեկ ատյան։

 **Հունվարի 10-ին** Երևանի ընդհանուր իրավասության դատարանը վարույթ է ընդունելԵրևանի քաղաքապետ Տիգրան Ավինյանի հայցն ընդդեմ «Սիվիլիթաս» հիմնադրամի՝ հրապարակային ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով։Հիշեցնենք՝ 2024թ․ դեկտեմբերի 10-ին, ապա՝ առկա թերությունները վերացնելուց հետո նույն ամսի 27-ին ներկայացված հայցի առիթը նոյեմբերի 13-ին հիմնադրամին պատկանող *Civilnet.am* կայքում հրապարակված՝ «Ավինյանների բիզնեսը՝ պետական գումարների անուղղակի շահառու» հոդվածն է[[24]](#footnote-24), որում նշվում է, թե Ավինյանի քաղաքական կարիերայի աճն ուղեկցվում է ընտանիքի հետ կապված բիզնեսի բարգավաճմամբ, այդ թվում՝ պետական ծրագրերից անուղղակի օգուտներ ստանալու միջոցով։
 Գործով դատական նիստ է կայացել մարտի 17-ին, հաջորդը նշանակվել է մայիսի 26-ին։

 **Հունվարի 10-ին** Երևանի փոխքաղաքապետ Արմեն Փամբուխչյանը հայց է ներկայացրել Երևանի ընդհանուր իրավասության դատարան ընդդեմ «Ժողովուրդ թերթի խմբագրություն» ՍՊԸ-ի՝ hրապարակային ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով։ Հայցի առիթը 2024թ․  դեկտեմբերի 10-ին թերթում հրապարակված՝ «Ա. Քոչարյանը այնքան էլ չէր սխալվում Փամբուխչյանի կապակցությամբ» հոդվածն է, որում մասնավորապես նշվում է, թե Արմեն Փամբուխչյանը «թիմում լուրջ խնդիրներ ունի, և նրա հարցը դրվել է ՔՊ վարչության նիստերից մեկում», «․․․բացահայտվել են նրա մասնակցությամբ կոռուպցիոն գործարքներ» և այլն[[25]](#footnote-25)։ Հունվարի 23-ին հայցն ընդունվել է վարույթ, պատասխանողին պատկանող գույքի վրա հայցագնի չափով արգելանք դնելու մասին հայցվորի միջնորդությունը մերժվել է։ Դատական նիստ է նշանակվել ապրիլի 1-ին։

**Հունվարի 13-ին** ՀՀ Պետական վերահսկողական ծառայությունը դատական հայց է ներկայացրել ընդդեմ քաղաքացի Սուսաննա Մուրադյանի և «Հետաքննող լրագրողներ» ՀԿ-ի՝ զրպարտություն համարվող տվյալները հերքելու և պատասխանողներից 2-ական միլիոն դրամ փոխհատուցում բռնագանձելու պահանջներով։

Հայցի առիթը ՀԿ-ին պատկանող *Hetq.am* կայքում դեկտեմբերի 25-ին հրապարակված՝ «ՊՎԾ-ն «Արմենիա» ԲԿ-ում թերի ուսումնասիրություն է արել և կոծկել խախտումները»[[26]](#footnote-26) հոդվածն է, որում կոռուպցիոն գործարքների մասին խոսել է ՊՎԾ նախկին աշխատակից Սուսաննա Մուրադյանը։ Ընդ որում՝ կայքը հրապարակել է նաև ՊՎԾ-ի պարզաբանումները։
 Հունվարի 22-ին հայցադիմումն ընդունվել է վարույթ։ Դատական նիստի օր նշանակված չէ։

 **Հունվարի 13-ին** Երևանի ընդհանուր իրավասության դատարանը վերադարձրել է քաղաքացի Արթուր Դանիելյանի հայցն ընդդեմ «Օրագիր Մեդիա» ՍՊԸ-ի՝ զրպարտության համար մեկ միլիոն դրամ փոխհատուցելու պահանջով։

2024թ․ դեկտեմբերի 28-ին ներկայացված հայցի առիթը ՍՊԸ-ին պատկանող *Oragir.news* կայքում դեկտեմբերի 19-ին հրապարակված՝ «2 մլն դոլար անտոկոս վարկ. երբեմնի ակտիվիստ Արթուր Դանիելյանի լռության գինը» հոդվածն է[[27]](#footnote-27)։ Ըստ այդմ՝ «Ադեկվադ» միաբանության հիմնադիր, երբեմնի ակտիվիստ Արթուր Դանիելյանը 2 միլիոն դոլար անտոկոս գյուղատնտեսական վարկ է ստացել կառավարությունից ու անցել ընդհատակ։
 Ս. թ. հունվարի 15-ին հայցը կրկին ներկայացվել է, 24-ին՝ կրկին վերադարձվել։ Նույն ամսի 28-ին հայցվորը բողոքարկել է դատական ակտը։

 **Հունվարի 13-ին** ուսուցչուհի Սուսաննա Սարգսյանն ընդդեմ *Hraparak.am* կայքի թղթակից Շուշաննա Գրիգորյանի գործով հայցվորը մերժումից հետո կրկին ներկայացրել է վերաքննիչ բողոք ընդդեմ ընդհանուր իրավասության դատարանի վճռի, որով հայցը մերժվել էր վաղեմության հիմքով։ Փետրվարի 5-ին բողոքն ընդունվել է վարույթ։

Հիշեցնենք, որ Լոռու մարզի ընդհանուր իրավասության դատարանում (Վանաձորի նստավայր) հրապարակայնորեն ներողություն խնդրելու և զրպարտություն համարվող փաստացի տվյալները նույն լրատվամիջոցներով հերքելու պահանջի մասին գործը քննվում էր կրկնակի: 2014թ․ հունիսի 6-ին ներկայացված հայցի առիթ են դարձել 2013թ. հոկտեմբերի 4-ին և դեկտեմբերի 5-ին վերոհիշյալ կայքում հրապարակված «Աշխատանքից ազատվել է Վանաձորի թիվ 8 դպրոցի տնօրենը» [[28]](#footnote-28) և «Վանաձորցի ուսուցչուհին հարկադիր պարապուրդի դիմաց 12 միլիոն դրամ է ստացել» [[29]](#footnote-29) հոդվածները (մանրամասները՝ ԽԱՊԿ 2016-2024 թթ․ զեկույցներում, տե´ս www.khosq.am, «Զեկույցներ» բաժնում)։

**Հունվարի 13-ին** Երևանի ընդհանուր իրավասության դատարանում կայացել է «Հայաստանի ազգային ագրարային համալսարան» հիմնադրամն ընդդեմ «Հրապարակ օրաթերթ» ՍՊԸ-ի գործով դատական նիստ՝ զրպարտություն համարվող տվյալը հրապարակայնորեն հերքելուն պարտավորեցնելու և փոխհատուցման գումար բռնագանձելու պահանջներով։  2023թ․ դեկտեմբերի 20-ին ներկայացված հայցի առիթը նույն թվականի նոյեմբերի 22-ին «Հրապարակ» թերթում և նույնանուն կայքում հրապարակված՝ «Ընտրական քաոս ագրայայինում» հոդվածն է[[30]](#footnote-30), որտեղ անդրադառնալով բուհում կայանալիք ռեկտորի ընտրություններին՝ պարբերականը մասնավորապես գրել է, որ կեղծիք է կատարվել․ «․․․իրականում ռեկտորի պաշտոնի թեկնածու չի առաջադրվել, երեկ հետին ամսաթվով ներկայացվել են գործող ռեկտոր Վարդան Ուռուտյանի մտերիմ ընկերոջ՝ պրոռեկտոր Հրաչիկ Զաքոյանի փաստաթղթերը»։ Հայցվորն այս տեղեկությունը համարում է զրպարտություն։

Գործով դատական նիստ է կայացել նաև ս. թ. մարտի 6-ին, հաջորդը նշանակվել է ապրիլի 11-ին։

 **Հունվարի 14-ին** Երևանի ընդհանուր իրավասության դատարանում շարունակվել է Երևանի փոխքաղաքապետ (այժմ՝ քաղաքապետ) Տիգրան Ավինյանն ընդդեմ «Օրագիր Մեդիա» ՍՊԸ-ի գործով հերթական դատական նիստը՝ պատիվն, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում բռնագանձելու պահանջներով։

2023թ․ ապրիլի 13-ին ներկայացված հայցի առիթը ՍՊԸ-ին պատկանող *Oragir.news* կայքում մարտի 9-ին հրապարակված՝ «Ախորժակը ուտելիս է բացվում․ Ավինյանինը հասել է «Վիվասել-ՄՏՍ»-ին» հոդվածն է[[31]](#footnote-31)։ Կայքը, հղում անելով իր աղբյուրներին, նշել է, որ «Գրանդ Հոթել Երևան» հյուրանոցը ձեռք բերելուց հետո Ավինյանը որոշել է գնել նաև հեռահաղորդակցության օպերատոր «Վիվասել-ՄՏՍ»-ը, և որ նա վարչական լծակներով խոչընդոտում է այլ գնորդի հետ գործարքի իրականացումն ու պահանջում, որ հենց իրեն վաճառեն։

Գործով նիստ է կայացել նաև ս. թ. փետրվարի 17-ին, հաջորդը նշանակվել է ապրիլի 9-ին։

**Հունվարի 15-ին** Երևանի ընդհանուր իրավասության դատարանում կայացել է

ԱԺ նախագահ Ալեն Սիմոնյանն ընդդեմ «Երկիր խմբագրություն» ՍՊԸ-ի գործով դատական նիստ՝ զրպարտություն պարունակող տեղեկությունների համար որպես փոխհատուցում 1 միլիոն, դատական ծախսերի համար՝ 410 հազար դրամ բռնագանձելու և հերքում հրապարակելու պահանջներով։

2024թ․ հունիսի 12-ին ներկայացված հայցի առիթը մայիսի 14-ին ՍՊԸ-ին պատկանող *Yerkir.am* կայքում, նույնանուն ֆեյսբուքյան էջում և «Երկրի լուրեր» տելեգրամյան ալիքում տեղադրված տեսանյութն է՝ «ՀեղաՓՈՂականները․ Ալեն Սիմոնյան» վերնագրով։ Այն հետագայում հեռացվել է համացանցից, սակայն դատարանը նախապես բավարարել էր հայցվորի միջնորդությունը՝ ապացույցն ապահովելու մասին։
 Դատական նիստ է տեղի ունեցել նաև ս. թ. փետրվարի 25-ին, հաջորդ նիստի օրը մինչ եռամսյակի ավարտ չի նշանակվել։

 **Հունվարի 16-ին** Երևանի ընդհանուր իրավասության դատարանում կայացել է քաղաքացի Արսեն Ղուկասյանն ընդդեմ «Մեդիա Նյուզ» ՍՊԸ–ի (*Medianews.am* կայքի հիմնադիր) գործով հերթական դատական նիստը՝ պատիվը և արժանապատվությունն արատավորող տեղեկությունների հերքման և վնասի փոխհատուցման պահանջներով։
 Հայցը ներկայացվել է 2022թ․ հունիսի 14-ին, իսկ առիթը մայիսի 26-ին կայքում հրապարակված՝ «Արսեն Ղուկասյանը երեկ դեբոշ է սարքել դատարանում և վիրավորել դատավորին. ինչո՞ւ է Վերաքննիչ դատարանը որոշել դռնփակ քննել Փաշինյանի դեմ բողոքը» հոդվածն է[[32]](#footnote-32)։ Ըստ այդմ՝ 44-օրյա պատերազմի զոհերի հարազատները, այդ թվում՝ հայցվորը, քաղաքականացնում են դավաճանության մեղադրանքով ընթացող դատական նիստերը և դրանք շահարկելով՝ օգտագործում ընդդեմ ներկա իշխանությունների։
 Դատական հաջորդ նիստը նշանակվել է ս. թ. ապրիլի 2-ին։

 **Հունվարի 16-ին** Երևանի ընդհանուր իրավասության դատարանը որոշում է կայացրել հայցից հրաժարվելու հիմքով կարճել «ԿՈԿ Սիստեմ» ՍՊԸ-ն ընդդեմ գործարար Սամվել Մատինյանի և «Տավուշ Մեդիա» ՍՊԸ-ի գործը՝ զրպարտություն համարվող տեղեկությունները հերքելու և փոխհատուցում վճարելու պահանջներով։ Հայցը ներկայացվել էր 2024թ․ հունիսի 27-ին, իսկ առիթը «Տավուշ Մեդիա» ՍՊԸ-ին պատկանող «Տավուշ ԹիՎի»-ի եթերում մայիսի 28-ին Սամվել Մատինյանի հայտնած տեղեկություններն են «ԿՈԿ Սիստեմ» ՍՊԸ-ի մասին․ մասնավորապես, որ վերջինիս կառուցած ՀԷԿ-ի պատճառով կամրջի փլուզում է եղել, որ ջրուղիներից մեկը փակել են ՀԷԿ-ի տնօրենները, որպեսզի կարողանան շինարարական աշխատանքներ կատարել, ինչի պատճառով էլ քանդվել է սյունը։ Հայցվորը պահանջում էր պարտավորեցնել «Տավուշ Մեդիա» ՍՊԸ-ին հրապարակել Սամվել Մատինյանի հերքումը, վերջինիցս բռնագանձել զրպարտության համար փոխհատուցում 1 միլիոն դրամի չափով, նույնքան էլ՝ որպես փաստաբանի վարձատրության գումար, բացի այդ՝ դատական ծախսերը՝ 70 հազար դրամի չափով։

**Հունվարի 16-ին** Երևանի ընդհանուր իրավասության դատարանում կայացել է Սամվել Խարազյանն ընդդեմ «Ժողովուրդ թերթի խմբագրություն» ՍՊԸ-ի և դրա խմբագիր Քնար Մանուկյանի գործով հերթական դատական նիստը՝ պատվին և արժանապատվությանը պատճառված վնասի հատուցման պահանջով։

2022թ․ սեպտեմբերի 26-ին ներկայացված հայցի առիթը *Armlur.am* կայքում նույն տարվա օգոստոսի 25-ին հրապարակված ՝ «Կոռումպացված համակարգը շարունակում է մնալ այդպիսին նաև այսօր. ՊՎԾ ղեկավարի նոր բացահայտումները» հոդվածն է[[33]](#footnote-33), որում հիշեցվում է, որ Սամվել Խարազյանը մի շարք այլ պաշտոնյաների հետ անցնում է քրեական գործով, և խմբագրությունը հետամուտ է լինելու գործին առնչվող կոռուպցիոն գործունեության բացահայտմանը։
 Դատական նիստ է կայացել նաև ս. թ. փետրվարի 13-ին, հաջորդը նշանակվել է ապրիլի 17-ին։

 **Հունվարի 17-ին** Երևանի ընդհանուր իրավասության դատարանը մասնակի բավարարել է «Ֆոտոլուր» ՍՊԸ-ի (լրատվական գործակալություն) հայցն ընդդեմ *1in.am* լրատվական կայքի հիմնադիր «Սկիզբ մեդիա կենտրոն» ՍՊԸ-ի՝ հեղինակային իրավունքի օբյեկտների օգտագործումը դադարեցնելու պահանջով։
 Հիշեցնենք՝ հայցը ներկայացվել է 2023թ․ հոկտեմբերի 20-ին, իսկ առիթը 1in.am-ում գործակալության լուսանկարների ապօրինի հրապարակումն է։
 Դատարանը պատասխանողին պարտավորեցրել է դադարեցնել «Ֆոտոլուր»-ի լուսանկարների օգտագործումը, վճարել 2 միլիոն 400 հազար դրամ փոխհատուցում, պետական տուրքերը և 200 հազար դրամ՝ որպես փաստաբանի խելամիտ վարձատրության գումար:
 Պատասխանողը փետրվարի 19-ին դատական ակտը բողոքարկել է վերադաս ատյան։

 **Հունվարի 20-ին** Երևանի ընդհանուր իրավասության դատարանում կայացել է «Հայհիդրոէներգոնախագիծ» ընկերության տնօրեն Սենիկ Ջուլհակյանն ընդդեմ Հայաստանի քաղաքագետների միության ղեկավար Հմայակ Հովհաննիսյանի և «Բաց TV» օնլայն հեռուստաընկերության 2 գործերից մեկի հերթական դատական նիստը՝ վիրավորանքի համար ներողություն խնդրելու, զրպարտություն համարվող տեղեկությունները հերքելու և փոխհատուցում վճարելու պահանջներով։

Հիշեցնենք, որ 2022թ․մարտի 17-ին «Հայհիդրոէներգոնախագիծ» ընկերության տնօրեն Սենիկ Ջուլհակյանը նույնաբովանդակ **2 դատական հայց** է ներկայացրել։ Դրանց առիթները 2021թ․ դեկտեմբերի 21-ին[[34]](#footnote-34) և 2022թ․ հունվարի 15-ին[[35]](#footnote-35) վերոհիշյալ առցանց հեռուստաընկերությամբ քաղաքագետի հնչեցրած մտքերն են, ըստ որոնց՝ հայցվորը կոռուպցիոն գործարքներով ձեռք է բերել շինթույլտվություն, և նրա միջոցով ՀՀ նախկին նախագահ Սերժ Սարգսյանը ցանկանում է տիրանալ «Հայհիդրոէներգոնախագիծ» ինստիտուտի շենքին, որտեղ տեղակայված է Հայաստանի քաղաքագետների միության գրասենյակը։

Առաջին հայցով ս․ թ․ հունվարի 20-ին դատարանը մերժել է պատասխանողի միջնորդությունը հայցային վաղեմություն կիրառելու մասին։ Հաջորդ նիստը նշանակվել է մայիսի 8-ին։

 Երկրորդ հայցով նիստեր են կայացել փետրվարի 13-ին և 18-ին, հաջորդը նշանակվել է մայիսի 20-ին։

**Հունվարի 20-ին** Երևանի ընդհանուր իրավասության դատարանում տեղի է ունեցել Երևանի կենդանաբանական այգու նախկին տնօրեն Ռուբեն Խաչատրյանն ընդդեմ քաղաքացի Մանուկ Մանուկյանի (երրորդ կողմ՝ «Իրավունք Մեդիա» ՍՊԸ) գործով հերթական դատական նիստը՝ զրպարտություն համարվող տեղեկության հերքման և դրամական փոխհատուցում վճարելու պահանջների վերաբերյալ։
 2022թ․ ապրիլի 29-ին ներկայացված հայցի առիթը նույն թվականի ապրիլի 1-ին «Իրավունք TV»-ի եթերում Մանուկ Մանուկյանի հնչեցրած մտքերն են, ըստ որոնց՝ կենդանաբանական այգին կանգնած է անդունդի եզրին, քանի որ տարիներ շարունակ, մասնավորապես Ռուբեն Խաչատրյանի օրոք, գործել է կոռուպցիոն սխեմա․ պետական գումարները յուրացվել են, իսկ կենդանիները անուշադրության են մատնվել[[36]](#footnote-36)։
 Ս. թ. փետրվարի 7-ին դատարանը վճռել է հայցը մերժել, հայցվորից հօգուտ պատասխանողի բռնագանձել 100 հազար դրամ՝ որպես փաստաբանի խելամիտ վարձատրության գումար: Մարտի 21-ին պատասխանողը վճռի դեմ ներկայացրել է վերաքննիչ բողոք։

**Հունվարի 20-ին** Տաշիրի Ա․ Խաչատրյանի անվան ավագ դպրոցի փոխտնօրեն Նարինե Բաղդասարյանը դատական հայց է ներկայացրել Լոռու մարզի ընդհանուր իրավասության դատարան (ք․ Վանաձորի նստավայր) ընդդեմ «Ժողովուրդ թերթի խմբագրություն» ՍՊԸ-ի և դրան պատկանող *Armlur.am* կայքի թողարկման պատասխանատու Սոնա Գրիգորյանի՝ զրպարտություն համարվող տեղեկությունները հերքելուն պարտավորեցնելու, պատասխանողներից համապարտության կարգով 1 միլիոն դրամ փոխհատուցում, ինչպես նաև՝ պետտուրքի և դատական ծախսերի գումարները բռնագանձելու պահանջներով։

Հայցի առիթը 2024թ․ դեկտեմբերի 20-ին *Armlur.am* կայքում հրապարակված տեսանյութն է՝ «Տաշիր քաղաքի դպրոցներից մեկում ուսուցիչը հարվածել է երեխաներին և մտցրել պահարան» վերնագրով և կից տեքստով, որտեղ նշվում է, որ փոխտնօրեն Բաղդասարյանի ժամկետը լրանալուց հետո նա իր ընկերուհուն է նշանակել տնօրենի ժամանակավոր պաշտոնակատար, իսկ ինքն էլ զբաղեցնում է դպրոցում մանկավարժական մասնագիտական աջակցության գծով փոխտնօրենի պաշտոնը, սակայն ըստ ահազանգած ծնողների՝ ողջ դպրոցը կառավարում է հենց Նարինե Բաղդասարյանը[[37]](#footnote-37)։
 Հունվարի 23-ին հայցադիմումը վերադարձվել է փաստաթղթային թերությունների պատճառով, մինչ եռամսյակի ավարտ նորը չի ներկայացվել։

 **Հունվարի 21-ին** Երևանի ընդհանուր իրավասության դատարանում կայացել է Երևանի կենդանաբանական այգու նախկին տնօրեն Ռուբեն Խաչատրյանն ընդդեմ լրագրող Նարինե Կիրակոսյանի գործով նիստ՝ զրպարտություն համարվող տեղեկատվությունը հերքելու և վնասը փոխհատուցելու պահանջներով։

 Հայցը ներկայացվել է նախ 2019թ․ սեպտեմբերի 24-ին, ապա՝ հայցվորի պահանջով հետ է վերադարձվել ու կրկին ներկայացվել նոյեմբերի 13-ին։ Հայցի առիթը եղել է լրագրողի՝ օգոստոսի 25-ի ֆեյսբուքյան գրառումը, որտեղ նա հայտնել է, թե Ռուբեն Խաչատրյանը, իրեն ինքնահռչակելով միանձնյա ղեկավար, կենդանական աշխարհին ահռելի վնաս է տվել։ (Մանրամասները՝ ԽԱՊԿ 2019-24թթ. զեկույցներում, տե՛ս khosq.am կայքի «Զեկույցներ» բաժնում)։
 Գործով նիստ է կայացել նաև ս. թ. փետրվարի 28-ին, հաջորդ նիստի օրը եռամսյակի ավարտի դրությամբ նշանակված չէ։

 **Հունվարի 21-ին** Երևանի ընդհանուր իրավասության դատարանում կայացել է փաստաբան Տիգրան Եգորյանն ընդդեմ Գագիկ Եղիազարյանի և «Հրապարակ օրաթերթ» ՍՊԸ-ի գործով դատական նիստ՝ պատվին և արժանապատվությանը պատճառված վնասի հատուցման պահանջով։
 2024թ․ մայիսի 15-ին ներկայացրած հայցի առիթը ապրիլի 12-ին ՍՊԸ-ին պատկանող *Hraparak.am* լրատվական կայքում զետեղված լուրն է՝ «Սասնա ծռեր»-ից Գագիկ Եղիազարյանը Եգորյանին մեղադրում է իրեն փոխհատուցած 2500 եվրոն հափշտակելու մեջ» վերնագրով[[38]](#footnote-38)։
 Հաջորդ դատական նիստը նշանակվել է ապրիլի 16-ին։

 **Հունվարի 22-ին** դատավորի ինքնաբացարկի հիմքով երկրորդ անգամ տեղի է ունեցել Ռուբիկ Մխիթարյանն ընդդեմ «Փաստինֆո» ՍՊԸ-ի (*Pastinfo.am* լրատվական կայքի հիմնադիր) գործով վերաբաշխում։

Հիշեցնենք՝ 2024թ․ ապրիլի 6-ին Վերաքննիչ քրեական դատարանի դատավոր Ռուբիկ Մխիթարյանը հայց էր ներկայացրել Երևանի ընդհանուր իրավասության դատարան՝ զրպարտչական և վիրավորական արտահայտությունների համար հրապարակայնորեն ներողություն խնդրելու և ընդհանուր առմամբ 6 միլիոն դրամ փոխհատուցում վճարելու պահանջներով։ Հայցի առիթը կայքում մարտի 6-ին և 12-ին հրապարակված հոդվածներն են՝ «Պաշտոնից ազատված դատավորներին լրտեսել են: Կարեն Անդրեասյանը փորձում է իր նախընտրած թեկնածուին ԲԴԽ անդամ կարգել»[[39]](#footnote-39) և «Իշխանությունները փոխում են մարտավարությունը. Ռուբիկ Մխիթարյանը հրաժարվել է ԲԴԽ անդամի թեկնածությունից»[[40]](#footnote-40) ։
 Ս. թ. փետրվարի 19-ին գործով երրորդ անգամ է վերաբաշխում տեղի ունեցել, դատական նիստեր են տեղի ունեցել մարտի 6-ին և 25-ին։

 **Հունվարի 22-ին** Երևանի ընդհանուր իրավասության դատարանում կայացել է Վազգեն Գալստանյանն (նույն ինքը՝ Բագրատ արքեպիսկոպոս Գալստանյանը, որը ղեկավարում էր «Տավուշը հանուն հայրենիքի» շարժումը) ընդդեմ լրագրող Դավիթ Լևոնյանի և «Քաղաքացիական պայմանագիր» կուսակցության (*Civic.am* լրատվական կայքի հիմնադիր) գործով դատական նիստ։ Հիշեցնենք՝ հայցը ներկայացվել է 2024թ․ մայիսի 24-ին։ Հայցվորը պահանջում է հերքել ապրիլի 29-ին պատասխանողների յութուբյան ալիքներում ու Դավիթ Լևոնյանի ֆեյսբուքյան էջում իր մասին տարածված զրպարտություն համարվող հետևյալ տվյալները․ «Զբաղվում է հայրենավաճառությամբ, փորձում է Հայաստանը ներքաշել պատերազմի մեջ, դրա փոխարեն Կրեմլից ստանում է միլիոնավոր դոլարներ, սնանկացման է հասցրել, գումարներ է վատնել, միգուցե և անձնական հաճույքների համար օգտագործել, փորձել է գահընկեց անել Գարեգին Բ-ին, ԿԳԲ-ի գործակալ է, պատերազմ է հրահրում հայ-ադրբեջանական սահմանին, փորձում է իրականացնել հեղաշրջում, հրաման է ստացել ԿԳԲ-ից, առաջ է շարժում ռուս-ադրբեջանական շահերը, եկեղեցին դարձրել է բիզնեսի միջոց»[[41]](#footnote-41)։
 Հաջորդ դատական նիստը նշանակվել է ս. թ. ապրիլի 14-ին։

 **Հունվարի 22-ին** Վճռաբեկ դատարանը վերադարձրել է քաղաքացի Նարինե Աբրահամյանն ընդդեմ լրագրող Քրիստինե Աղալարյանի (հետագայում որպես պատասխանող է ներգրավվել նաև *Lurer.com* լրատվական կայքի հիմնադիր «Ինթերնեյշնլ Մեդիա Հոլդինգ» ՍՊԸ-ն) գործով հայցվորի բողոքն ընդդեմ վերաքննիչ ատյանի որոշման, որով անփոփոխ էր թողնվել առաջին ատյանի վճիռը հայցը մերժելու մասին։

Զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով 2017թ․ հունիսի 2-ին ներկայացված հայցի առիթը «Lurer.com» կայքում նույն տարվա մայիսի 17-ին հրապարակված «Մեղրիի բժշկական կենտրոնն՝ ընդդեմ ՊԵԿ-ի» հոդվածն է, որտեղ անդրադարձ է կատարվել Նարինե Աբրահամյանի՝ աշխատանքային գործունեության ընթացքում բազմաթիվ սկանդալների կիզակետում հայտնվելուն[[42]](#footnote-42)։ (Մանրամասները՝ ԽԱՊԿ 2017-24թթ. զեկույցներում, տե՛ս khosq.am կայքի «Զեկույցներ» բաժնում)։
 Փետրվարի 24-ին հայցվորը կրկին վճռաբեկ բողոք է ներկայացրել։

 **Հունվարի 22-ին** Վերաքննիչ քաղաքացիական դատարանը վարույթ է ընդունել Ալավերդու ավագանու անդամ Սիմոն Զախարովն ընդդեմ «Էյ Բի Սի Մեդիա» ՍՊԸ-ի գործով հայցվորի բողոքն ընդդեմ առաջին ատյանի կայացրած վճռի, որով հայցը մերժվել էր։Զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով2024թ. հունվարի 9-ին ներկայացված հայցի առիթը *Abcmedia.am* կայքում 2023թ. դեկտեմբերի 13-ին հրապարակված՝ «Սիմոն Զախարով. Ալավերդու «գորշ կարդինալը» ռեպորտաժն է, ըստ որի՝ Զախարովը վերահսկողության տակ է վերցրել ավագանու գործունեությունը, որ նա կրթությամբ խառատ է և մեկ տարի վերապատրաստվելուց հետո վիրահատություններ է իրականացրել «Ալավերդի» ԲԿ-ում, իսկ 2014 թվականին կարողացել է քաղաքում՝ գետի ափին, ավագանու որոշմամբ ընդամենը 13 հազար դրամով հողակտոր ձեռք բերել[[43]](#footnote-43)։ 2024թ. նոյեմբերի 4-ին հայցը մերժվել էր, դեկտեմբերի 11-ին հայցվորը բողոքով դիմել էր վերաքննիչ ատյան։

 Ս. թ. ապրիլի 30-ին վերաքննիչ ատյանը կհրապարակի իր որոշումը։

 **Հունվարի 22-ին** Երևանի ընդհանուր իրավասության դատարանում կայացել է «Իրավունքի Եվրոպա միավորում» ՀԿ-ն, փաստաբաններ Լուսինե Հակոբյանը, Տիգրան Եգորյանը, իրավապաշտպան Ժաննա Ալեքսանյանը, «Սկիզբ Մեդիա Կենտրոն» ՍՊԸ-ն, ԱԺ պատգամավոր Արման Բաբաջանյանն ընդդեմ «Վետօ» հասարակական-քաղաքական շարժման, Նարեկ Մալյանի, «Արմնյուզ հեռուստաընկերություն» ՓԲԸ-ի և *Yerevan.today* լրատվական կայքի գործով նախնական դատական նիստը՝ պատվին և արժանապատվությանը պատճառված վնասի հատուցման պահանջի վերաբերյալ։ 2021թ․ հունվարի 29-ին ներկայացված հայցի առիթը 2020թ․ հոկտեմբերի 24-ին *Yerevan.today* կայքում հրապարակված՝ «Աշխատում են թուրքի շահերից ելնելով՝ ձեռք ձեռքի տված» հոդվածն է, որը թիրախավորում էր իրավապաշտպան կազմակերպություններին՝ իբրև «սորոսականներ», որոնք «Հայաստանի կործանման հիմնաքարերն են դնում»[[44]](#footnote-44), ինչպես նաև՝ «Արմնյուզ» հեռուստաընկերությամբ դեկտեմբերի 5-ին ցուցադրված՝ Նարեկ Մալյանի հեղինակային նույնաբովանդակ ֆիլմը[[45]](#footnote-45)։Դիտարկվող ժամանակաշրջանում նիստ է կայացել նաև փետրվարի 17-ին, հաջորդը նշանակվել է ապրիլի 22-ին։

 **Հունվարի 23-ին** քաղաքացի Արև Վրացյանն ընդդեմ «Սիվիլիթաս» հիմնադրամի (*Civilnet.am* լրատվական կայքի հիմնադիր) գործով հայցվորը բողոք է ներկայացրել վերաքննիչ ատյան՝ ընդհանուր իրավասության դատարանի կայացրած որոշման դեմ, որով հայցի ընդունումը մերժվել էր։

 **2024թ․ հոկտեմբերի 15-ի**ն զրպարտություն համարվող տեղեկությունը հերքելու և փոխհատուցում վճարելու պահանջներով Արարատի և Վայոց ձորի մարզի ընդհանուր իրավասության դատարան (ք․ Մասիսի նստավայր) ներկայացված հայցի առիթը վերոհիշյալ կայքում 2024թ․ ապրիլի 26-ին հրապարակված հոդվածն է, ըստ որի՝ հայցվորը, լինելով Մասիսի թիվ 4 դպրոցի ուսուցչուհի, բռնություն է գործադրել Արցախից տեղահանված երեխաների նկատմամբ[[46]](#footnote-46)։

 Ս. թ. փետրվարի 27-ին բողոքը բավարարվել է, հայցադիմումը վերադարձնելու մասին դատական ակտը՝ վերացվել։ Եռամսյակի ավարտի դրությամբ ընդհանուր իրավասության դատարանը գործը դեռևս չի ստացել։

 **Հունվարի 27-ին** ՀՀ վարչապետի աշխատակազմի ղեկավար Արայիկ Հարությունյանն ընդդեմ «Հրապարակ օրաթերթ» ՍՊԸ-ի գործով պատասխանողը բողոք է ներկայացրել ընդհանուր իրավասության դատարանի վճռի դեմ, որով 2024թ․ դեկտեմբերի 24-ին հայցը մասնակիորեն բավարարվել էր՝ լրատվամիջոցը պարտավորեցվել էր հերքում հրապարակել, վճարել 226 հազար դրամ, որից 200 հազարը՝ որպես զրպարտության հետևանքով պատճառված վնաս, 26 հազարը՝ պետական տուրքի գումար:

Հիշեցնենք՝ զրպարտություն համարվող տեղեկությունները հերքելու և փոխհատուցում վճարելու պահանջներով 2022թ․ օգոստոսի 19-ին ներկայացված հայցի առիթը ՍՊԸ-ին պատկանող *Hraparak.am* կայքում հուլիսի 31-ին հրապարակված «Հրաչը՝ ներսում, Ավինյանը՝ դրսում. բախումներ չեն լինի» հոդվածն է, որտեղ նշվում է, թե քաղաքի կառավարման հարցերում ակտիվ դերակատարում ունեն նաև Արայիկ Հարությունյանը և նրա եղբայրը, որը մասնավոր ընկերություն ունի և իրենով է անում փողոտ ծրագրերը[[47]](#footnote-47)։
 Փետրվարի 7-ին վերաքննիչ բողոքը վերադարձվել է, 26-ին՝ կրկին ներկայացվել, մարտի 10-ին՝ ընդունվել վարույթ։

 **Հունվարի 29-ին** ԱԺ պատգամավոր Հայկ Սարգսյանը դատական հայց է ներկայացրել Երևանի ընդհանուր իրավասության դատարան ընդդեմ «Ժողովուրդ թերթի խմբագրություն» ՍՊԸ-ի՝ զրպարտություն համարվող տեղեկությունները հերքելու, որպես փոխհատուցում 1 միլիոն դրամ և որպես փաստաբանի խելամիտ վարձատրության գումար 500 հազար դրամ բռնագանձելու պահանջներով։ Հայցի առիթը հունվարի 14-ին հրապարակված՝ «Մեղադրվում է փայտանյութի բիզնեսի հետաքրքրության համար» հոդվածն է[[48]](#footnote-48)։ Հունվարի 31-ին հայցադիմումը վերադարձվել է փաստաթղթային թերությունների պատճառով։ Փետրվարի 3-ին պատգամավորը նույն պահանջով նույն պատասխանողի դեմ Գեղարքունիքի մարզի ընդհանուր իրավասության դատարան է ներկայացրել նոր հայց, որը փետրվարի 4-ին ընդունվել է վարույթ։ Այլ զարգացումներ մինչ եռամսյակի ավարտ չեն գրանցվել։

**Հունվարի 29-ին** ԱԺ պատգամավոր Հայկ Սարգսյանը դատական հայց է ներկայացրել Երևանի ընդհանուր իրավասության դատարան ընդդեմ Hayeli.am լրատվական կայքի հիմնադիր Անժելա Թովմասյանի՝ հրապարակված արտահայտությունների համար ներողություն խնդրելու, մեկ միլիոն դրամ փոխհատուցելու և 500 հազար դրամ փաստաբանի վարձատրության գումար վճարելու պահանջներով։
 Հայցի առիթը հունվարի 10-ին կայքի յութուբյան ալիքով Անժելա Թովմասյանի հարցազրույցն է՝ «Նիկոլի «գեղցի համբալը» ինչպես է հարյուր հազարներ շարում»[[49]](#footnote-49) վերնագրով, և մասնավորապես պատգամավորի հասցեին հնչեցված նույնանման արտահայտությունները։ Փետրվարի 10-ին հայցադիմումն ընդունվել է վարույթ։

 **Հունվարի 29-ին** ԱԺ նախագահ Ալեն Սիմոնյանը Տելեգրամի իր ալիքում տեղեկացրել է[[50]](#footnote-50), որ պատրաստվում է երկու դատական հայց ներկայացնել․ առաջինը՝ «Ժողովուրդ» օրաթերթի դեմ, որը հրապարակում է արել, թե Սիմոնյանը բալթյան-սկանդինավյան երկրների խոհրդարանների բարձրաստիճան ներկայացուցիչների հետ հանդիպման ժամանակ մասնավորապես ասել է․ «Պետք է ՌԴ-ն ջախջախվի, պարտվի, վերանա, որպեսզի մեր և ձեր երկրների համար լավ լինի․․․»**[[51]](#footnote-51)**: Պաշտոնյան զգուշացրել է, որ եթե նշված ԶԼՄ-ն մեկ աշխատանքային օրվա ընթացքում հրապարակի հերքում և հեռացնի նյութը, ինքը կհրաժարվի հայց ներկայացնելու գաղափարից: Սակայն լրատվամիջոցը հայտարարել է, որ չի պատրաստվում հերքում հրապարակել՝ իր հերթին պաշտոնյայից պահանջելով հրապարակել խնդրո առարկա հանդիպման ձայնագրությունները[[52]](#footnote-52)։

Ալեն Սիմոնյանը գրառմամբ տեղեկացրել է, որ մյուս հայցը պատրաստվում է ներկայացնել *Mediahub.am*-ի և լրագրող Վահե Մակարյանի դեմ։ Վերջինս, ըստ պաշտոնյայի, «իմ անձին անդրադառնալու հիվանդագին տարվածություն ունի․․․հիմա ստիպված կլինի գալ դատարան և ապացուցել այս զառանցանքները»։
 Այսպիսով՝ **փետրվարի 18-**ին Ալեն Սիմոնյանը հայց է ներկայացրել Երևանի ընդհանուր իրավասության դատարան ընդդեմ «Մեդիահաբ» ՍՊԸ-ի և լրագրող Վահե Մակարյանի՝ զրպարտություն համարվող տեղեկությունները հերքելուն պարտավորեցնելու և պատասխանողներից ընդհանուր 1 միլիոն դրամ փոխհատուցում բռնագանձելու պահանջներով։

Հայցի առիթը *Mediahub.am* կայքում հունվարի 29-ին հրապարակված՝ «Ռուսների պատճառով Փաշինյանը «շան լափ է թափել» Ալեն Սիմոնյանի գլխին․ զայրացել է նաև Գուրգեն Արսենյանը»[[53]](#footnote-53) նյութն է, ըստ որի՝ ՀՀ վարչապետը նախատել է Ալեն Սիմոնյանին՝ հայ-ռուսական հարաբերությունները վատթարացնելու համար, քանի որ «Ալենը բալթյան երկրների ներկայացուցիչների մոտ այնպես է արտահայտվել Ռուսաստանի հասցեին, որ սա կարող է նորից լուրջ խնդիր առաջացնել երկու երկրների հարաբերություններում»։ Հայցվորը նաև միջնորդել է 1 միլիոն դրամի չափով արգելանք դնել պատասխանողների գույքի և դրամական միջոցների վրա, ինչի մասին որոշում դեռևս կայացված չէ: Փետրվարի 28-ին հայցադիմումը վերադարձվել է փաստաթղթային թերությունների պատճառով, մինչ եռամսյակի ավարտ նորը չի ներկայացվել։
 Երկրորդ հայցը ԱԺ նախագահը ներկայացրել է **փետրվարի 28-ին** Գեղարքունիքի մարզի ընդհանուր իրավասության դատարան (ք․ Սևանի նստավայր) ընդդեմ «Ժողովուրդ թերթի խմբագրություն» ՍՊԸ-ի՝ զրպարտություն համարվող տեղեկությունները հերքելու, 1 միլիոն դրամի չափով փոխհատուցում և պետական տուրքերը վճարելու պահանջներով։ Հայցվորը նաև միջնորդություն է ներկայացրել՝ պատասխանողի գույքի և դրամական միջոցների վրա հայցագնի չափով արգելանք դնելու մասին:
 Հայցի առիթը հունվարի 28-ին ՍՊԸ-ին պատկանող թերթում և *Armlur.am* կայքում հրապարակված վերոնշյալ լուրն է։
 Մարտի 7-ին հայցը վարույթ է ընդունվել, դատական նիստ է նշանակվել ապրիլի 10-ին։

 **Հունվարի 30-ին** Երևանի ընդհանուր իրավասության դատարանում նոր քննությամբ շարունակվել է Արթուր Վարդանյանն ընդդեմ «168 ժամ» ՍՊԸ-ի և քաղաքացի Դավիթ Փիրումյանի գործով դատական նիստը։

Հիշեցնենք, որ ներողություն խնդրելուն, զրպարտություն համարվող տեղեկությունը հերքելուն պարտավորեցնելու և փոխհատուցում բռնագանձելու պահանջներով 2020թ․ հուլիսի 10-ին ներկայացված հայցի առիթը եղել է «168.am» կայքում մարտի 6-ին հրապարակված՝ «Նիկոլ Փաշինյանը քարոզարշավի ընթացքում զրուցել է Արթուր Վարդանյանի հետ» նյութը[[54]](#footnote-54)։ 2024թ․ մարտի 22-ինՎերաքննիչ քաղաքացիական դատարանը մասնակիորեն բավարարել էր թե հայցվորի, թե պատասխանողի բողոքներն ընդդեմ առաջին ատյանի դատարանի վճռի, որով հայցը մասնակի բավարարվել էր։ Վերաքննիչ դատարանի որոշմամբ՝ գործն ուղարկվել էր նոր քննության։
 Հաջորդ նիստը նշանակվել է ս. թ. մայիսի 14-ին։

 **Հունվարի 30-ին** Երևանի ընդհանուր իրավասության դատարանում կայացել է Երևանի քաղաքապետ Տիգրան Ավինյանն ընդդեմ «Օրագիր Մեդիա» ՍՊԸ-ի գործով դատական նիստը՝ հրապարակային ներողություն խնդրելու, զրպարտություն համարվող տվյալները հերքելու և փոխհատուցում վճարելու պահանջներով։

2024թ․ դեկտեմբերի 10-ին ներկայացված հայցի առիթը ՍՊԸ-ին պատկանող *Oragir.news* կայքում նոյեմբերի 29-ին հրապարակված «Տիգրան Ավինյանը նախարարության նախկին շենքը գնել է, որպեսզի բարձրահարկ կառուցի» հոդվածն է[[55]](#footnote-55)։
 Գործով այս եռամսյակ նիստեր են կայացել նաև փետրվարի 20-ին, մարտի 20-ին, հաջորդը նշանակվել է մայիսի 13-ին։

 **Հունվարի 30-ին** «Մեդիսար» ՍՊԸ-ն ընդդեմ *News.am* լրատվական կայքի հիմնադիր «Նյուզ Էյ Էմ» ՍՊԸ-ի գործով հայցվորը բողոք է ներկայացրել վերաքննիչ քաղաքացիական դատարան ընդդեմ առաջին ատյանի կայացրած վճռի, որով հայցը մերժվել էր։

 Գործարար համբավին պատճառված վնասի փոխհատուցման պահանջի վերաբերյալ 2021թ․ հուլիսի 2-ին ներկայացված հայցի առիթը նույն տարվա մայիսի 29-ին վերոհիշյալ կայքում հրապարակված՝ «Պատերազմի զոհերի ԴՆԹ նույնականացման սարքի գնման հաշվին գերշահու՞յթ են ստացել. նոր փաստեր՝ կասկածելի գործարքից» հոդվածն է[[56]](#footnote-56) (մանրամասները՝ ԽԱՊԿ 2021-2024թթ. տարեկան զեկույցներում, տե՛ս www.khosq.am կայքի «Զեկույցներ» բաժնում)։

Փետրվարի 27-ին վերաքննիչ բողոքն ընդունվել է վարույթ, այլ զարգացումներ մինչ եռամսյակի ավարտ չեն գրանցվել։

 **Հունվարի 30-ին** Երևանի ընդհանուր իրավասության դատարանում կայացել է «Երևանի պետական համալսարան» հիմնադրամն ընդդեմ «Օրագիր Մեդիա» ՍՊԸ-ի (*Oragir.news* լրատվական կայքի հիմնադիր) գործով նախնական դատական նիստը՝ զրպարտություն համարվող տվյալները հրապարակայնորեն հերքելուն պարտավորեցնելու, զրպարտության համար փոխհատուցում բռնագանձելու պահանջներով։
 2023թ․ հոկտեմբերի 10-ին ներկայացված հայցի առիթը նույն տարվա սեպտեմբերի 5-ին *Oragir.news* կայքում հրապարակված՝ «ՍԹԵՄ․ հերթական խայտառակությունը ԵՊՀ-ից» հոդվածն է[[57]](#footnote-57)։ Ըստ այդմ՝ ԵՊՀ-ին կից բացված բնագիտամաթեմատիկական ուղղվածությամբ դպրոցի ծրագիրը ձախողվել է, քանի որ ընդամենը 36 աշակերտ ունի, իսկ հատկացված գումարները նպատակային չեն ծախսվել։
 Դատաքննության օր է նշանակվել ս. թ. մայիսի 13-ը։

**Հունվարի 31-ին** Վերաքննիչ քաղաքացիական դատարանը վերադարձրել է «Իրավունքի Եվրոպա միավորում» ՀԿ-ն, այդ կազմակերպության նախագահ Լուսինե Հակոբյանը և ավագ իրավախորհրդատու Տիգրան Եգորյանն ընդդեմ «Հրապարակ օրաթերթ» ՍՊԸ-ի և լրագրող Դավիթ Սարգսյանի գործով հայցվորի բողոքն ընդդեմ առաջին ատյանի դատարանի կայացրած վճռի, որով հայցը մերժվել էր։

Պատվին և արժանապատվությանը պատճառված վնասի հատուցման պահանջով 2021թ․ հոկտեմբերի 7-ին ներկայացված հայցի առիթը ՍՊԸ-ին պատկանող *Hraparak.am* լրատվական կայքի «Բացահայտ գործակալական ցանց՝ իրավապաշտպան հանրույթի քողի ներքո» հոդվածն է[[58]](#footnote-58)։

Եռամսյակի ընթացքում նոր բողոք չի ներկայացվել։

 **Հունվարի 31-ին** Լոռու մարզի ընդհանուր իրավասության դատարանում (ք․ Վանաձորի նստավայր) տեղի է ունեցել քաղաքացի Էրիկ Եղինյանն ընդդեմ «Արարատ» հեռուստաընկերության և Աննա Սիրունյանի գործով դատական նիստ՝ պատիվը, արժանապատվությունը և բարի համբավն արատավորելու, զրպարտելու համար Աննա Սիրունյանից 1 միլիոն դրամ բռնագանձելու, ինչպես նաև հեռուստաընկերության եթերում հերքում հրապարակելու պահանջներով։ Նիստի ընթացքում որոշում է կայացվել վերոհիշյալ հեռուստաընկերության հիմնադիր «ԷՖ ԹԻՎԻ» ՍՊԸ-ին ճանաչել  պատշաճ պատասխանող։
 2024թ․ մայիսի 31-ին ներկայացված հայցի առիթը, ինչպես հայտնել է հայցվորը, հեռուստաընկերության եթերում հնչեցված մտքերն են այն մասին, թե ինքը բռնություն է գործադրել քաղաքացի Սիրունյանի հանդեպ և մեքենայություններ կազմակերպել՝ վաճառելով վերջինիս բնակարանը։ Ըստ հայցվորի՝ լրագրողն իր կարծիքը չի լսել և զրպարտող տեղեկություններ է հրապարակել։
 Դատական նիստ է կայացվել նաև ս․ թ․ մարտի 17-ին, որի ժամանակ բաշխվել են ապացուցման պարտականությունները։ Հաջորդ նիստը նշանակվել է ապրիլի 22-ին։

 **Փետրվարի 3-ին** Երևանի ընդհանուր իրավասության դատարանում կայացել է ԱԺ պատգամավոր Խաչատուր Սուքիասյանն ընդդեմ *Alternativ.am* կայքի հիմնադիր «Այլընտրանք Մեդիա» ՍՊԸ-ի և *Yerevan.today* կայքի հիմնադիր «Մեդիա Պլյուս» ՍՊԸ-ի գործով դատական նիստ՝ հրապարակայնորեն ներողություն խնդրելու, դատարանի վճիռը հրապարակելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջների վերաբերյալ։
2023թ․ հունվարի 5-ին ներկայացված հայցի առիթը 2022թ․ դեկտեմբերի 5-ին *Alternativ.am* կայքում հրապարակված՝ «Թավշյա «ռեկետ»-ի «սև ամպերը»՝ Կիրովի գործարանի գլխավերևում․ սեփական բանկում աճուրդի հանված գործարանի գնորդը Սուքիասյանների վարորդն է» նյութն է[[59]](#footnote-59), որը արտատպել է նաև *Yerevan.today* կայքը՝ հղում անելով սկզբնաղբյուրին․ «Սուքիասյանների բանկում գրավադրված գործարանը գնում է Սուքիասյանների վարորդը․ Alternativ.am»[[60]](#footnote-60):
 Առաջին եռամսյակի ընթացքում դատական նիստ է տեղի ունեցել նաև փետրվարի 27-ին, հաջորդը նշանակվել է ապրիլի 9-ին։

 **Փետրվարի 3-ին** «Ֆոտոլուր» լրատվական գործակալությունը դատական հայց է ներկայացրել Երևանի ընդհանուր իրավասության դատարան ընդդեմ «Իրականում» ՍՊԸ-ի՝ վերջինիս պատկանող *Irakanum.am* կայքում գործակալության հեղինակային իրավունքի օբյեկտների օգտագործումը դադարեցնելու, հրապարակածները հեռացնելու պահանջներով։ Փետրվարի 13-ին հայցադիմումն ընդունվել է վարույթ: Դատական նիստի օր մինչ եռամսյակի ավարտ չի նշանակվել։

**Փետրվարի 4-ին** Երևանի ընդհանուր իրավասության դատարանում կայացել է «Հայաստանում Ֆրանսիական համալսարան» հիմնադրամն ընդդեմ Ֆրանսիայի քաղաքացի Լեո Նիկոլյանի (երրորդ կողմ՝ «Բաց ԹիՎի» ՍՊԸ) գործով դատական նիստ՝ զրպարտություն համարվող տվյալները հերքել պարտավորեցնելու և գործարար համբավն արատավորող արտահայտությունների համար փոխհատուցման գումարի բռնագանձման պահանջների վերաբերյալ:
 2023թ․ հուլիսի 27-ին ներկայացված հայցի առիթն առցանց «Բաց TV»-ի եթերում Լեո Նիկոլյանի հուլիսի 12-ի հարցազրույցն է, որում նա կոռուպցիոն գործարքների մեջ է մեղադրում ՀՀ-ում Ֆրանսիայի նախկին դեսպան Անն Լուոյին, ինչպես նաև՝ Հայաստանում Ֆրանսիական համալսարանին[[61]](#footnote-61)։
 Հաջորդ դատական նիստի օր է նշանակվել ապրիլի 10-ը։

 **Փետրվարի 4-ին** Երևանի ընդհանուր իրավասության դատարանում կայացել է ԱԺ նախագահ Ալեն Սիմոնյանն ընդդեմ «Հայելի» ակումբի նախագահ, լրագրող Անժելա Թովմասյանի գործով հերթական դատական նիստը՝ վիրավորանքի համար ներողություն խնդրելու և 3 միլիոն դրամ փոխհատուցում վճարելու պահանջների վերաբերյալ։ Հայցվորը նաև պահանջում է 590 հազար դրամ՝ որպես դատական ծախսերի հատուցում, որից 480 հազարը՝ փաստաբանի վարձատրության, 110 հազարը՝ պետական տուրքի գումար։
 2023թ․ հոկտեմբերի 26-ին ներկայացված հայցի առիթը սեպտեմբերի 21-ին *Tert.am* կայքում «Մեր երեխաներին վերջապես պետք է ազատ, անկախ և խաղաղ Հայաստան ժառանգենք. Ալեն Սիմոնյան» վերնագրով հրապարակված՝ ԱԺ նախագահի ուղերձի ներքո Անժելա Թովմասյանի հայհոյախոսություն է[[62]](#footnote-62)։
 Դատական նիստ է կայացել նաև ս․ թ․ մարտի 24-ին, իսկ ապրիլի 11-ին նշանակվել է դատական ակտի հրապարակման օր։

 **Փետրվարի 5-ին** Վերաքննիչ քաղաքացիական դատարանը մերժել է «Երևանի պետական համալսարան» հիմնադրամն ընդդեմ «Հրապարակ օրաթերթ» ՍՊԸ-ի գործով հայցվորի բողոքը և անփոփոխ թողել հայցի մերժման մասին առաջին ատյանի կայացրած վճիռը։

Զրպարտություն համարվող տվյալները հրապարակայնորեն հերքելուն պարտավորեցնելու և իբրև փոխհատուցում 1 միլիոն դրամ բռնագանձելու պահանջներով 2023թ․ հունվարի 30-ին ներկայացված հայցի առիթը 2022թ․ դեկտեմբերի 30-ին վերոհիշյալ կայքում հրապարակած՝ «ԵՊՀ-ում ֆինանսական դեֆիցիտ է առաջացել» հոդվածն է[[63]](#footnote-63)։ ԵՊՀ-ն հերքում է պահանջել, ինչը խմբագրությունը որոշակի մեկնաբանություններով հրապարակվել է, սակայն դա չի բավարարել հայցվորին, և վերջինս դիմել է դատարան։ (մանրամասները՝ ԽԱՊԿ 2023-2024թթ. տարեկան զեկույցներում, տե՛ս www.khosq.am կայքի «Զեկույցներ» բաժնում)։

 **Փետրվարի 5-ին** Վերաքննիչ քաղաքացիական դատարանը մերժել է «Քաղաքացիական պայմանագիր» կուսակցությունն ընդդեմ «Իրազեկ քաղաքացիների միավորում» ՀԿ-ի (*Fip.am* փաստերի ստուգման հարթակի հիմնադիր) գործով պատասխանողի բողոքն ընդդեմ առաջին ատյանի կայացրած վճռի, որով հայցը մասնակի բավարարվել էր։

 Զրպարտություն համարվող տվյալները հերքելու և փոխհատուցում վճարելու պահանջներով 2023թ․ օգոստոսի 17-ին ներկայացված հայցի առիթը հուլիսի 21-ին «Fip.am» կայքում հրապարակված հետաքննական նյութն է՝ «ՔՊ-ն այլ համայնքների վարչական ռեսուրսն օգտագործելով ձայն է հավաքում Ավինյանի համար» վերնագրով[[64]](#footnote-64)։
 Մարտի 6-ին պատասխանողը բողոք է ներկայացրել վճռաբեկ ատյան։

**Փետրվարի 5-ին** Վերաքննիչ վարչական դատարանում տեղի է ունեցել «Ա1+» հեռուստաընկերության հիմնադիր «ՄԵԼՏԵՔՍ» ՍՊԸ-ն ընդդեմ ՀՀ կառավարության և Հեռուստատեսության և ռադիոյի հանձնաժողովի գործով դատավորի փոխարինում, իսկ ամսի 10-ին գործը վարույթ է ընդունվել՝ նոր քննության համար։
 Հիշեցնենք, որ 2003 թվականին անցկացված հեռարձակման լիցենզավորման 7 մրցույթների ակտերն առոչինչ ճանաչելու պահանջով հայցը Վարչական դատարան էր ներկայացվել 2019թ. դեկտեմբերի 18-ին։ Գործով որպես երրորդ կողմ են ներգրավված «Արմենիա ԹիՎի» ՓԲԸ-ն, «Մո ԹիՎի Մեդիա Հոլդինգ» ՓԲԸ-ն, «ԱրմենԱկոբ» ՍՊԸ-ն, «ԱՐ հեռուստաընկերություն» ՍՊԸ-ն և «Հուսաբեր» ՓԲԸ-ն: 2021թ․ ապրիլի 6-ին դատարանը մերժել էր հայցը, իսկ 2022թ․ հունիսի 1-ին Վերաքննիչ վարչական դատարանը մերժել էր հայցվորի բողոքը, և «ՄԵԼՏԵՔՍ»-ը դիմել էր վճռաբեկ ատյան: 2023թ․ նոյեմբերի 10-ին Վճռաբեկ դատարանը բավարարվել էր բողոքը և գործն ուղարկել վերաքննիչ ատյան՝ նոր քննության։
 **Մարտի 10-ին** Վերաքննիչ դատարանը մերժել է բողոքը՝ վարչական դատարանի 2021թ․ ապրիլի 6-ի վճիռը թողնելով անփոփոխ: Ըստ էության վերաքննիչ ատյանը հրաժարվել է քննել «ՄԵԼՏԵՔՍ» ՍՊԸ-ի հանդեպ դրսևորված խտրականության հարցը, որը բարձրացրել էր հայցվոր կողմը։ Հայցվորը մտադիր է այդ որոշումը բողոքարկել վճռաբեկ ատյանում։

 **Փետրվարի 6-ին** Երևանի ընդհանուր իրավասության դատարանում նոր քննությամբ կայացել է Վարդան Բադասյանն (ՀՀ արդարադատության նախկին նախարար Ռուստամ Բադասյանի հայրը - ԽԱՊԿ) ընդդեմ «168 ժամ» ՍՊԸ-ի և «Իրավունք Մեդիա» ՍՊԸ-ի գործով նիստ՝ զրպարտություն համարվող տվյալները հրապարակայնորեն հերքելու, պատվին, արժանապատվությանը և գործարար համբավին պատճառված վնասը փոխհատուցելու պահանջներով**։**

Հիշեցնենք, որ 2020թ․ հուլիսի 10-ին ներկայացված հայցն ի սկզբանե եղել է ընդդեմ «Այլընտրանք» ՀԿ համանախագահ Նարեկ Մանթաշյանի և *News.am, Analitik.am, 168.am, Iravunk.com, Blognews.am, Alternativ.am, Ipress.am* լրատվական կայքերի, իսկ առիթը Մանթաշյանի արտահայտած մտքերն են այդ լրատվամիջոցներում, ըստ որոնց՝ Վարդան Բադասյանն իր նախկին գործունեության ընթացքում գումարի դիմաց պաշտոններ է բաժանել[[65]](#footnote-65)։ Մյուս լրատվամիջոցների և Նարեկ Մանթաշյանի մասով 2024թ․ մարտի 18-ին վճռվել է հայցը մասնակի բավարարել։
 **2023թ․ հունվարի 4-ին** «168 ժամ» ՍՊԸ-ի և «Իրավունք Մեդիա» ՍՊԸ-ի մասով

հայցը մերժվել էր՝ հայցային վաղեմության ժամկետները լրացած լինելու հիմքով, հայցվորը պարտավորեցվել էր «Իրավունք Մեդիա»-ին վճարել 200 հազար, «168 ժամ»-ին՝ 150 հազար դրամ՝ փաստաբանի վարձատրության համար: Մարտի 22-ին Վերաքննիչ քաղաքացիական դատարանը մերժել էր վճռի դեմ հայցվորի բողոքը, և վերջինս դիմել էր վճռաբեկ ատյան։ Այստեղ էլ 2024թ․ նոյեմբերի 15-ին բողոքը բավարարվել էր․ բեկանվել էր Վերաքննիչ դատարանի որոշումը, գործն ուղարկվել էր ընդհանուր իրավասության դատարան՝ նոր քննության:
 Այս եռամսյակ դատական նիստ է կայացել նաև մարտի 10-ին, հաջորդը նշանակվել է ապրիլի 17-ին։

**Փետրվարի 6-ին** Երևանի ընդհանուր իրավասության դատարանում տեղի է ունեցելԵրևանի ավագանու նախկին անդամ, ՀՀԿ-ական Նաիրա Նահապետյանն ընդդեմ «Առաջին լրատվական» ՍՊԸ-ի գործով հերթական դատական նիստը՝ զրպարտություն համարվող տվյալները հերքելուն պարտավորեցնելու պահանջով։ 2023թ․ փետրվարի 27-ին ներկայացված հայցի առիթը վերոհիշյալ ՍՊԸ-ին պատկանող *1in TV* հարթակի յութուբյան էջում հրապարակված՝ «Մեղադրյալը ՀՀԿ-ական Նաիրա Նահապետյանն է. հունվարի 24-ի քրոնիկոն» տեսանյութն է, որտեղ պաշտոնական տեղեկատվություն է այն մասին, որ Նահապետյանը մեղադրվում է խոշոր չափի հարկեր թաքցնելու համար[[66]](#footnote-66)։ Ըստ խմբագրության՝ դա եղել է օրվա իրավական քրոնիկոնը, որտեղ ներառվել է նաև մամուլից լուր Նաիրա Նահապետյանի մասին։
 2025թ․ փետրվարի 27-ին դատարանը մասնակիորեն բավարարել է հայցը՝ լրատվամիջոցին պարտավորեցնելով հրապարակել հերքում, վճարել 200 հազար դրամ որպես զրպարտությամբ պատճառված վնասի փոխհատուցում: Մինչ եռամսյակի ավարտ վճռի դեմ բողոք չի ներկայացվել։

**Փետրվարի 6-ին** Երևանի ընդհանուր իրավասության դատարանը վճռել է մասնակի բավարարել *Livenews.am* կայքի լրագրող Արթուր Հովհաննիսյանի հայցն ընդդեմ լրագրող Լևոն Սարդարյանի՝ վիրավորանքի համար ներողություն խնդրելուն և զրպարտություն համարվող տվյալը հրապարակայնորեն հերքելուն պարտավորեցնելու պահանջներով։
 2020թ․ հունիսի 22-ին ներկայացված հայցի առիթը եղել է Լևոն Սարդարյանի՝ մայիսի 21-ի ֆեյսբուքյան գրառումը *Livenews.am* կայքում նույն օրը հրապարակված «Հայաստանում ահավոր վիճակ է․ ով ապրեց՝ ապրեց, ով մեռավ՝ մեռավ» հոդվածի առնչությամբ և մասնավորապես հետևյալ մեկնաբանությունները՝ «․․․եթե որևէ մեկն ապացուցի, որ էսքանից հետո էս կայքի տերը մարդ է, ես կհամաձայնեմ գոմում ապրել․․․», «․․․Ես գոմում ապրելն ինձ համար որպես պատիժ էի դիտարկում։ Իսկ քո դեպքում, ոնց հասկացա, դա բնականոն ապրելու միջավայր ա, Արթուր»։
 Պատասխանողը պարտավորեցվել է Արթուր Հովհաննիսյանից ներողություն խնդրել, վճարել 200 հազար դրամ որպես փոխհատուցում վիրավորանքի համար, ինչպես նաև 300 հազար դրամ՝ փաստաբանի խելամիտ վարձատրության գումար և 8000 դրամ՝ պետտուրքի գումար:

Մարտի 5-ին պատասխանող Լևոն Սարդարյանը վերաքննիչ բողոք է ներկայացրել։

 **Փետրվարի 11-ին** Երևանի ընդհանուր իրավասության դատարանում կայացել է քաղաքացի Արև Վրացյանն ընդդեմ «Օրագիր Մեդիա» ՍՊԸ-ի (*Oragir.news* լրատվական կայքի հիմնադիր) և ATV հեռուստաընկերության «Կիսաբաց լուսամուտներ» հաղորդաշարի գործով դատական նիստ՝ պատիվը, արժանապատվությունը, գործարար համբավը արատավորող, զրպարտություն համարվող տեղեկությունները հերքելու, վիրավորանքի համար ներողություն խնդրելու և պատճառված վնասը փոխհատուցելու պահանջներով։

2024թ․ ապրիլի 16-ին ներկայացված հայցիառիթը վերոնշյալ հաղորդաշարի 2024թ. հունվարի 24-ին հրապարակված տեսանյութն է Մասիսի թիվ 4 դպրոցի ուսուցչուհի Արև Վրացյանի մասին, որում նա մեղադրվում է արցախցի երեխաների հանդեպ խտրական վերաբերմունքի, անվայելուչ պահվածքի համար[[67]](#footnote-67), ինչպես նաև՝ *Oragir.news*-ում 2023թ․ դեկտեմբերի 16-ին հրապարակված՝ «Բռնության հանգամանքը բավական է, որ ուսուցչին նկատողություն տան և հեռացնեն աշխատանքից» հոդվածը[[68]](#footnote-68)։
 Գործով դատական նիստ է կայացել նաև ս. թ. մարտի 18-ին։ Մինչ եռամսյակի ավարտ հաջորդ նիստի օր չի նշանակվել։

**Փետրվարի 11-ին** Երևանի ընդհանուր իրավասության դատարանում կայացել է «Ազատ քաղաքացի» ՀԿ ղեկավար Հովսեփ Խուրշուդյանն ընդդեմ «Ասեկոսե» ՍՊԸ-ի գործով նախնական դատական նիստ՝ զրպարտություն համարվող տվյալները հերքելու, պատվին և արժանապատվությանը պատճառված վնասը (1 միլիոն դրամի չափով) փոխհատուցելու պահանջներով։

2024թ. hունիսի 3-ին ներկայացված հայցի առիթը ՍՊԸ-ին պատկանող Asekose․am կայքում և նույնանուն յութուբյան ալիքում մայիսի 1-ին տարածված տեսանյութն է՝ «Կամ սուտ լուր ես տարածում, կամ՝ շպիոն ես․ Հայկ Մանասյանը՝ Հովսեփ Խուրշուդյանին» վերնագրով[[69]](#footnote-69)։ Ըստ այդմ՝ բժիշկ և հանրային գործիչ Հայկ Մանասյանը քննադատության է ենթարկել Խուրշուդյանի տարածած այն լուրը, ըստ որի՝ վերջին 5 օրերին Տավուշի մարզի տարադրամի փոխանակման կետերում ռուսական ռուբլու փոխանակման մեծ ծավալներ են գրանցվել։ Ըստ Մանասյանի՝ նման տեղեկություն չէր կարող հասանելի լինել Խուրշուդյանին․ վերջինս, ըստ ամենայնի, ցանկություն ունի պարզապես լուր տարածելու, որ «Կրեմլը փող է բաժանում տեղի խամաճիկներին»։
 Հաջորդ դատական նիստը նշանակվել է հունիսի 17-ին։

 **Փետրվարի 12-ին** Երևանի ընդհանուր իրավասության դատարանում կայացել է ԱԺ պատգամավոր Հայկ Սարգսյանն ընդդեմ «Արմդեյլի լրատվական գործակալություն» ՍՊԸ-ի գործով հերթական նիստը՝ զրպարտության և վիրավորանքի միջոցով պատվին, արժանապատվությանը և բարի համբավին հասցված վնասի հատուցման պահանջի վերաբերյալ:
 Հայցը ներկայացվել է 2020թ․ նոյեմբերի 25-ին, իսկ առիթը *Armdaily.am* կայքում նոյեմբերի 20-ին հրապարակված՝ «ՀՐԱՏԱՊ. Քրեական հեղինակություններ նորատուսցի Արա և Ալիկ Բանդուրյաններն ահաբեկում են «Իմ քայլի» պատգամավորներին. Mediaport» հոդվածն է, մասնավորապես՝ պատգամավորի հասցեին արված «շիշ բռնող» արտահայտությունը[[70]](#footnote-70)։ (Մանրամասները՝ ԽԱՊԿ 2020-2024թթ. զեկույցներում, տե՛ս khosq.am կայքի «Զեկույցներ» բաժնում):
 Հաջորդ դատական նիստը նշանակվել է մայիսի 21-ին։

 **Փետրվարի 12-ին** Երևանի ընդհանուր իրավասության դատարանում նոր քննությամբ շարունակվել է «Վան-Չարտեր» ՍՊԸ-ն ընդդեմ «Արմենիա Թի-Վի» ՓԲԸ-ի գործով նիստը՝ զրպարտությունը հերքելու և փոխհատուցում վճարելու պահանջների վերաբերյալ։
 2020թ․ մայիսի 12-ին ներկայացված հայցի առիթը եղել է նույն տարվա ապրիլի 12-ին վերոհիշյալ հեռուստաընկերության «Սուր անկյուն» հաղորդաշարով ՍՊԸ-ի մասին հնչեցված կարծիքը սխալ հայտարարագրումների ու ալկոգելի արտադրության ոչ բավարար որակի մասին[[71]](#footnote-71)։ 2021թ․ հունվարի 29-ին դատարանը մերժել էր հայցը, իսկ Վերաքննիչ քաղաքացիական դատարանը բավարարել էր հայցվորի բողոքն այդ վճռի դեմ և գործն ուղարկել նոր քննության:
 Ս․ թ․ մարտի 5-ին կայացված նոր վճռով հայցը բավարարվել է․ նշյալ հաղորդաշարը պարտավորեցվել է հերքում հրապարակել, վճարել  200 հազար դրամ որպես զրպարտությամբ պատճառված վնասի փոխհատուցում, 100 հազար դրամ՝ փաստաբանի վարձատրության գումար, ինչպես նաև պետական տուրքերը։ Եռամսյակի ավարտի դրությամբ վճիռը չի բողոքարկվել։

**Փետրվարի 13-ին** Երևանի ընդհանուր իրավասության դատարանում շարունակվել է ԱԱԾ նախկին տնօրեն, ԱԺ «Պատիվ ունեմ» խմբակցության նախկին ղեկավար Արթուր Վանեցյանն ընդդեմ ԱԺ «Քաղաքացիական պայմանագիր» խմբակցության պատգամավոր Գուրգեն (Գագիկ) Մելքոնյանի (երրորդ կողմ՝ «Հայաստանի հանրային հեռուստաընկերություն» ՓԲԸ) գործի կրկնակի քննությունը։

Հիշեցնենք, որ զրպարտություն համարվող տվյալները հրապարակայնորեն հերքելու, պատվին և արժանապատվությանը պատճառված վնասը փոխհատուցելու պահանջներով 2021թ․ օգոստոսի 19-ին ներկայացված հայցի առիթը նույն տարվա հուլիսի 20-ին Հանրային հեռուստաընկերության եթերում լրագրող Պետրոս Ղազարյանի հետ հարցազրույցի ժամանակ Մելքոնյանի հնչեցրած մտքերն են Արցախյան 44-օրյա պատերազմում Արթուր Վանեցյանի գործողությունների մասին: Պատասխանողը մասնավորապես ասել է. «Վանեցյանը գնաց ու փախավ։ Գնալն ու հետ գալը մեկ եղավ։ Գնացին հասան էնտեղ, զենքերը հավաքեցին, գիտեին, որ էնտեղ անտեր թափած լիքը զենքեր կային, հավաքեցին բերեցին Հայաստան։ Իրանց նպատակը գնալ զենք բերելն էր»[[72]](#footnote-72)։ 2023թ․ հունիսի 16-ին հայցը մասնակի բավարարվել էր, իսկ 2024թ․ հունվարի 12-ին Վերաքննիչ քաղաքացիական դատարանը մասնակի բավարարել էր պատասխանողի բողոքն ընդդեմ ընդհանուր իրավասության դատարանի վճռի, և գործն ուղարկվել էր նոր քննության առաջին ատյանում:

 2025թ․ ապրիլի 30-ին նշանակվել է դատաքննություն։

**Փետրվարի 13-ին** ԱԺ ընդդիմադիր «Հայաստան» խմբակցության պատգամավոր Գեղամ Մանուկյանը խտրական վերաբերմունք է դրսևորել *Civic.am* լրատվական կայքի թղթակօց Դավիթ Լևոնյանի հանդեպ՝ արհամարհելով նրա հարցը և շեշտելով, թե ինքը պատասխանում է միայն լրագրողների հարցերին[[73]](#footnote-73)։

#  **Փետրվարի 14-ին** Վերաքննիչ քաղաքացիական դատարանը որոշում է կայացրել մերժել ԱԺ պատգամավոր Սոֆիա Հովսեփյանն ընդդեմ «Հայկական ժամ» լրատվական-վերլուծական գործակալության խմբագիր Աննա Գևորգյանի գործով հայցվորի բողոքը և հայցն առանց քննության թողնելու մասին որոշումը թողնել օրինական ուժի մեջ։

 Պատվին, արժանապատվությանը և գործարար համբավին պատճառված վնասի հատուցման և զրպարտությունը հերքելու պահանջներով 2020թ․ հուլիսի 29-ին ներկայացված հայցի առիթը վերոհիշյալ գործակալությանը պատկանող *Hzham.am* կայքի մի շարք հրապարակումներն են․ մասնավորապես՝ մարտի 13-ին՝ «Մտավախություն ունեն, որ ընտրություններին գումար է բաժանվելու»[[74]](#footnote-74), հունիսի 1-ին՝ «Թավշոտ կոռուպցիա»[[75]](#footnote-75), հուլիսի 10-ին՝ «ՔՊ-ականներն իրենց ձեռքբերումների մասին» վերնագրերով[[76]](#footnote-76)։

**Փետրվարի 16-ին** «Ֆոտոլուր» լրատվական գործակալությունը դատական հայց է ներկայացրել Երևանի ընդհանուր իրավասության դատարան ընդդեմ *Meganews.am* կայքի հիմնադիր, լրագրող Մարգարիտ Դավթյանի՝ կայքում գործակալության հեղինակային իրավունքի օբյեկտների օգտագործումը դադարեցնելու, իսկ մինչ այժմ հրապարակածները հեռացնելու պահանջներով։ Փետրվարի 26-ին հայցադիմումն ընդունվել է վարույթ։ Դատական նիստի օր մինչ եռամսյակի ավարտ չի նշանակվել։

 **Փետրվարի 17-ին** Երևանի ընդհանուր իրավասության դատարանը վճռել է բավարարել «Քաղաքացիական պայմանագիր» կուսակցության հայցն ընդդեմ «168 ժամ» ՍՊԸ-ի՝ զրպարտություն համարվող տվյալները հերքելու և փոխհատուցում վճարելու պահանջներով։ ՍՊԸ-ին պատկանող *168․am* կայքը պարտավորեցվել է հերքում հրապարակել և վճարել 200 հազար դրամ որպես զրպարտությամբ պատճառված վնասի փոխհատուցում: Մարտի 19-ին պատասխանողը բողոք է ներկայացրել վերաքննիչ ատյան։
 Հիշեցնենք, որ 2023թ․ ապրիլի 25-ին կուսակցությունը նույն պահանջներով **4** հայց է ներկայացրել ընդդեմ «168 ժամ», «24 Նյուզ», «Նյուզ ԷյԷմ» ՍՊԸ-ների և «Հայելի ակումբ» ՀԿ-ի, իսկ առիթը *168․am, 24news.am, News.am և Hayeli.am* կայքերում հրապարակված լուրն է, որով լրատվամիջոցները Սիսիան և Անի համայնքների ընտրությունների օրը՝ մարտի 26-ին (ըստ օրենքի՝ դա լռության օր է), հակաքարոզչություն են իրականացրել ՔՊ-ի դեմ՝ արտատպելով «Քաղաքացու որոշում» կուսակցության նախընտրական շտաբի տարածած հայտարարությունը` «ՔՊ-ն կաշառք է բաժանում» վերնագրով: Ի դեպ, հրապարակումն ավելի ուշ կայքերից հեռացվել է։
 Ընդդեմ «Հայելի ակումբ» ՀԿ-ի (*Hayeli.am* լրատվական կայքի հիմնադիր) գործով դատական նիստ է կայացել մարտի 19-ին։ Ի դեպ, այս գործով ավելի վաղ բավարարվել էր հայցի ապահովում կիրառելու հայցվորի միջնորդությունը։
 *24news.am-ի, News.am-ի գործերով այս եռամսյակի ընթացքում դատավարական գործողություններ չեն ընթացել։*

 **Փետրվարի 17-ին** Արցախի տարածքային կառավարման և ենթակառուցվածքների նախարար Հայկ Խանումյանն ընդդեմ «Հրապարակ» օրաթերթի գործով հայցվորը դիմել է Վճռաբեկ դատարան՝ բողոք ներկայացնելով 2024թ․ դեկտեմբերի 16-ին Վերաքննիչ քաղաքացիական դատարանի որոշման դեմ, որով էլ բավարարվել էր լրատվամիջոցի բողոքը, և հայցի բավարարման մասին առաջին ատյանի վճիռը բեկանվել էր, հայցը՝ մերժվել։

Զրպարտությունը հերքելու և փոխհատուցում վճարելու պահանջներով 2022թ․ մայիսի 30-ին ներկայացված հայցի առիթը թերթում հրապարակված հոդվածներն են այն մասին, որ Հայկ Խանումյանն անցնում է կոռուպցիային ու պաշտոնեական դիրքի չարաշահմանն առնչվող մի քանի քրեական գործերով, իսկ ՀՀ իշխանությունները սատարում են նրան և ամեն ինչ անում են, որ ազատեն պատասխանատվությունից[[77]](#footnote-77)։

 **Փետրվարի 18-ին** Երևանի ընդհանուր իրավասության դատարանում կայացել է «Առգո ֆարմ» ՍՊԸ-ն ընդդեմ «Հետաքննող լրագրողներ» ՀԿ-ի գործով դատական նիստ։

 Հայցը ներկայացվել է 2024թ․ ապրիլի 30-ին՝ ապրիլի 6-ին ՀԿ-ին պատկանող *Hetq.am* կայքում հրապարակված՝ «Դեղերի սև շուկան․ ինչու որոշ դեղեր չեն գրանցվում, բայց վաճառվում են» հոդվածում առկա տվյալները հերքելու պահանջով[[78]](#footnote-78)։ Մասնավորապես, հայցվորը վիճարկում է հետևյալ միտքը․ «Առգո ֆարմ» ՍՊԸ-ի «36.6» դեղատնային ցանցի Խորենացի 72 հասցեից ձեռք բերեցինք «Վոլտարեն», «Սիրդալուտ» և «Կլաֆորան» դեղերը: Այս դեպքում դեղերի վրա առկա էր դրոշմավորման մակնշում, սակայն դեղերը գրանցված չեն, և ներմուծողները Առողջապահության նախարարությունից ներմուծման հավաստագիր չեն ստացել (...)»:
 Դատական նիստեր են կայացել նաև ս. թ. մարտի 12-ին և 26-ին, իսկ ապրիլի 30-ին նշանակվել է դատական ակտի հրապարակման օր։

 **Փետրվարի 19-ին** Երևանի ընդհանուր իրավասության դատարանում տեղի է ունեցել Երևանի նախկին փոխքաղաքապետ (այժմ՝ քաղաքապետ) Տիգրան Ավինյանն ընդդեմ «168 ժամ» ՍՊԸ -ի և լրագրող Դավիթ Սարգսյանի գործի վերաբաշխում։ Ներողություն խնդրելուն, պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում բռնագանձելու պահանջներով 2023թ․ մարտի 31-իններկայացված դատական հայցի առիթը փետրվարի 25-ին *168․am* կայքի յութուբյան ալիքում հրապարակված՝ «Տիգրան Ավինյան. նորահայտ մեծահարուստը» տեսանյութն է, որտեղ Դավիթ Սարգսյանը, բնութագրելով Ավինյանին որպես անսահմանափակ վարչական լիազորություններ ունեցող և անշեղորեն հարստացող, մեղադրում է նրան տնտեսական ու քաղաքական կոռուպցիայի մեջ[[79]](#footnote-79)։
(Մանրամասները՝ ԽԱՊԿ 2023-2024թթ. զեկույցներում, տե՛ս khosq.am կայքի «Զեկույցներ» բաժնում):
 Մարտի 5-ին գործն ընդունվել է նոր վարույթ, դատական նիստ է նշանակվել մայիսի 26-ին։

 **Փետրվարի 19-ին** նոր քննությամբ կայացել է«Հայաստանի պետական հետաքրքրությունների ֆոնդ» ՓԲԸ-ն ընդդեմ «168 ժամ» ՍՊԸ-ի գործով նիստ՝ գործարար համբավն արատավորող տեղեկությունները հերքելու և դրամական փոխհատուցում վճարելու պահանջներով։

Հայցը ներկայացվել է 2021թ․ մայիսի 13-ին, իսկ առիթն ապրիլի 12-ին *168․am* կայքում հրապարակված «Ներդրումներին սպասելիս» հոդվածն է, որտեղ մասնավորապես նշվում է, որ խոստացված ներդրումները ֆոնդը չի կատարում[[80]](#footnote-80)։ Ի դեպ, հայցը քննվում էր կրկնակի (մանրամասները՝ ԽԱՊԿ 2021-2024թթ. զեկույցներում, տե՛ս www.khosq.am կայքի «Զեկույցներ» բաժնում)։
 2023թ․ նոյեմբերի 10-ին հայցը մերժվել էր հայցային վաղեմության ժամկետը լրանալու հիմքով, իսկ 2024թ․ մարտի 29-ին հայցվորի վերաքննիչ բողոքը բավարարվել է, և գործն ուղարկվել է նոր քննության։

 Հաջորդ դատական նիստը նշանակվել է ս. թ. մայիսի 7-ին։

 **Փետրվարի 19-ին** «Հայաստանի պետական հետաքրքրությունների ֆոնդ» ՓԲԸ-ն և ընկերության տնօրենների խորհրդի նախագահ Տիգրան Ավինյանն ընդդեմ «Փաստինֆո» ՍՊԸ-ի գործով Վերաքննիչ քաղաքացիական դատարանը բավարարել է թե՛ Տիգրան Ավինյանի, թե՛«Փաստինֆո» ՍՊԸ-իբողոքները, գործն ուղարկել նոր քննության։

Պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում վճարելու պահանջներով այս հայցը ներկայացվել է 2023թ․ մարտի 16-ին, իսկ առիթը ՍՊԸ-ին պատկանող *Pastinfo.am* լրատվական կայքում փետրվարի 20-ին հրապարակված՝ «Փաստինֆո»-ի տեղեկությունը հաստատվեց. Ավինյանի պաշտոնավարումը քաղաքապետի տեղակալի պաշտոնում ապօրինի է. նա ղեկավարում է առևտրային կազմակերպություն, ինչի իրավունքը չունի» հոդվածն է[[81]](#footnote-81)։ Ի դեպ, այդ թեմայով կայքի հայցած տեղեկությունները հայցվորները չեն տրամադրել։
 Դատարանը 2024թ․ հունիսի 12-ին հրապարակված վճռով հայցը բավարարել է մասնակի: Հուլիսի 17-ին հայցվորը, իսկ 19-ին պատասխանողը վճռի դեմ վերաքննիչ բողոքներ են ներկայացրել․ հայցվորը՝ պահանջած 6 միլիոն դրամի փոխարեն ՓԲԸ-ին և Ավինյանին 200 հազարական դրամի փոխհատուցում սահմանելու, իսկ պատասխանողը՝ հայցը բավարարելու համար։
 Մինչ եռամսյակի ավարտ գործն առաջին ատյանի դատարանում նոր վարույթ չի ընդունվել։

 **Փետրվարի 19-ին** Երևանի ընդհանուր իրավասությանդատարանում շարունակվել է Մհեր Դերձյանն ընդդեմ «Ժողովուրդ թերթի խմբագրություն» ՍՊԸ-ի գործի քննությունը՝ նոր վարույթով։ Այս գործն առաջին ատյանում քննվում է երրորդ անգամ։

Հիշեցնենք, որ 2019թ. ապրիլի 15-ին ներկայացված հայցի առիթը եղել է թերթի հրապարակումն այն մասին, որ Մհեր Դերձյանի շինարարական ծրագիրը կարող է լավ մտածված խաբեություն լինել[[82]](#footnote-82)։ Հայցվորը պահանջում է հրապարակայնորեն ներողություն խնդրել, ինչպես նաև վճարել 1,5 միլիոն դրամի փոխհատուցում վիրավորանքի և զրպարտության համար: (Մանրամասները՝ ԽԱՊԿ 2019-2024թթ. տարեկան զեկույցներում, տե՛ս www.khosq.am կայքի «Զեկույցներ» բաժնում)։ Դատական հաջորդ նիստը նշանակվել է մայիսի 20-ին։

**Փետրվարի 19-ին** ԱԺ նախագահ Ալեն Սիմոնյանը դատական հայց է ներկայացրել Երևանի ընդհանուր իրավասության դատարան ընդդեմ «Մեդիահաբ» ՍՊԸ-ի և լրագրող Վահե Մակարյանի՝ զրպարտություն համարվող տեղեկությունները հերքելուն պարտավորեցնելու և պատասխանողներից ընդհանուր 1 միլիոն դրամ փոխհատուցում բռնագանձելու պահանջներով։

Հայցի առիթը *Mediahub.am* կայքում հունվարի 20-ին հրապարակված՝ «Ալեն Սիմոնյանը խաբել է Նիկոլ Փաշինյանին ու հանրությանը․ ԱԺ-ն նախատեսվածից ավելի քիչ մեքենա է կրճատում»[[83]](#footnote-83) նյութն է, ըստ որի՝ Ալեն Սիմոնյանի մայրն ու երեխաները պետության հաշվին թանկարժեք ամենագնացով են երթևեկում, մինչդեռ այդ մեքենան, խոստացվածի համաձայն, պետք է կրճատվեր։ Հայցվորը նաև միջնորդել է մեկ միլիոն դրամի չափով արգելանք դնել պատասխանողների գույքի և դրամական միջոցների վրա, ինչի մասին որոշում դատարանը չի կայացրել։ Մարտի 3-ին հայցադիմումը վերադարձվել է փաստաթղթային թերությունների պատճառով, մինչ եռամսյակի ավարտ նորը չի ներկայացվել։

 **Փետրվարի 20-ին** Երևանի ընդհանուր իրավասության դատարանում կայացել է քաղաքացի Յուրա Ադյանն ընդդեմ «Միտք Մեդիա» ՍՊԸ-ի («Мitk.am» կայքի հիմնադիր) գործով դատաքննություն` զրպարտությունը հերքելու և 2 միլիոն դրամ փոխհատուցում վճարելու պահանջներով։

2019թ. հունիսի 12-ին ներկայացված հայցի առիթը «Ժամանակ» օրաթերթի 2019թ. մայիսի 9-ի համարում հրապարակված «Հին ու նոր Հայաստանի «գելը» վերնագրով հոդվածն է, որն արտատպել է կայքը։ 2020թ․ հոկտեմբերի 9-ին դատարանը որոշել է գործի վարույթը կասեցնել, մինչև Յուրա Ադյանն ընդդեմ «Սկիզբ Մեդիա Կենտրոն» ՍՊԸ-ի («Ժամանակ» օրաթերթ) գործով եզրափակիչ դատական ակտ կայացնելը: 2024 թ․ ապրիլի 19-ին այն կայացվել է՝ հայցը մասնակի բավարարվել է՝ լրատվամիջոցը պարտավորեցվել է հրապարակել հերքում, հայցվորին վճարել 200 հազար դրամ՝ որպես փաստաբանի խելամիտ վարձատրության գումար:
 Ինչ վերաբերում է ընդդեմ «Միտք Մեդիա» ՍՊԸ-ի գործին, ապա դատական նիստ է կայացել նաև ս. թ. մարտի 25-ին, հաջորդը նշանակվել է հունիսի 20-ին։

 **Փետրվարի 21-ին** ՀՀ վարչապետի աշխատակազմի ղեկավար Արայիկ Հարությունյանը ֆեյսբուքյան գրառմամբ հայտնել է, որ «Ազատություն» ռադիոկայանը ֆեյք է տարածում՝ ռեպորտաժում խախտելով ժամանակագրությունն ու իրեն մեղադրելով, որ քաղաքում տեղացած ձյունից ստեղծված կոլապսի ծանր պայմաններում պոզիտիվ լուր է տեղադրել՝ հիանալով ձյան գեղեցկությամբ և այդկերպ լռեցնելով աղմուկը[[84]](#footnote-84)։ «Տիկին Բունիաթյան և ընկերներ, կանգ մի՛ առեք, խայտառակվեք մինչև վերջ», - դիմել է նա «Ազատություն» ՌԿ-ի խմբագիր Հեղինե Բունիաթյանին։ Վերջինս ԽԱՊԿ-ի հետ զրույցում, ի դեպ, ասել է, որ ժամանակագրական խախտումներ չկան՝ ներկայացնելով իրենց փաստարկները։ Հետագա օրերին ռադիոկայանի դեմ վարկաբեկման արշավ է սկսվել՝ այլ բարձրաստիճան պաշտոնյաների և իշխանամերձ շրջանակների մասնակցությամբ։ Լրագրողական կազմակերպություններն այս առնչությամբ փետրվարի 27-ին հանդես են եկել հայտարարությամբ՝ խիստ մտահոգիչ համարելով լրատվամիջոցը թիրախավորելու, սոցցանցային գրառումների միջոցով նսեմացնելու փաստերը երկրում խոսքի ազատության ապահովման տեսակետից[[85]](#footnote-85)։

**Փետրվարի 24-ին** ԱԺ փոխնախագահ Ռուբեն Ռուբինյանը ֆեյսբուքում հեգնական գրառում է կատարել «Ազատություն» ռադիոկայանի աշխատաոճի վերաբերյալ[[86]](#footnote-86)։ Պաշտոնյան մասնավորապես դժգոհություն է հայտնել հաղորդումներում և ռեպորտաժներում հարցազրույց կամ մեկնաբանություն տվող անձանց ընտրության առնչությամբ։

 **Փետրվարի 24-ին** Երևանի ընդհանուր իրավասության դատարանում շարունակվել էՀՀ պաշտպանության նախարարության «Մայր Հայաստան» ռազմական պատմության թանգարանի արդեն նախկին տնօրեն Կարեն Մելիք-Թանգյանն ընդդեմ «Սոուշըլ Մեդիա» ՍՊԸ-ի գործի նոր քննությունը։
 Հիշեցնենք, որ պատվին և արժանապատվությանը հասցված վնասի փոխհատուցման պահանջով 2021թ․ դեկտեմբերի 10-ին ներկայացված հայցի առիթը ՍՊԸ-ին պատկանող *Mamul.am* կայքի «Մամուլի խոսնակ» էջում նոյեմբերի 11-ին հրապարակված՝ «Զինվորակա՞ն, թե՞ գողական․ թանգարանի պետն իր տեղում չէ» լուրն է, որը հետագայում էջից հեռացվել է։ 2023թ․ ապրիլի 27-ի վճռով դատարանը մասնակիորեն բավարարել էր հայցը, պատասխանողը բողոք էր ներկայացրել վերաքննիչ ատյան։ 2024թ․ մարտի 11-ի որոշմամբ վերաքննիչ բողոքը մասնակի բավարարվել էր, վճիռը բեկանվել, գործն ուղարկվել էր նույն դատարան՝ նոր քննության։

Ս. թ. մարտի 10-ին դատարանը որոշել է գործի վարույթը կարճել` հայցվորի կողմից պահանջից հրաժարվելու հիմքով։

**Փետրվարի 25-ին** Երևանի ընդհանուր իրավասության դատարանում տեղի է ունեցել ԱԺ պատգամավոր Հրաչյա Հակոբյանն ընդդեմ «Երկիր խմբագրություն» ՍՊԸ-ի՝ զրպարտություն պարունակող տեղեկությունները հերքելու, որպես փոխհատուցում 500 հազար դրամ բռնագանձելու պահանջներով գործի վերաբաշխում։Հունիսի 6-ին ներկայացված հայցի առիթը մայիսի 15-ին ՍՊԸ-ին պատկանող *Yerkir.am* լրատվական կայքում, նույնանուն ֆեյսբուքյան էջում և «Երկրի լուրեր» տելեգրամյան ալիքում տեղադրված՝ «ՀեղաՓՈՂականները․ Հրաչյա Հակոբյան» տեսանյութն է[[87]](#footnote-87), որտեղ տեղեկություններ են ներկայացվում վերջին տարիներին պատգամավորի ձեռք բերած անշարժ գույքի մասին, ինչպես նաև՝ որ նա ՀՀ-ում թմրանյութերի շրջանառության մեջ մեծ մասնաբաժին ունի, իսկ ԱՄՆ-ում զբաղվում է թմրանյութերի աճեցմամբ։ Այդ ամենը հայցվորը համարում է զրպարտություն։
 Փետրվարի 28-ին սույն գործը նոր վարույթ է ընդունվել, դատաքննություն է նշանակվել ապրիլի 1-ին։

 **Փետրվարի 26-ին** Երևանի ընդհանուր իրավասության դատարանում կայացել է քաղաքացի Արև Վրացյանն ընդդեմ *Mediahub.am* լրատվական կայքի գործով դատական նիստ՝ պատիվը, արժանապատվությունը և գործարար համբավը արատավորող տեղեկությունները հերքելու, վիրավորանքի համար ներողություն խնդրելու և դրամական փոխհատուցում վճարելու պահանջներով։2024 թ․ մայիսի 27-ին ներկայացված հայցի առիթը «Կոկաինի տակ եմ եղել. մասիսցի ուսուցչուհին ատելություն է դրսևորել արցախցիների նկատմամբ (տեսանյութ)» վերնագրով ապրիլի 25-ին *Mediahub.am* կայքում հրապարակված նյութն է, ըստ որի՝ Մասիս քաղաքի թիվ 4 դպրոցի հայոց լեզվի և գրականության ուսուցչուհի Արև Վրացյանը արցախցի երեխաների նկատմամբ ընդգծված վատ վերաբերմունք է դրսևորում[[88]](#footnote-88)։
 Հաջորդ դատական նիստը նշանակվել է հունիսի 2-ին։

 **Փետրվարի 26-ին** դատավորի ինքնաբացարկի արդյունքում տեղի է ունեցել Վերաքննիչ քրեական դատարանի դատավոր Ռուբիկ Մխիթարյանն ընդդեմ «Ժողովուրդ թերթի խմբագրություն» ՍՊԸ-ի գործով վերաբաշխում։

Հայցը ներկայացվել է 2024թ․ ապրիլի 6-ին՝ զրպարտություն համարվող տեղեկությունները հրապարակայնորեն հերքելու և 3 միլիոն դրամ փոխհատուցում վճարելու պահանջներով։ Հայցի առիթը մարտի 12-ին ՍՊԸ-ին պատկանող *Armlur.am* լրատվական կայքում հրապարակված՝ «Դատական համակարգի քաոսը շարունակվում է. «գրագրության» սկանդալից հետո ԲԴԽ թեկնածու Ռուբիկ Մխիթարյանը դիմումից հրաժարվել է» հոդվածն է[[89]](#footnote-89)։
 Գործը նոր վարույթ է ընդունվել ս. թ. մարտի 10-ին, դատական նիստ է նշանակվել ապրիլի 30-ին։

 **Փետրվարի 28-ին** Երևանի ընդհանուր իրավասության դատարանում տեղի է ունեցել «Կանանց ռեսուրսային կենտրոն» ՀԿ ղեկավար Լարա Ահարոնյանն ընդդեմ «Հայելի» ակումբի և «Լայվ Նյուզ Մեդիա» ՍՊԸ-ի գործով վերաբաշխում։ Այն նոր վարույթ է ընդունվել մարտի 12-ին։
 Պատվին և արժանապատվությանը հասցված վնասի դիմաց 2 միլիոն դրամ փոխհատուցում բռնագանձելու պահանջով 2019թ․ մայիսի 30-ին ներկայացված հայցի առիթ է դարձել 2019թ․ ապրիլի 24-ին հրապարակված «ՔՊ-ի հոգաբարձուների խորհրդի անդամ Լարա Ահարոնյանը զբաղված է երեխաների պղծմամբ. Հայկ Այվազյան» տեսանյութը, որտեղ «Հայելի» ակումբի հյուրերից մեկը` Հայկ Այվազյանը, ասուլիսի ժամանակ գնահատականներ է հնչեցրել Ահարոնյանի գործունեության վերաբերյալ: Տեսանյութը հրապարակվել է պատասխանողներին պատկանող *Hayeli.am* և *Livenews.am* լրատվական կայքերում:
 Դատական նիստ է նշանակվել ս․ թ․ հունիսի 16-ին։

 **Փետրվարի 28-ին** Երևանի ընդհանուր իրավասության դատարանում տեղի է ունեցել «Հայաստանի ժուռնալիստների միություն» ՀԿ-ն, դրա նախագահ Սաթիկ Սեյրանյանը և «168 ժամ» ՍՊԸ-ն ընդդեմ *Civic.am* լրատվական կայքի և «Խոսքի ազատության պաշտպանության կոմիտե» ՀԿ նախագահ Աշոտ Մելիքյանի գործով հերթական դատական նիստը՝ զրպարտություն համարվող տվյալները հերքելու, հերքման տեքստը հրապարակելուն պարտավորեցնելու, ինչպես նաև պատվին, արժանապատվությանը կամ գործարար համբավին պատճառված վնասի փոխհատուցման պահանջների վերաբերյալ։
Հայցը ներկայացվել է 2022թ․ փետրվարի 28-ին, իսկ առիթը 2022թ․ հունվարի 31-ին *Civic.am* լրատվական կայքում հրապարակված հարցազրույցն է Աշոտ Մելիքյանի հետ, որտեղ վերջինս, անդրադառնալով ՀԺՄ հունվարի 29-ի համագումարին, մասնավորապես ասել է. «Դա ոչ թե Ժուռնալիստների միության համագումար էր, այլ ավելի շատ Ռոբերտ Քոչարյանի և Սերժ Սարգսյանի քարոզիչների ալյանս, որը հավաքվել էր իր հերթական անելիքները որոշելու և իրենց ճամբարին սպասարկող այդ կազմակերպության ղեկավար ընտրելու...»:
 Դատական հաջորդ նիստը նշանակվել է ապրիլի 23-ին։

 **Փետրվարի 28-ին** ՀՀ քննչական կոմիտեի նախագահ Արթուր Պողոսյանը հայցադիմում է ներկայացրել Երևանի ընդհանուր իրավասության դատարան՝ ընդդեմ «Ժողովուրդ թերթ խմբագրություն» ՍՊԸ-ի՝ պատվին և արժանապատվությանը պատճառված վնասի հատուցման և զրպարտությունը հերքելու պահանջներով։ Հայցի առիթը փետրվարի 13-ին ՍՊԸ-ին պատկանող *Armlur.am* կայքում հրապարակված՝ «Քննչական կոմիտեի նախագահը հորեղբոր որդուն պետ է նշանակել. ընտանեկան միություն» հոդվածն է[[90]](#footnote-90)։ Կայքն ավելի ուշ նյութին կցել է հայցվոր կողմի հերքումը, սակայն նույնն է թողել պաշտոնի նշանակումը հաստատող վերնագիրը, ինչը և համարվում է զրպարտություն։
 Մարտի 7-ին հայցադիմումն ընդունվել է վարույթ։

**Մարտի 3-ին** Հանրային խորհրդի նախկին նախագահ Ստյոպա Սաֆարյանն ընդդեմ *Livenews.am* լրատվական կայքի թղթակից Թագուհի Ասլանյանի գործով պատասխանողի վերաքննիչ բողոքի ընդունումը մերժվել է։

Վիրավորանք հանդիսացող արտահայտությունների համար հրապարակայնորեն ներողություն խնդրելուն պարտավորեցնելու և որպես փոխհատուցում 1 միլիոն դրամ բռնագանձելու պահանջներով 2021թ. հուլիսի 13-ին ներկայացված հայցի առիթը նույն տարվա հունիսի 20-ին լրագրողի արտահայտություններն են ֆեյսբուքյան գրառման մեջ, որում մասնավորապես նշված է․ «Դուք ոչ թե մերժված եք, այլ՝ միզված․․․»[[91]](#footnote-91)։ Լրագրողը, հղում կատարելով չնույնականացվող աղբյուրին, գրել է, թե հարևանները միզել են Ստյոպա Սաֆարյանի վրա վարչապետին ծառայելու համար։
 2024թ․ նոյեմբերի 12-ին հայցը մասնակի բավարարվել էր․ լրագրողը պարտավորեցվել էր հրապարակայնորեն ներողություն խնդրել հայցվորից, վճարել 600 հազար դրամ՝ որպես վիրավորանքի հետևանքով պատճառված վնասի փոխհատուցում։ Դեկտեմբերի 23-ին լրագրողը վերաքննիչ բողոք էր ներկայացրել։

 **Մարտի 3-ին** վերաբաշխումից հետո Երևանի ընդհանուր իրավասության դատարանում նոր վարույթ է ընդունվել «Զանգեզուրի պղնձամոլիբդենային կոմբինատ» ՓԲԸ-ն ընդդեմ լրագրող Թեհմինե Ենոքյանի գործի առանձնացված մասը։

 Զրպարտություն համարվող տեղեկությունը հրապարակայնորեն հերքելու և 6 միլիոն դրամ փոխհատուցում վճարելու պահանջներով 2023թ․ հունվարի 5-ին ներկայացված հայցի առիթը 2022թ․ դեկտեմբերի 1-ին լրագրողի գրառումն է ֆեյսբուքյան իր էջում, որտեղ, օգտվելով բաց աղբյուրներից, նա նշել է․ «Կրկին վթարվել է ԶՄՊԿ-ի պոչամբար գնացող խողովակաշարը, կրկին աղտոտվել է Ողջի գետը, կրկին քրեական գործ է հարուցվել ու կրկին կմոռացվի, ծածկադմփոց կարվի․․․»[[92]](#footnote-92)։

2024թ․ մայիսի 7-ին առաջին ատյանի դատարանի կայացրած ակտով՝ պատասխանողի կողմից արված արտահայտություններից մեկի մասով հայցը մերժվել է՝ հայցային վաղեմության ժամկետը լրացած լինելու հիմքով։ Այս վճիռը 2024թ․ հուլիսի 4-ին բողոքարկվել է վերաքննիչ ատյան, հոկտեմբերի 1-ին ընդունվել վարույթ, դատական նիստ է կայացել 2025թ․ մարտի 19-ին, իսկ ապրիլի 1-ին կկայացվի դատական ակտ։ Իսկ մեկ այլ արտահայտության մասով գործը առանձնացվել էր։ Այս մասով դատական նիստ է նշանակվել ապրիլի 29-ին։

 **Մարտի 7-ին** Երևանի ընդհանուր իրավասության դատարանում կայացել է «Հրապարակ օրաթերթ» ՍՊԸ-ն ընդդեմ «Մեդիա նախաձեռնությունների կենտրոն» ՀԿ-ի գործով հերթական դատական նիստը՝ զրպարտություն համարվող տեղեկությունները հրապարակայնորեն հերքելուն պարտավորեցնելու և փոխհատուցում վճարելու պահանջներով։ Գործն առաջին ատյանում քննվում է կրկնակի․ վերաքննիչ ատյանը բավարարել էր պատասխանողի բողոքն ընդդեմ ընդհանուր իրավասության դատարանի վճռի, այն բեկանել էր ու գործն ուղարկել նոր քննության։
 Հիշեցնենք՝ հայցը ներկայացվել է 2021թ․ հուլիսի 19-ին, իսկ առիթը Factcheck.ge կայքի և ՀԿ-ի համատեղ ծրագրի շրջանակներում իրականացվող մեդիամոնիտորինգն է, որով բացահայտվում էին կեղծ լուրերն ու ապատեղեկատվական բնույթի նյութերը, իսկ Ֆեյսբուքն ու Ինստագրամը դրանք արգելափակում էին։ Հայցվորը կարծում է, որ օբյեկտիվ ընտրություն չի արվել, իսկ ընդհանուր առմամբ այդ գործողություններով ճնշում է գործադրում մամուլի նկատմամբ։ (Մանրամասները՝ ԽԱՊԿ 2021-2024թթ. զեկույցներում, տե՛ս www.khosq.am կայքի «Զեկույցներ» բաժնում)։
 Հաջորդ դատական նիստը նշանակվել է ս. թ. հուլիսի 7-ին։

 **Մարտի 10-ին** Երևանի ընդհանուր իրավասության դատարանը վերաբաշխումից հետո նոր վարույթ է ընդունել «Սոլիդ Փարթներ» ՍՊԸ-ի՝ 2023թ․ մայիսի 22-ին ներկայացված հայցն ընդդեմ «Բեսթ Մեդիա» ՍՊԸ-ի (զբաղվում է ֆիլմերի մատակարարմամբ)՝ վնասի հատուցման պահանջով և հեղինակային իրավունքների խախտման հիմքով։ Գործով որպես երրորդ կողմ են ներգրավվել Հեռուստատեսության և ռադիոյի հանձնաժողովը և «Մուլտի Մեդիա-Կենտրոն ԹիՎի» ՓԲԸ-ն։ Դատական նիստ է նշանակվել ապրիլի 17-ին։

 **Մարտի 11-ին** ԱԺ պատգամավոր Հայկ Սարգսյանը դատական հայց է ներկայացրել Երևանի ընդհանուր իրավասության դատարան ընդդեմ «Օրագիր Մեդիա» ՍՊԸ-ի՝ զրպարտության համար ներողություն խնդրելու և 1,5 միլիոն դրամ փոխհատուցում բռնագանձելու պահանջներով։ Հայցի առիթը մարտի 5-ին ՍՊԸ-ին պատկանող *Oragir.news* լրատվական կայքի յութուբյան ալիքում հրապարակված տեսանյութն է՝ «Շիշ բռնողի և նրա կնոջ փախուստը «Վազգեն․ Վերջին Սպարապետը» ֆիլմի պրեմիերայի ժամանակ» վերնագրով[[93]](#footnote-93)։
 Հայցադիմումը մարտի 13-ին ընդունվել է վարույթ։

 **Մարտի 12-ին** ԱԺ նախագահ Ալեն Սիմոնյանը դատական հայց է ներկայացրել Կոտայքի մարզի ընդհանուր իրավասության դատարան (ք․Եղվարդի նստավայր) ընդդեմ լրագրող Վահե Մակարյանի՝ պահանջելով հերքել ս. թ. փետրվարի 12-ին նրա տելեգրամյան էջում հրապարակված՝ «Քո` նախկինում իբրև թե պոռնո դերասան լինելու պնդումը նկատի չունեմ, չնայած որ դրա վերաբերյալ կամ էդ մասին հուշող տարբեր 18+-ոտ տեսանյութեր կան տարածված, դրանցից մի շարք էլ ես ունեմ» արտահայտությունը, զրպարտության համար որպես փոխհատուցում բռնագանձել 400 հազար դրամ: Մարտի 21-ին հայցադիմումը վերադարձվել է առկա թերությունների պատճառով, 28-ին՝ կրկին ներկայացվել։

 **Մարտի 12-ին** Երևանի ընդհանուր իրավասության դատարանում կայացել է «Եղիցի լույս ԲՀ» ՍՊԸ-ն ընդդեմ Հայաստանի հանրային հեռուստաընկերության և Չարենցավան համայնքի ղեկավար Հակոբ Շահգալդյանի գործով հերթական դատական նիստը՝ զրպարտություն համարվող տեղեկատվությունը հերքելու պահանջի վերաբերյալ։
 Հայցը ներկայացվել է 2020թ․ հունվարի 10-ին, իսկ առիթը եղել է 2019թ. նոյեմբերի 30-ին Հանրային հեռուստաընկերության Առաջին ալիքի «Լուրեր 60 րոպե» հաղորդման ընթացքում համայնքային տարածքների օգտագործման հարցերին առնչվող ռեպորտաժը[[94]](#footnote-94): Հայցվորը զրպարտություն է համարել Հակոբ Շահգալդյանի խոսքն իր կատարած աշխատանքի որակի մասին։ ՍՊԸ-ն Հանրային հեռուստաընկերությունից պահանջել է ուղիղ եթերում հերքել զրպարտություն համարվող տվյալները, իսկ Հակոբ Շահգալդյանից` վճարել փոխհատուցում 2 միլիոն դրամի չափով: (Մանրամասները՝ ԽԱՊԿ 2020-24թթ. զեկույցներում, տե՛ս khosq.am կայքի «Զեկույցներ» բաժնում)։
 Հաջորդ դատական նիստը նշանակվել է հունիսի 11-ին։

**Մարտի 12-ին** Երևանի ընդհանուր իրավասության դատարանը որոշում է կայացրել կարճել մայրաքաղաքի Կենտրոն վարչական շրջանի ղեկավար Սամվել Ղուկասյանն ընդդեմ «Ժողովուրդ թերթի խմբագրություն» ՍՊԸ-ի գործի վարույթն այն հիմքով, որ հայցվորը հրաժարվել է հայցից։

Հրապարակային ներողություն խնդրելուն, դատարանի վճիռը հրապարակելուն, զրպարտություն համարվող տվյալները հերքելուն պարտավորեցնելու, ինչպես նաև փոխհատուցում բռնագանձելու պահանջներով 2023թ․ սեպտեմբերի 27-ին ներկայացված հայցի առիթը «Ժողովուրդ» թերթում և ՍՊԸ-ին պատկանող *Armlur.am* կայքում օգոստոսի 26-ին հրապարակված՝ «ՖՈՏՈ. Կենտրոնի թաղապետը խնդիրները թողած, աշխատակազմի հետ լծվել է ՔՊ-ի քարոզարշավին»[[95]](#footnote-95) և սեպտեմբերի 9-ին հրապարակված՝ «Կենտրոնի թաղապետն ու թաղայինները. ովքեր էին Աբովյան 22 ներխուժել. «Ժողովուրդ»[[96]](#footnote-96) վերտառությամբ հոդվածներն էին։

 **Մարտի 13-ին** ՀՀ Սյունիքի մարզի Քաջարանի համայնքապետարանը դատական հայց է ներկայացրել Երևանի ընդհանուր իրավասության դատարան ընդդեմ «Օրագիր Մեդիա» ՍՊԸ-ի՝ գործարար համբավն արատավորող, զրպարտություն համարվող տվյալները հերքելու, ներողություն խնդրելու և մեկ միլիոն դրամ փոխհատուցում վճարելու պահանջներով։ Հայցի առիթը փետրվարի 13-ին ՍՊԸ-ին պատկանող *Oragir.news* կայքում հրապարակված լուրն է, ըստ որի՝ Քաջարանի քաղաքապետին մեծ–մեծ խոսելու համար դանակահարել են[[97]](#footnote-97)։ Կայքն ավելի ուշ հերքում է կցել այդ նյութին, սակայն հայցվորին դա չի բավարարել։
 Մարտի 21-ին հայցադիմումը թերությունների պատճառով վերադարձվել է, 25-ին՝ կրկին ներկայացվել։

 **Մարտի 17-ին** Վերաքննիչ քաղաքացիական դատարանը վարույթ է ընդունելՔաղաքաշինության, տեխնիկական և հրդեհային անվտանգության տեսչական մարմնի՝ Հանրության հետ տարվող աշխատանքների բաժնի պետ Ելենա Զոհրաբյանն ընդդեմ լրագրող Սուսաննա Սիմոնյանի գործով պատասխանողի բողոքն ընդդեմ առաջին ատյանի դատարանի կայացրած վճռի, որով հայցը բավարարվել էր։

Հրապարակայնորեն ներողություն խնդրելու, ֆեյսբուքյան գրառումը հեռացնելու, ինչպես նաև՝ սահմանված նվազագույն աշխատավարձի 2000 ապատիկի չափով փոխհատուցում վճարելու պահանջների վերաբերյալ 2022թ․ սեպտեմբերի 19-ին ներկայացված հայցի առիթը 2022թ․ օգոստոսի 16-ին լրագրողի ֆեյսբուքյան էջում կատարված հետևյալ գրառումն է․ «Ելենա Զոհրաբյանի նման խոսնակներին, որոնց առաքելությունը նստել փող ստանալ ու մեկ-մեկ շեֆի վրից թոզ մաքրելն է, առաջարկում եմ այսուհետ անվանել Մամուլի Խոզանակ»։
 2024թ․ նոյեմբերի 14-ին հայցը բավարարվել էր մասնակի․ լրագրողը պարտավորեցվել էր հրապարակավ ներողություն խնդրել, հեռացնել գրառումը, վճարել 100 հազար դրամ փոխհատուցում, ինչպես նաև՝ 23 հազար դրամ պետտուրքի գումար: Դեկտեմբերի 16-ին պատասխանողը բողոք էր ներկայացրել վերաքննիչ ատյան։

 **Մարտի 18-ին** Երևանի ընդհանուր իրավասության դատարանում կայացել է քաղաքացիՍիրանուշ Աբելյանն ընդդեմ *Politcom.am* լրատվական կայքի գործադիր տնօրեն Լիլիթ Սիլանյանի գործով հերթական դատական նիստը՝ զրպարտության համար ներողություն խնդրելու և հերքում հրապարակելու պահանջների վերաբերյալ:

Հայցը ներկայացվել է 2021թ. սեպտեմբերի 3-ին, իսկ առիթը եղել է կայքում տեղադրված լուրը՝ բանկերից մեկում վարկերի տրամադրման հետ կապված խնդրի մասին: Հրապարակումից հետո բանկի աշխատակիցը՝ հայցվորը, անհամաձայնություն է հայտնել նյութի առնչությամբ, ինչի արդյունքում այն հեռացվել է կայքից։ Լրատվամիջոցի պատասխանատուն առաջարկել է հրապարակել նաև բանկի տեսակետը, սակայն հայցվորը չի համաձայնել և դիմել է դատարան։

Հաջորդ դատական նիստը նշանակվել է հունիսի 9-ին։

# **Մարտի 18-ին** քաղաքացի Արսեն Ավետիսյանը դատական հայց է ներկայացրել ընդդեմ «Հետաքննող լրագրողներ» ՀԿ-ին պատկանող «Հետք» առցանց պարբերականի՝ ներողություն խնդրելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջներով։ Հայցի առիթը 2024թ․ հոկտեմբերի 31-ին[[98]](#footnote-98) և ս․ թ․ փետրվարի 12-ին[[99]](#footnote-99) *Hetq.am* կայքում հրապարակված հոդվածներն են, ըստ որոնց՝ հայցվորը քաղաքապետարանի թույլտվությամբ հուշարձան-շենքում նախագծային շեղումներով կառուցապատում է իրականացրել, ինչի առնչությամբ, ի դեպ, քրեական վարույթ է նախաձեռնվել։ **Մարտի 20-ին** «Քաղաքացիական պայմանագիր» խմբակցության պատգամավոր, ԱԺ [պաշտպանության և անվտանգության հարցերի մշտական հանձնաժողով](http://www.parliament.am/committees.php?do=members&ID=111204&lang=arm)ի նախագահ Անդրանիկ Քոչարյանը, նկատելով, որ իր հետ ճեպազրույց նախաձեռնած մի խումբ թղթակիցներին միացել է նաև *Tribune.am* կայքի լրատվական ծառայության ղեկավար Հռիփսիմե Ջեբեջյանը, պահանջել է, որ վերջինս այլ տեղ կանգնի և չխանգարի՝ ցուցաբերելով և՛ մասնագիտական գործունեությամբ, և՛ սեռով պայմանավորված խտրականություն։ Լրագրողական կազմակերպությունները համատեղ հայտարարությամբ դատապարտել են պատգամավորի անվայելուչ պահվածքը և պահանջել խորհրդարանի ղեկավարությունից ու իշխող խմբակցությունից միջոցներ ձեռնարկել նման միջադեպերը կանխարգելելու ուղղությամբ[[100]](#footnote-100)։ ԱԺ էթիկայի հանձնաժողովի ստեղծման և Անդրանիկ Քոչարյանի վարքին գնահատական տալու պահանջով մարտի 26-ին 161 լրագրողի ստորագրությամբ դիմում է մուտքագրվել ԱԺ։

 ՀՀ գլխավոր դատախազությունից ԽԱՊԿ-ի հարցմանն ի պատասխան հայտնել են, որ դեպքի առնչությամբ քրեական վարույթ նախաձեռնված չէ։

**Մարտի 21-ին** Երևանի ընդհանուր իրավասության դատարանում կայացել է ընդդիմսդիր քաղաքական գործիչ Ռուբիկ Հակոբյանն ընդդեմ պատգամավոր Սիսակ Գաբրիելյանի գործով (երրորդ կողմ՝ «Ա1+» հեռուստաընկերության հիմնադիր «Մելտեքս» ՍՊԸ) հերթական դատական նիստը՝ զրպարտություն հանդիսացող տեղեկությունները հերքելուն պարտավորեցնելու և փոխհատուցում վճարելու պահանջներով։
 Հայցը ներկայացվել է 2022թ․փետրվարի 28-ին, իսկ առիթը հունվարի 26-ին «Ա1+»-ի յութուբյան ալիքում Սիսակ Գաբրիելյանի մեկնաբանություններն են, ըստ որոնց՝ ԱԺ գիտության, կրթության, մշակույթի, սփյուռքի, երիտասարդության և սպորտի հարցերի հանձնաժողովի նիստում[[101]](#footnote-101) Ռուբիկ Հակոբյանը հանդես է եկել անվայելուչ պահվածքով, փնթի բառապաշարով, ալկոհոլ օգտագործած[[102]](#footnote-102)։
 Հաջորդ դատական նիստը նշանակվել է ապրիլի 17-ին։

**Մարտի 25-ին** Ազգային ժողովի նախագահ Ալեն Սիմոնյանը ճեպազրույցի ժամանակ թիրախավորել է *News.am* կայքի թղթակից Ռուզան Խաչատրյանին և փորձել է ճնշում գործադրել[[103]](#footnote-103)։ Երբ լրագրողը նրան հարց է ուղղել, Ալեն Սիմոնյանն արձագանքել է. «Ես հասկանում եմ, որ դուք *News.am*-ից եք, Ռոբերտ Քոչարյանը չի՞ ձեր սեփականատերը»։ Լրագրողը հակադարձել է՝ «Ապացուցեք, որ այդպես է»։ «Ի՞նչ ապացուցեմ, որ Քոչարյանի ժամանակ քաղբանտարկյալնե՞ր են եղել...», - պատասխանել է ԱԺ նախագահը՝ Ռուզան Խաչատրյանին կոչ անելով «չհարձակվել» իր վրա։ Ավելի ուշ պաշտոնյան ներողություն է խնդրել լրագրողից միջադեպի համար։

 **Մարտի 27-ին** Երևանի ընդհանուր իրավասության դատարանում շարունակվել է ԱԺ պատգամավոր Հայկ Սարգսյանն ընդդեմ «Իրատես» թերթի և նույնանուն էլեկտրոնային կայքի գործով դատական նիստը։

Զրպարտության և վիրավորանքի համար փոխհատուցում բռնագանձելու պահանջով 2019թ․ հոկտեմբերի 1-ին ներկայացված հայցի առիթը վերոհիշյալ թերթի սեպտեմբերի 6-ի համարում հրապարակված՝ «Դու ընդամենը Նիկոլի շիշ բռնողն ես եղել․ Աննա Հակոբյան» հոդվածն է: 2023թ․ հոկտեմբերի 6-ին դատարանը որոշել էր հայցը թողնել առանց քննության, ինչի դեմ 2024թ․ ապրիլի 30-ին հայցվորը ներկայացրել էր վերաքննիչ բողոքը, որը բավարարվել էր․ գործն ուղարկվել էր նույն դատարան՝ քննությունը շարունակելու:

Հաջորդ դատական նիստը նշանակվել է ս․ թ․ ապրիլի 30-ին։

 **Մարտի 27-ին** Երևանի ընդհանուր իրավասության դատարանում շարունակվել է «Նյուզ ԷյԷմ» ՍՊԸ-ն ընդդեմ «Հայկական ժամանակ» օրաթերթի հիմնադիր «Դարեսկիզբ» ՍՊԸ-ի գործով քննությունը։

Հայցի առիթը եղել է 2018թ․ օգոստոսի 21-ին «ՀԺ»-ի հրապարակած «Արարատ, Արմնյուզ, Հ2, News.am, Երկիր Մեդիա, ֆեյքեր. որ լրատվամիջոցներն է «առել» Քոչարյանը» հոդվածը[[104]](#footnote-104)։ Ըստ հայցվորի՝ հրապարակման մեջ *News.am*-ի վերաբերյալ մի շարք արտահայտություններով, ինչպես նաև հոդվածի վերնագրով վնաս է պատճառվել իր գործարար համբավին: «Նյուզ ԷյԷմ» ՍՊԸ-ն 200 հազար դրամի չափով փոխհատուցման պահանջ է ներկայացրել «Հայկական ժամանակ»-ի հիմնադրին:

Դատական ակտի հրապարակման օր է նշանակվել ս․ թ․ ապրիլի 10-ը։

 **Մարտի 30-ին՝** Գյումրիի ավագանու ընտրությունների օրը,  ԱԺ ՔՊ-ական պատգամավոր Վիլեն Գաբրիելյանն անպարկեշտ վարքագիծ է դրսևորել «Եվրոմեդիա 24» հեռուստաընկերության լրագրող Կորյուն Սիմոնյանի նկատմամբ[[105]](#footnote-105)։ Մասնավորապես՝ պատգամավորը հորդորել է չհրապարակել իրեն ոչ հաճո տեսանյութը, հայհոյանքներ հնչեցրել, սպառնացել լրագրողին: ՀՀ դատախազությունը ԽԱՊԿ-ի հարցմանն ի պատասխան տեղեկացրել է, որ դեպքի առիթով քրեական վարույթ նախաձեռնված չէ։

**Մարտի 30-ին՝** Գյումրիի ավագանու ընտրությունների օրը, Քաղաքացիական պայմանագիր կուսակցության աջակիցներից մի կին հարձակվել է լրագրողների վրա, հայհոյանքներ հնչեցրել նրանց հասցեին, փորձել ֆիզիկական ուժ կիրառել[[106]](#footnote-106)։ Ըստ մամուլի տեղեկությունների՝ այդ կինը և մի քանի տղամարդիկ ՔՊ-ական թեկնածուի օգտին ընտրողներին ուղղորդել են քվեարկության։ Մասնավորապես՝ թիրախում եղել են *NewDay.am* կայքի խմբագիր Անի Գևորգյանը, *Tribune.am* կայքի լրատվական ծառայության ղեկավար Հռիփսիմե Ջեբեջյանը և «Եվրոմեդիա 24» հեռուստաընկերության լրագրող Սյուզի Բադոյանը։

**Մարտի 30-ին՝** Գյումրիի ավագանու ընտրությունների օրը, «Քաղաքացիական պայմանագիր» կուսակցության շտաբում հավաքված քաղաքացիները ագրեսիվ վարք են դրսևորել լրագրողների նկատմամբ` կոպտելով նրանց և պահանջելով հեռանալ[[107]](#footnote-107):

**Մարտի 31-ին** Երևանի ընդհանուր իրավասության դատարանում կայացել է ՀՀ զինդատախազի տեղակալ Վահագն Մուրադյանն ընդդեմ «Հրապարակ օրաթերթ» ՍՊԸ-ի գործով դատական նիստ՝ զրպարտություն համարվող տվյալները հերքելու պահանջով։
 2024թ․ հուլիսի 11-ին ներկայացված հայցի առիթը ՍՊԸ-ին պատկանող *Hraparak.am* կայքում հունիսի 18-ին հրապարակված՝ «Մեղադրում է զինդատախազի տեղակալին» հոդվածն է[[108]](#footnote-108)։ Ըստ այդմ՝ գործարար Վարշամ Ղարիբյանը Մուրադյանից 19 միլիոն դրամի պարտք ու պահանջ ունի․ վեճը սկիզբ է առել 2005-ին և անվերջ ձգձգվում է՝ մի դատարանից անցնելով մյուսը։
 Դատական ակտի հրապարակման օր է նշանակվել ապրիլի 17-ը։

***3․ Տեղեկություններ ստանալու և տարածելու իրավունքի խախտումներ*** *2025 թվականի առաջին եռամսյակում ԽԱՊԿ-ն արձանագրել է տեղեկություններ ստանալու և տարածելու իրավունքի խախտումների* ***29*** *փաստ։ Դիտարկվող ժամանակահատվածում տեղի ունեցած խախտումները, ինչպես նաև նախկինում գրանցվածների նոր զարգացումները ներկայացնում ենք ստորև՝ ժամանակագրական կարգով։*

 **Հունվարի 7-ին *Pastinfo.am* լրատվական կայքը ՀՀ կառավարության աշխատակազմից ստացել է դեկտեմբերի 6-ին ուղարկված հարցման պատասխանը, որը թերի է եղել։ Հարցումը վերաբերել է վարչապետի տիկնոջ՝ Աննա Հակոբյանի ֆոտոսեսիային, որն իրականացվել է Կառավարության շենքում։ Խմբագրությունը հետաքրքրվել էր՝ ով է թույլ տվել կազմակերպել այն և որքան գումար է հատկացվել։ Կառավարությունից նախ 30 օր ժամանակ են խնդրել այս հարցերին պատասխանելու համար, իսկ ավելի ուշ հայտնել են, որ լուսանկարահանումն իրականացվել է պետական արարողակարգային նպատակով, վարչապետի թույլտվությամբ ու մասնակցությամբ։ Թե կոնկրետ ինչ արարողակարգային նկարահանման մասին է խոսքը՝ չի պարզաբանվել։ Կայքը նաև հետաքրքրվել էր, թե արդյո՞ք կառավարության շենքի տարածքը կարող է վարձակալությամբ տրամադրվել մոդելային գործակալություններին՝ նկարահանումների համար։ Այս հարցին կառավարությունից չեն պատասխանել։**

 **Հունվարի 7-ին** *Infocom.am* լրատվական կայքի լրագրող Լիլիթ Գրիգորյանը [հարցում](https://docs.google.com/document/d/1xJNgttrJ4XoHJwxsPR8UuTyplaaC08Yr/edit?usp=sharing&ouid=106478810673070206792&rtpof=true&sd=true) է ուղարկել Ալավերդու համայնքապետարան՝ խնդրելով տրամադրել տեղեկություն ամանորյա ծախսերի մասին, ինչպես նաև՝ գնումների ծածկագրերը։ Հունվարի 15-ին, երբ արդեն լրացել էր օրենքով սահմանված ժամկետը, համայնքապետարանի մամուլի խոսնակը լրագրողին տեղեկացրել է, որ մասնագետին առնչվող խնդիրների պատճառով պատասխանը կկարողանան տրամադրել հունվարի 21-ին և խնդրել է ընդառաջել։ Հունվարի 21-ին և դրան հաջորդող մի քանի օրերին խոսնակի հետ կապ հաստատել չի ստացվել։ Հարցումը մնացել է անպատասխան։

**Հունվարի 7-ին** *Hetq.am* առցանց պարբերականըՀՀ փոխվարչապետ Մհեր Գրիգորյանի գրասենյակ ուղարկած հարցմամբ խնդրել է տրամադրել 2023 թվականի դեկտեմբերի 15-ին «Զանգեզուրի պղնձամոլիբդենային կոմբինատ» ՓԲԸ բաժնետերերի արտահերթ ժողովի արձանագրությունը, որի ժամանակ որոշում է ընդունվել ընկերության 2022 թվականի գործունեության արդյունքում կուտակված զուտ շահույթը չբաշխելու վերաբերյալ[[109]](#footnote-109)։ Խմբագրությունը տեղեկություններ է խնդրել նաև 2023 թվականին մյուս բաժնետերերին փոխանցված շահութաբաժինների մասին։

Հունվարի 16-ին հարցմանը արձագանքել է Պետական գույքի կառավարման կոմիտեն՝ հայտնելով, որ հայցվող տեղեկությունները չեն կարող տրամադրվել

այդ կառույցից, որին վերահասցեագրվել է հարցումը, և առաջարկել են դիմել ԶՊՄԿ-ին։

 **Հունվարի 13-ին** «Առավոտ» օրաթերթի լրագրող Արփինե Սիմոնյանը դիմել է Երևանի քաղաքապետի մամուլի խոսնակ Հայկ Կոստանյանին՝ մանկապարտեզներից մեկի շենքի օտարման և Փակ շուկայի գետնանցումի բարեկարգման վերաբերյալ տեղեկություններ ստանալու ակնկալիքով։ Քաղաքապետարանի պաշտոնյան խոստացել, բայց չի պատասխանել ոչ հեռախոսազանգերին, ոչ սոցիալական հարթակով ուղարկված նամակներին։ Լրագրողը ԽԱՊԿ-ին հայտնել է, որ քաղաքապետարանի այս աշխատելաոճը խոչընդոտում է իր աշխատանքը՝ ժամանակին անհրաժեշտ ու համակողմանի տեղեկություններ ստանալու առումով։

 **Հունվարի 14-ին** *Iravaban.net* լրատվական կայքը գրել է, որ Վարչապետի աշխատակազմից հարցմամբ խնդրել է տրամադրել Հակակոռուպցիոն կոմիտեի նախագահի միակ թեկնածու Ռաֆայել Երիցյանի կենսագրական տվյալները, ինչպես նաև վերջինիս ներկայացրած փաստաթղթերը՝ ոլորտում իր փորձառության, գործունեության մասին[[110]](#footnote-110) (տվյալներ, որոնք անհրաժեշտ են հանրությանը՝ գնահատելու հավանական թեկնածուի համապատասխանությունը նման պատասխանատու պաշտոնին):
 Վարչապետի աշխատակազմից մերժել են տրամադրել հայցվող տեղեկությունները՝ հղում կատարելով «Անձնական տվյալների պաշտպանության մասին» օրենքին։ Կայքը հիշեցնում է․ «Օրենքը հստակ սահմանում է, որ հանրամատչելի են համարվում այն տվյալները, որոնք անձի գիտակցված գործողությունների արդյունքում մատչելի են դառնում հանրության համար: Բարձր պաշտոնի համար դիմելը հենց այդպիսի գիտակցված գործողություն է...»:

 **Հունվարի 16-ին** Վերաքննիչ վարչական դատարանը վարույթ է ընդունել *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ Արտաքին գործերի նախարարության գործով հայցվորի բողոքն ընդդեմ
առաջին ատյանի դատարանի կայացրած վճռի, որով հայցը մերժվել էր։
 Հիշեցնենք՝ հայցը ներկայացվել է 2022թ․ նոյեմբերի 14-ին՝ հոկտեմբերի 20-ին գերատեսչությունից հայցված տեղեկությունը տրամադրելուն պարտավորեցնելու պահանջով: Հարցումը վերաբերել է 2022թ․ սեպտեմբերի 13-ին ՀՀ սահմանների պաշտպանության նպատակով ՀԱՊԿ-ից ակնկալվող աջակցությանը: 2024թ․ հոկտեմբերի 15-ին հայցը մերժվել էր այն հիմքով, որ հայցվող տեղեկությունները պարունակում են պետական գաղտնիք։
 Վերաքննիչ ատյանում դատական նիստ է նշանակվել հոկտեմբերի 30-ին։

 **Հունվարի 20-ին** Վարչական դատարանում կայացել է *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ՆԳՆ-ի գործով դատական նիստ՝ տեղեկության տրամադրմանը պարտավորեցնելու պահանջով։ Հայցը ներկայացվել էր 2024թ․ փետրվարի 15-ին, երբ հայցվորը չէր ստացել ակնկալվող տեղեկությունը ներքին գործերի նախարարի 2023թ. դեկտեմբեր ամսվա աշխատաժամանակի հաշվարկի տեղեկագրի վերաբերյալ։
 Հաջորդ դատական նիստը նշանակվել է օգոստոսի 25-ին։

 **Հունվարի 28-ին** *Infocom.am* լրատվական կայքը գրավոր հարցում է ուղարկել Մեծամորի համայնքապետարան՝ խնդրելով տրամադրել տեղեկություններ գնված ծառայողական մեքենաների մասին՝ ում և ինչ նպատակով են դրանք կցված[[111]](#footnote-111)։ Համայնքապետարանի հետ մի քանի անգամ լրացուցիչ կապ հաստատելուց հետո խոստացել, սակայն մինչ եռամսյակի ավարտ պատասխան չեն տրամադրել։

 **Փետրվարի 3-ին** **լրագրող Լյուսի Մանվելյանը** հարցում է ուղարկել Երևանի քաղաքապետարան՝ տեղեկություն խնդրելով այն մասին, թե 2025թ․ հունվարի 13-ից մինչև հարցմանը պատասխանելու նախորդ օրը ներառյալ մայրաքաղաքում քանի՞ ուղևորության վճարում (վավերացում) է իրականացվել միասնական տոմսային համակարգով և քանի՞ փաթեթ է ձեռք բերվել[[112]](#footnote-112)։ Փետրվարի 11-ին պարզվել է, որ հարցումը չեն ստացել, ուստի նորից է ուղարկվել։ Փետրվարի 17-ին լրագրողը ստացել է պատասխան, որ հայցվող տեղեկությունները հստակեցնելու համար անհրաժեշտ է կատարել լրացուցիչ աշխատանք, ուստի դրանք կտրամադրվեն 30-օրյա ժամկետում։ Փետրվարի 26-ին լրագրողը ստացել է **թերի** պատասխան և կրկնակի հարցում է ուղարկել։ Մարտի 3-ին կրկին ստացվել է **ոչ ամբողջական**, **թերի** պատասխան, կրկին հարցում է ուղարկել և մարտի 6-ին ստացել պատասխան այն մասին, որ տոմսային համակարգի առկա հնարավորություններով ըստ օրերի հաշվետվություն արտահանելու հնարավորություն այս պահին առկա չէ: Այսինքն՝ պատասխանի տրամադրումը **մերժվել** է այն դեպքում, երբ, ինչպես լրագրողը հիշեցնում է, ամեն շաբաթ՝ գործակարգավարական խորհրդակցությունների ժամանակ, քաղաքապետարանի համապատասխան աշխատակիցները քաղաքապետին ներկայացնում են տեղեկություններ տվյալ շաբաթվա ընթացքում իրականացրած ուղևորափոխադրումների վերաբերյալ։ Լրագրողը նաև հիշեցնում է, որ քաղաքապետարանն ունի «Երևան քաղաքի կառավարման տեխնոլոգիաների կենտրոն» ՓԲԸ շատ հավակնոտ անունով կառույց, սակայն չունի օրական տվյալներ արտահանելու հնարավորություն։

 **Փետրվարի 12-ին** Վերաքննիչ վարչական դատարանում կայացել է *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ հակակոռուպցիոն կոմիտեի գործով դատական նիստ՝ 2024թ. փետրվարի 23-ի Հ-2748 հարցմանը սպառիչ պատասխանելուն պարտավորեցնելու պահանջով։ Հարցումը վերաբերել է քրեական վարույթներից մեկի կարճման որոշմանը։ Այս հայցը ներկայացվել էր 2024թ․ ապրիլի 10-ին, իսկ հոկտեմբերի 9-ին այն մերժվել էր՝ «հայցվող տեղեկությունները նախաքննական գաղտնիք են պարունակում» հիմնավորմամբ։ Նոյեմբերի 8-ին հայցվորը բողոքարկել էր վճիռը վերադաս ատյան։
 Ս․ թ․ մարտի 12-ին կայացված որոշմամբ վերաքննիչ բողոքը մասնակի բավարարվել է՝ առաջին ատյանի դատարանի վճիռը բեկանվել է, գործի վարույթը՝ կարճվել, քանի որ որպես հայցվոր հանդես էր եկել դրա իրավունքն ակնհայտորեն չունեցող անձը (հարցումը ստորագրել է կազմակերպության ծրագրերի համակարգող Դանիել Իոաննիսյանը, սակայն որպես հայցվոր հանդես է եկել ՀԿ-ն):

 **Փետրվարի 13-ին** *Infocom.am* լրատվական կայքի թղթակից Միլենա Խաչիկյանը գրավոր հարցում է ուղարկել ՀՀ գլխավոր դատախազություն՝ քաղաքացի Արտյոմ Ադանալյանի սպանության գործով 10 տարի շարունակվող դատաքննության վերաբերյալ[[113]](#footnote-113)։ Օրենքով սահմանված 5-օրյա ժամկետում պատասխան չստանալով՝ լրագրողը դիմել է Դատախազության հանրային կապերի բաժին, որտեղից խոստացել են պատասխանն ուղարկել մինչ ամսվա վերջ՝ ուշացումը պայմանավորելով տեխնիկական խնդրով։ Ամսվա վերջին, սակայն, պատասխան դարձյալ չի ստացվել։ Մարտի 4-ին՝ երեք շաբաթ անց միայն, բազմաթիվ հարցերին ի պատասխան Դատախազությունն ուղարկել է մեկ նախադասություն՝ «Քրեական գործով դատախազի իրավական դիրքորոշումները ներկայացվում են դատական նիստի ընթացքում»։ Տեղեկությունների տրամադրումը փաստացի **մերժվել է․** ընդ որում՝ առանց պատշաճ հիմնավորման ու պատճառաբանման։

 **Փետրվարի 20-ին** Վերաքննիչ վարչական դատարանում տեղի է ունեցել *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ՆԳՆ-ի գործով դատական նիստ։ Պատասխանողը դիմել էր վերաքննիչ ատյան՝ բողոքարկելով Երևանի ընդհանուր իրավասության դատարանի վճիռը, որով հարցմանը պատասխան տրամադրելուն պարտավորեցնելու պահանջով 2023թ․ մարտի 1-ին ներկայացված հայցը բավարարվել էր։
 Հիշեցնենք՝ ՀԿ-ն խնդրել էր, որ նախարարությունը տրամադրի սպառիչ տեղեկություններ, թե 2022թ. դեկտեմբերին ոստիկանության պարեկային ծառայության առաջքաշման ներկայացված 4 ծառայողներից յուրաքանչյուրը քանի՞ բացահայտում է ունեցել և ինչ դեպքեր են դրանք եղել։ 2023թ․ դեկտեմբերի 27-ին դատարանը վճռով ՆԳՆ-ին պարտավորեցրել էր տրամադրել ամբողջական տեղեկություններ:
 Մարտի 20-ին վերաքննիչ ատյանը մերժել է պատասխանողի բողոքը, և ընդհանուր իրավասության դատարանի վճիռը թողել անփոփոխ։

**Փետրվարի 25-ին** «Sputnik Արմենիա» լրատվականը գրել է, որ Արտգործնախարարությունը չի պատասխանել լրատվամիջոցի հարցին, թե նախատեսո՞ւմ են արդյոք օգտագործել վարչապետի տիկնոջ՝ Աննա Հակոբյանի կազմած դիվանագիտական էթիկետի ուղեցույցը, որը նա ներկայացրել էր ֆեյսբուքյան գրառմամբ (այն ավելի ուշ ջնջվել է կամ փակվել) [[114]](#footnote-114):

**Փետրվարի 26-ին** *Infocom.am* լրատվական կայքի լրագրող Լիլիթ Գրիգորյանը հարցում է ուղարկել Գորիսի համայնքապետարան և խնդրել 2022-2024 թվականներին կատարված գնման ընթացակարգերի ծածկագրերն ու պայմանագրերը[[115]](#footnote-115)։ Հնգօրյա ժամկետը լրանալուց հետո ամենօրյա զանգերին չեն պատասխանել, ապա պատճառաբանել են, որ ինֆորմացիան մեծածավալ է, իրենք՝ քիչ։ Լրագրողը համաձայնել է այդ պահին բավարարվել միայն ծածկագրերով, սակայն դրանք էլ չեն տրամադրվել։ Հերթական զանգից հետո աշխատակազմի քարտուղարը հեռախոսն անջատել է՝ չսպասելով, որ լրագրողն ավարտի իր խոսքը, և միայն ֆեյսբուքում հրապարակային գրառում կատարելուց հետո Լիլիթ Գրիգորյանի հետ կապ է հաստատել փոխհամայնքապետ Իրինա Յոլյանն ու ասել, որ հարցման պատասխանն անպայման կուղարկեն։ Մի քանի օր անց, սակայն, ուղարկել են **թերի** պատասխան՝ միայն շինարարության վերաբերյալ մի քանի ծածկագիր։ Համեմատության համար լրագրողը նշում է, որ մեկ այլ համայնք մոտ 400 ծածկագիր ուղարկել է 3 օրում, այսինքն՝ հայցվող տեղեկության տրամադրումը լիովին իրագործելի էր, առավելևս՝ 30-օրյա ժամկետում։

**Մարտի 12-ին** Վճռաբեկ դատարանը մերժել է վարույթ ընդունել Վերաքննիչ վարչական դատարանի որոշման դեմ *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ի՝ 2024թ․ նոյեմբերի 27-ին ներկայացված բողոքը։
 Հիշեցնենք, որ անպատասխան էր մնացել խմբագրության հարցումը ՀՀ ոստիկանությանը՝ ոստիկանության բոլոր մարզային վարչությունների, դրանց բաժինների ու բաժանմունքների պետերի, նրանց աշխատանքային հեռախոսահամարների վերաբերյալ։ ՀԿ-ի 2022թ․ հունիսի 6-ին ներկայացված հայցը բավարարվել էր, և պատասխանողը վերաքննիչ բողոք էր ներկայացրել։ Ոստիկանության բողոքը բավարարվել էր՝ վերաքննիչ ատյանը վճիռը բեկանել և գործը կարճել էր, քանի որ որպես հայցվոր հանդես էր եկել դրա իրավունքն ակնհայտորեն չունեցող անձը (հարցումը ստորագրել է ՀԿ-ի ծրագրերի համակարգող Դանիել Իոաննիսյանը, սակայն որպես հայցվոր հանդես է եկել ՀԿ-ն):
 **Մարտի 13-ին** *Fip.am* փաստերի ստուգման հարթակի հիմնադիր «Իրազեկ քաղաքացիների միավորում» ՀԿ-ն հարցում է ուղարկել Ներքին գործերի նախարարություն՝ Պարեկային ծառայության 2022-2024 թթ․ ընթացքում ԿԱՍԿՈ ապահովագրական պայմանագրերի, կատարված ծախսերի և հատուցումների ընդհանուր ծավալի առնչությամբ պարզաբանումների խնդրանքով։ Հարցումը վերաբերել է արդեն ավարտված պայմանագրերին, որոնց հիման վրա հատուցումներ այլևս չեն ակնկալվում։ Պատասխան չի ստացվել։
 **Մարտի 18-ին** նույն կայքը հարցում է ուղարկել նույն գերատեսչություն՝ Ոստիկանության գլխավոր վարչությունների պետերի և տեղակալների տվյալ պահին ատեստավորում անցնող անդամների ցանկի վերաբերյալ։ Պատասխան դարձյալ չի ստացվել։

 **Մարտի 21-ին** *Factor.am* լրատվական կայքի լրագրող Մանյա Պողոսյանը հարցումով դիմել է ՀՀ ԱԳՆ և որևէ արձագանք չի ստացել Արցախում մնացած Վերա Աղասյանի դիի տեղափոխմանն առնչվող խնդիրների մասին։
 **Նույն օրը** նույն լրագրողը հարցում է ուղարկել նաև ՀՀ փոխվարչապետ Մհեր Գրիգորյանի գրասենյակ՝ սահմանազատման գործընթացի, սահմանային հանձնաժողովների հանդիպման վերաբերյալ։ Պատասխան կրկին չի ստացվել։

 **Ինֆորմացիայի ազատության կենտրոնի արձանագրած խախտումները**[[116]](#footnote-116)

 **Հունվարի 16-ին**  «Քաղաքացու ձայնը» մեդիահարթակի (cvmedia.am) լրագրող Լուսինե Սարգսյանը հարցում է ուղարկել Վանաձորի համայնքապետարան` խնդրելով տրամադրել տեղեկություն քաղաքում կառուցված սմարթ կանգառների վերաբերյալ։ Համայնքապետարանը տրամադրել է **թերի**, ոչ ամբողջական պատասխան։

**Հունվարի 20-ին** Ինֆորմացիայի ազատության կենտրոնը տեղեկություն ստանալու հարցում է ուղարկել Անձնական տվյալների պաշտպանության գործակալություն՝ խնդրելով տրամադրել տարեկան հաշվետվությունները կամ դրանց հրապարակման ակտիվ հղումները։ Գործակալությունը տրամադրել է **թերի** պատասխան՝ տեղեկացնելով, որ որոշ տարիների հաշվետվությունների մասին տեղեկություն չունի։

 **Հունվարի 21-ին** *CivilNet․am* լրատվական պարբերականի թղթակից Հայկ Հովհաննիսյանը հարցումով դիմել է Ազգային ժողով՝ խնդրելով տրամադրել տեղեկություն այն մասին, թե ինչու է հունվարի 20-ի ԱԺ նիստը մեկնարկել ՀՀ օրհներգի քառատողերի տեղերը փոփոխված տարբերակով, եթե ոլորտային օրենքի փոփոխություները դեռ չեն ընդունվել խորհրդարանի կողմից։  Լրագրողը նաև խնդրել է նշել, թե ինչ և ում կարգադրության հիման վրա է հնչել տեղերը փոփոխված քառատողերով օրհներգի տարբերակը։ Ազգային ժողովի նախագահի գրասենյակից հարցմանն ի պատասխան նշել են, որ «․․․ՏԱ օրենքի իմաստով այն հարցում չի հանդիսանում»։ ԻԱԿ-ի հետ խորհրդակցելուց հետո լրագրողն ուղարկել է կրկնակի հարցում, որին ի պատասխան ԱԺ-ն վերահաստատել է իր դիրքորոշումը՝ նշելով, որ *«․․․  Ձեր կողմից ներկայացված հարցերը որևէ ձևավորված տվյալի կամ տվյալների հարցում չեն հանդիսանում, այլ հանդիսանում են մեկնաբանության տրամադրման հարցում»։*  ԻԱԿ-ը մերժումը որակել է անհիմն, քանի որ պատասխանը չի բխում «Տեղեկատվության ազատության մասին» օրենքի պահանջներից։  Տվյալ դեպքում լրագրողն ԱԺ նախագահից ակնկալել է տվյալներ ԱԺ նիստում տեղի ունեցածի, եղելության, նիստի սկզբում փոփոխված օրհներգի հնչելու փաստի և դրա հիմքում ընկած հանգամանքների վերաբերյալ։ Հետևաբար, դիմումն այդ օրենքի իմաստով հարցում է և պետք է ստանա պատշաճ պատասխան։ Լրագրողը հունվարի 29-ին ուղարկել է **կրկնակի** հարցում, սակայն ԱԺ-ն նույն կերպ է արձագանքել։

 **Հունվարի 29-ին** Ինֆորմացիայի ազատության կենտրոնը ՀՀ վարչապետի աշխատակազմին և 12 նախարարություններին ուղարկել է հարցումներ՝ խնդրելով տրամադրել այն կազմակերպությունների և անհատների ցանկը, որոնց 2024 թ. ընթացքում տրամադրվել են դրամաշնորհներ և/կամ սուբսիդիաներ։ ԻԱԿ-ը նաև խնդրել էր նշել ուրաքանչյուր դրամաշնորհի/սուբիսիդիայի նպատակը, տևողությունը և գումարի չափը, տրամադրել մրցույթի հրավերների հրապարակման հարթակները, առկայության դեպքում՝ ակտիվ հղումներ, յուրաքանչյուր մրցույթի օրվա, մասնակիցների քանակի ու մրցութային հանձնաժողովի որոշումների պատճեները և դրանց հրապարակման ակտիվ հղումները [[117]](#footnote-117)։

[ՀՀ վարչապետի աշխատակազմը](https://drive.google.com/file/d/19KjyHLseE8xmlm9bmnWPsOwkH0uJJVy1/view?usp=sharing)**,**ըստ էության,չի տրամադրել հայցվող տեղեկությունները։ Փոխարենը հղում է տվել իրավական հիմքին՝ ՀՀ կառավարության 2023 թ. դեկտեմբերի 28-ի թիվ 2323-Ն որոշմանը, որը, սակայն, պետական բյուջեի կատարումն ապահովող միջոցառումների մասին ընդհանուր բնույթի ակտ է և չի պարունակում ԻԱԿ-ի հայցած տվյալների մեծ մասը։

Հարցմանը **թերի** պատասխան են տրամադրել՝ [**Առողջապահության նախարարությունը**](https://docs.google.com/document/d/1EPs_291Ovet6goQ-cFdXvrCzfv_5Ewjr/edit?usp=drive_link&ouid=100589656348835339000&rtpof=true&sd=true)` ոչ մի բառ չնշելով սուբսիդիաների մասին,
**Արտաքին գործերի, Արդարադատության և Շրջակա միջավայրի նախարարությունները**,որոնք մրցույթային ընթացակարգով տարբեր պետական կառույցների դրամաշնորհներ են հատկացրել, սակայն այդ մասին ԻԱԿ-ի հարցմանը համապատասխան տեղեկություններ չեն տրամադրել, ենթադրաբար այն պատճառով, որ այդ դրամաշնորհները հատկացվել են առանց մրցույթի՝ համաձայն 2023 թվականի դեկտեմբերի 28-ի ՀՀ կառավարության 2323-Ն որոշման:

**Տարածքային կառավարման և ենթակառուցվածքների նախարարության** [պատասխանը](https://docs.google.com/document/d/1VIBml3ggaNdnokJbbILPks1nTK2cKQzv/edit?usp=sharing&ouid=112694712355375235420&rtpof=true&sd=true) նույնպես լիարժեք չի եղել. չեն տրամադրվել սուբսիդիա ստացած շահառուների ամբողջական ցանկը, ինչպես նաև տվյալներ՝ դրամաշնորհային մրցույթների հայտարարությունների, դրանց անցկացման արձանագրությունների, մասնակիցների վերաբերյալ:

**Կրթության, գիտության, մշակույթի և սպորտի նախարարությունը** տվյալներ է տրամադրել միայն մրցութային կարգով դրամաշնորհների վերաբերյալ, այն էլ՝ ոչ ամբողջական ցանկով:

 **Մարտի 21-ին** *News.am* լրատվական կայքի թղթակից Թագուհի Մելքոնյանը հարցում է ուղարկել ՀՀ դատախազություն՝ խնդրելով տրամադրել տեղեկություններ 2023թ. ՌԴ գլխավոր դատախազ Իգոր Կրասնովի նախաձեռնությամբ և Ադրբեջանի գլխավոր դատախազ Քյամրան Ալիևի մասնակցությամբ տեղի ունեցած եռակողմ հանդիպման ու դրանից բխող պայմանավորվածությունների մասին։ Լրագրողը խնդրել է հստակեցնել, թե արդյոք ՀՀ գլխավոր դատախազը դիմե՞լ է Ադրբեջանի գլխավոր դատախազին Բաքվում պահվող հայ գերիների հարցով, իսկ ՌԴ գլխավոր դատախազին՝ Ադրբեջանում պահվող ՀՀ քաղաքացիների իրավունքների և շահերի պաշտպանության կամ նրանց վերադարձի հնարավորությունը դիտարկելու հարցում ՌԴ գործընկերոջ աջակցությունը ստանալու համար: Դատախազությունը, սակայն, 4 հարցից բաղկացած գրությանը պատասխանել է մեկ նախադասությամբ՝ *«Ի պատասխան մարտի 21-ի գրության՝ հայտնում եմ, որ Ձեր կողմից նշված եռակողմ հանդիպման ողջ տեղեկատվությունը առկա է ՀՀ դատախազության կայքում»* և տրամադել ակտիվ հղում, որը տանում է լրագրողի կողմից նշված հանդիպման մասին պատմող նյութին։ ԻԱԿ-ի հետ խորհրդակցելուց հետո լրագրողը մարտի 24-ին ուղարկել է նաև **կրկնակի** հարցում, որին Դատախազությունը պատասխանել է նույնաբովանդակ գրությամբ՝ ըստ էության, հրաժարվելով հայցվող տեղեկությունները տրամադրելուց։

***ԶԼՄ-ՆԵՐԻ ՈՒ ԼՐԱԳՐՈՂՆԵՐԻ ԳՈՐԾՈՒՆԵՈՒԹՅԱՆՆ ԱՌՆՉՎՈՂ ԱՅԼ ԻՐԱԴԱՐՁՈՒԹՅՈՒՆՆԵՐ***

 **Հունվարի 20-ին** «Սիվիլիթաս» հիմնադրամը, որը *Civilnet* լրատվական կայքի հիմնադիրն է, դատական հայց է ներկայացրել ընդդեմ Երևանի քաղաքապետ Տիգրան Ավինյանի՝ «մեդիան մեզ մոտ դառել ա մի հատ մեծ աղբանոց» արտահայտության համար հրապարակայնորեն ներողություն խնդրելու պահանջով։ Հունվարի 29-ին հայցադիմումն ընդունվել է վարույթ։ Մինչ եռամսյակի ավարտ դատական նիստի օր չի նշանակվել։

 **Փետրվարի 13-ին** Վերաքննիչ քաղաքացիական դատարանը մերժել է ընդունել «Հրապարակ օրաթերթ» ՍՊԸ-ն ընդդեմ ԱԺ պատգամավոր Արթուր Հովհաննիսյանի գործով հայցվորի բողոքն ընդդեմ առաջին ատյանի վճռի, որով հայցը մերժվել էր այն հիմքով, որ հայցվորը չէր ներկայացրել որևէ ապացույց, որից հնարավոր կլիներ հետևություններ անել, որ պատասխանողի կողմից կատարված արտահայտությունը որևէ կերպ վնաս է հասցրել իրեն։ Վերաքննիչ ատյանը նաև որոշել է պետբյուջեից վերադարձնել «Հրապարակ օրաթերթ» ՍՊԸ-ի կողմից որպես տուրք վճարված 240 հազար դրամը:Հիշեցնենք, որ հայցը ներկայացվել էր2023թ․ դեկտեմբերի 25-ին՝ զրպարտություն հանդիսացող տվյալները հրապարակայնորեն հերքելու, ինչպես նաև գործարար համբավին պատճառված վնասի փոխհատուցում վճարելու պահանջներով։ Հայցի առիթը դեկտեմբերի 15-ին պատասխանողի հայտարարությունն է ԱԺ ամբիոնից, ըստ որի՝ որոշ լրատվամիջոցներ, մասնավորապես՝ «Ժողովուրդ», «Հրապարակ» թերթերը, *Asekose.am*-ը, փողի դիմաց կարող են հոդված հրապարակել[[118]](#footnote-118)։

 **Փետրվարի 13-ին** Երևանի ընդհանուր իրավասության դատարանը մերժել է «Շարկ» ՍՊԸ-ի («[5-րդ ալիք](https://www.facebook.com/5TVArmenia?__cft__%5b0%5d=AZVoSGguFwNJEiG1AHVXExIvLya0RMdaco0WOAZtWQVs89MuOlIUoqtHbWpdqVRhTp-0yb0sAG3fs10DLJkmZOSkAWWvMe9XQDGiR16ZyQ3fl2f8cTr73u1PKomJs4F719l6YJef1-e4G7VybSLn42FLGp3bDDLvY_7QMTz-wWrDg4VbVU3pejhKy2FWsV-erdA&__tn__=-%5dK-R)» հեռուստաընկերության հիմնադիր) հայցն ընդդեմ ԱԺ պատգամավոր Վլադիմիր Վարդանյանի՝ զրպարտություն համարվող տեղեկությունները հերքելու և փոխհատուցում վճարելու պահանջներով։ Հիշեցնենք, որ հայցը ներկայացվել է 2022թ․ նոյեմբերի 16-ին, իսկ առիթը հոկտեմբերի 18-ին ԱԺ-ում ճեպազրույցի ժամանակ պատգամավորի հնչեցրած արտահայտություններն են հեռուստաընկերության հասցեին՝ «Ձեր ալիքի համար ինչքան վատ՝ էնքան լավ»։ Ըստ լրատվամիջոցի՝ պատգամավորը թիրախավորել է լրագրող Կարինե Մանգասարյանին[[119]](#footnote-119)։
 Դատարանը Վլադիմիր Վարդանյանի կողմից հնչեցված վիճարկվող արտահայտությունը համարել է գնահատողական դատողություն։ Մարտի 19-ին հայցվորը վճռի դեմ բողոք է ներկայացրել վերաքննիչ ատյան։

**Փետրվարի 17-ին** Վերաքննիչ վարչական դատարանը որոշում է կայացրել «Հայկական երկրորդ հեռուստաալիք» ՍՊԸ-ի և Հեռուստատեսության և ռադիոյի հանձնաժողովի վերաքննիչ բողոքները մերժել, և Վարչական դատարանի 2023թ․ հոկտեմբերի 18-ի վճիռը թողնել անփոփոխ։
 Հիշեցնենք՝ «Հայկական երկրորդ հեռուստաալիք» ՍՊԸ-ն ընդդեմՀՌՀ-ի հայցը ներկայացվել է 2022թ․ փետրվարի 18-ին՝ Պռոշյանի կոնյակի գործարանի «Հ. Շիրազ կոնյակ» գովազդի կապակցությամբ հեռուստաընկերության նկատմամբ վարչական տույժ կիրառելու իրավահարաբերության բացակայությունը ճանաչելու և հայցվորին՝ նախապես վճարված տույժի գումարը՝ 200 հազար դրամը, վերադարձնելուն պարտավորեցնելու պահանջներով:

2023թ․ հոկտեմբերի 18-ին կայացված վճռով հայցը բավարարվել էր մասնակի․ դատարանը ճանաչել էր հեռուստաընկերության նկատմամբ վարչական տույժ կիրառելու մասին թիվ 104-Ա որոշման օրինական ուժի մեջ մտած լինելու իրավահարաբերության բացակայությունը, սակայն հօգուտ ընկերության ընդամենը 10 հազար դրամ պետական տուրքի գումար բռնագանձելու մասով էր հայցը բավարարել, ինչի համար էլ հայցվորը նոյեմբերի 20-ին դիմել էր վերաքննիչ ատյան։ Նույն օրը վճիռը բողոքարկել էր նաև պատասխանողը՝ այն հիմնավորմամբ, որ Վարչական դատարանը սխալ էր պարզաբանել, վերլուծել և մեկնաբանել վիճելի իրավահարաբերությունը կարգավորող իրավական նորմի բովանդակությունը:

**Փետրվարի 28-ին** Երևանի ընդհանուր իրավասության դատարանում շարունակվել է «Նյուզ ԷյԷմ» ՍՊԸ-ն ընդդեմ Ստյոպա Սաֆարյանի գործով կրկնակի քննությունը՝ գործարար համբավին պատճառված վնասի փոխհատուցման պահանջի վերաբերյալ։
 Հիշեցնենք, որ 2019թ․ օգոստոսի 28-ին ներկայացված հայցի առիթը եղել է նույն թվականի հուլիսի 29-ին պատասխանողի ֆեյսբուքյան գրառումն այն մասին, որ կայքն ստացել է պատվեր Ռոբերտ Քոչարյանի գրասենյակից՝ դատավորների վերաբերյալ ինչ-որ հոդվածներ հրապարակելու համար[[120]](#footnote-120)։ 2022թ․ հուլիսի 15-ին հայցը մասնակի բավարարվել էր՝ պատասխանողը պարտավորեցվել էր Ֆեյսբուքի իր անձնական էջում հերքել վիճարկվող արտահայտությունները։ Պատասխանողը վերաքննիչ բողոք էր ներկայացրել, որը մասնակի բավարարվել էր, առաջին ատյանի վճիռը բեկանվել էր, և գործն ուղարկվել էր նույն դատարան՝ նոր քննության:
 Գործով դատական նիստ է կայացել նաև մարտի 21-ին, հաջորդը նշանակվել է հունիսի 17-ին։

**Փետրվարի 28-ին** Վերաքննիչ քաղաքացիական դատարանը բավարարել է լրագրող Հռիփսիմե Ջեբեջյանն ընդդեմ քաղաքացի Խաժակ Թանանյանի գործով պատասխանողի բողոքն ընդդեմ առաջին ատյանի դատարանի վճռի, որով հայցը բավարարվել էր։ Վճիռը ամբողջությամբ բեկանվել է, և գործն ամբողջ ծավալով ուղարկվել է ստորադաս դատարան՝ նոր քննության։

Հրապարակային արտահայտված վիրավորանքից պատիվն ու արժանապատվությունը պաշտպանելու պահանջի վերաբերյալ 2023թ․ օգոստոսի 28-ին ներկայացրած հայցի առիթը համացանցում լրագրողի հասցեին հնչեցված արտահայտություններն են[[121]](#footnote-121)։ 2024 թ. հուլիսի 10-ին կայացված վճռով հայցը բավարարվել էր․ դատարանը պատասխանողին պարտավորեցրել էր հրապարակավ ներողություն խնդրել լրագրողից, 400 հազար դրամ վճարել՝ որպես վիրավորանքի փոխհատուցում և 200 հազար դրամ՝ փաստաբանի վարձատրության գումար։

Նոր քննության համար մինչ եռամսյակի ավարտ գործը վարույթ չի ընդունվել։

 **Մարտի 4-ին** Երևանի ընդհանուր իրավասության դատարանում նոր վարույթ է ընդունվել «168 ժամ» ՍՊԸ-ն և լրագրող Գոհար Սավզյանն ընդդեմ քաղաքացի Աշոտ Դավինյանի գործը՝ վիրավորանքի համար ներողություն խնդրելու, զրպարտություն հանդիսացող տվյալները հրապարակայնորեն հերքելու, ինչպես նաև պատվին, արժանապատվությանը և գործարար համբավին պատճառված վնասի փոխհատուցում բռնագանձելու պահանջներով։

 2023թ․ հուլիսի 14-ին ներկայացված հայցի առիթը հունիսի 10-ին Աշոտ Դավինյանի ֆեյսբուքյան էջում կատարված գրառումն է լրագրողի ու լրատվամիջոցի հասցեին՝ ի պատասխան հունիսի 9-ին ՍՊԸ-ին պատկանող *168․am* կայքում հրապարակված՝ «Սեքս-սկանդալի կիզակետում հայտնված անձին նշանակել են ՇՊՀ քոլեջի ու վարժարանի ընդհանուր կոորդինատոր-ղեկավար» հոդվածի [[122]](#footnote-122)։
 2024թ․ մարտի 25-ին դատարանը վճռել էր հայցը մերժել այն հիմքով, որ ապացույց չկա, թե վիճարկվող գրառումը կատարել է հենց Աշոտ Դավինյանը։ Ապրիլի 26-ին հայցվորը վերաքննիչ բողոք էր ներկայացրել, որը բավարարվել էր․ վճիռը բեկանվել և գործն ուղարկվել էր նույն դատարան՝ նոր քննության:

 Գործով դատական նիստ է կայացել նաև ս․ թ․ մարտի 20-ին, որի ժամանակ բաշխվել են ապացուցման պարտականությունները, հաջորդ նիստը նշանակվել է մայիսի 5-ին։

**Մարտի 10-ին** Վերաքննիչ վարչական դատարանը մերժել է «Հուսաբեր» ՓԲԸ-ն («Երկիր Մեդիա» հեռուստաընկերության հիմնադիր) ընդդեմ Հեռուստատեսության և ռադիոյի հանձնաժողովի՝ 2022թ․ հուլիսի 14-ին Վարչական դատարան ներկայացրած հայցով պատասխանողի ներկայացրած վերաքննիչ բողոքն ամբողջությամբ` վարչական ատյանի կայացրած ակտը թողնելով անփոփոխ:

Հիշեցնենք, որ հայցվորը պահանջում էր վերացնել ՀՌՀ-ի՝ 2022թ․հուլիսի 7-ի թիվ 98-Ա որոշումը, որի առիթը «Բողոքի ակցիաները Երևանում և մարզերում շարունակվում են» խորագրով ուղիղ եթերի ժամանակ հնչած հայհոյանքն է, ինչպես նաև՝ «Կոռուպցիա 2. հատուցում» ֆիլմի ընթացքում հնչած գռեհկաբանությունն ու հայհոյախոսությունը, համամարդկային արժեքների նսեմացման ու վարկաբեկման կադրերը։ Դեկտեմբերի 14-ին հայցը բավարարվել էր. վարչական տույժ կիրառելու մասին որոշումը անվավեր էր ճանաչվել:

**Մարտի 25-ին** Վարչական դատարանում կայացել է Հանրային ռադիոյի տնօրենի պաշտոնի համար հայտարարված մրցույթի մասնակիցներից լրագրող Լուսինե Պետրոսյանն ընդդեմ Հանրային հեռարձակողի խորհուրդի գործով դատական նիստ՝ ՀՀԽ որոշումը անվավեր ճանաչելու, մրցույթի անցկացման կարգը մեկամսյա ժամկետում լրամշակելու, նոր տարբերակը պետաիրավական փորձաքննության ուղարկելու և նորից  ընտրություն անցկացնելու պահանջներով։
 Հայցը ներկայացվել է 2024թ․ օգոստոսի 16-ին։ Դատարանը օգոստոսի 26-ին մերժել է Լուսինե Պետրոսյանի հայցադիմումի պահանջների երկրորդ մասը և վարույթ է ընդունել հայցը ՀՀԽ որոշումը անվավեր ճանաչելու մասով, իսկ նորընտիր տնօրեն Արմեն Քոլոյանին ներգրավել է որպես երրորդ անձ։
 Հիշեցնենք, որ 2024թ․ նոյեմբերի 12-ին Հանրային ռադիոյի նախկին տնօրեն Գարեգին Խումարյանը ևս հայցադիմում էր ներկայացրել Վարչական դատարան նույն պահանջով։ Այս երկու հայցերը միացվել են և քննվում են մեկ վարույթում։ Դատական հաջորդ նիստի օրը դեռ նշանակված չէ։

\*\*\*
***Զեկույցը պատրաստել է Խոսքի ազատության պաշտպանության կոմիտեն՝ «Հանուն ժողովրդավարության ազգային հիմնադրամի» (NED, ԱՄՆ) աջակցությամբ իրականացվող ծրագրի շրջանակներում: Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամի» տեսակետների և դիրքորոշումների հետ***

1. <https://freedomhouse.org/country/armenia/freedom-world/2025> [↑](#footnote-ref-1)
2. [**https://rsf.org/en/usa-trump-s-foreign-aid-freeze-throws-journalism-around-world-chaos**](https://rsf.org/en/usa-trump-s-foreign-aid-freeze-throws-journalism-around-world-chaos) [↑](#footnote-ref-2)
3. [**https://khosq.am/2025/02/27/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-132/**](https://khosq.am/2025/02/27/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-132/) [↑](#footnote-ref-3)
4. [**https://iravaban.net/509429.html**](https://iravaban.net/509429.html) [↑](#footnote-ref-4)
5. [https://khosq.am/2025/03/21/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-133/](https://khosq.am/2025/03/21/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-133/) [↑](#footnote-ref-5)
6. <https://freedomhouse.org/country/armenia/freedom-world/2025> [↑](#footnote-ref-6)
7. [**https://www.youtube.com/watch?v=npKCr3--T5s**](https://www.youtube.com/watch?v=npKCr3--T5s) [↑](#footnote-ref-7)
8. [**https://www.facebook.com/watch?v=1479442062696622**](https://www.facebook.com/watch?v=1479442062696622) [↑](#footnote-ref-8)
9. [**https://civic.am/society/145250--civicam-i-.html**](https://civic.am/society/145250--civicam-i-.html) [↑](#footnote-ref-9)
10. [**https://khosq.am/2024/04/30/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-122/**](https://khosq.am/2024/04/30/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-122/) [↑](#footnote-ref-10)
11. [**https://khosq.am/2025/03/21/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-133/**](https://khosq.am/2025/03/21/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-133/) [↑](#footnote-ref-11)
12. [**https://www.youtube.com/watch?v=8BjY\_herkP8**](https://www.youtube.com/watch?v=8BjY_herkP8) [↑](#footnote-ref-12)
13. [**https://khosq.am/2025/03/27/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-134/**](https://khosq.am/2025/03/27/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-134/) [↑](#footnote-ref-13)
14. [**https://www.facebook.com/groups/348262715355348/posts/2821760191338909/**](https://www.facebook.com/groups/348262715355348/posts/2821760191338909/) [↑](#footnote-ref-14)
15. [**https://armlur.am/1425522/**](https://armlur.am/1425522/) [↑](#footnote-ref-15)
16. [**https://168.am/2023/03/07/1842796.html**](https://168.am/2023/03/07/1842796.html) [↑](#footnote-ref-16)
17. [**https://hetq.am/hy/article/132716**](https://hetq.am/hy/article/132716) [↑](#footnote-ref-17)
18. [**https://www.youtube.com/watch?v=mRhqHwip\_G0**](https://www.youtube.com/watch?v=mRhqHwip_G0) [↑](#footnote-ref-18)
19. [**https://youtu.be/7qrerbBC0h4**](https://youtu.be/7qrerbBC0h4) [↑](#footnote-ref-19)
20. [**https://www.youtube.com/watch?v=\_7-lGpLElpo&t=1007s**](https://www.youtube.com/watch?v=_7-lGpLElpo&t=1007s) [↑](#footnote-ref-20)
21. [**https://www.youtube.com/watch?v=TUNDTk4EvlI&t=2662s**](https://www.youtube.com/watch?v=TUNDTk4EvlI&t=2662s) [↑](#footnote-ref-21)
22. [**https://oragir.news/hy/material/2024/06/26/121656**](https://oragir.news/hy/material/2024/06/26/121656) [↑](#footnote-ref-22)
23. [**https://bit.ly/3KW2sFj**](https://bit.ly/3KW2sFj) [↑](#footnote-ref-23)
24. [**https://www.civilnet.am/news/805426/%D5%A1%D5%BE%D5%AB%D5%B6%D5%B5%D5%A1%D5%B6%D5%B6%D5%A5%D6%80%D5%AB-%D5%A2%D5%AB%D5%A6%D5%B6%D5%A5%D5%BD%D5%A8%D5%9D-%D5%BA%D5%A5%D5%BF%D5%A1%D5%AF%D5%A1%D5%B6-%D5%A3%D5%B8%D6%82%D5%B4%D5%A1%D6%80%D5%B6%D5%A5%D6%80%D5%AB-%D5%A1%D5%B6%D5%B8%D6%82%D5%B2%D5%B2%D5%A1%D5%AF%D5%AB-%D5%B7%D5%A1%D5%B0%D5%A1%D5%BC%D5%B8%D6%82/**](https://www.civilnet.am/news/805426/%D5%A1%D5%BE%D5%AB%D5%B6%D5%B5%D5%A1%D5%B6%D5%B6%D5%A5%D6%80%D5%AB-%D5%A2%D5%AB%D5%A6%D5%B6%D5%A5%D5%BD%D5%A8%D5%9D-%D5%BA%D5%A5%D5%BF%D5%A1%D5%AF%D5%A1%D5%B6-%D5%A3%D5%B8%D6%82%D5%B4%D5%A1%D6%80%D5%B6%D5%A5%D6%80%D5%AB-%D5%A1%D5%B6%D5%B8%D6%82%D5%B2%D5%B2%D5%A1%D5%AF%D5%AB-%D5%B7%D5%A1%D5%B0%D5%A1%D5%BC%D5%B8%D6%82/) [↑](#footnote-ref-24)
25. [**https://armlur.am/1427232/**](https://armlur.am/1427232/) [↑](#footnote-ref-25)
26. [**https://hetq.am/hy/article/171772**](https://hetq.am/hy/article/171772) [↑](#footnote-ref-26)
27. [**https://oragir.news/hy/material/2024/12/19/139556**](https://oragir.news/hy/material/2024/12/19/139556) [↑](#footnote-ref-27)
28. [**https://hraparak.am/post/591fb734e3d84d0d37fd972c**](https://hraparak.am/post/591fb734e3d84d0d37fd972c) [↑](#footnote-ref-28)
29. [**https://hraparak.am/post/591fb531e3d84d0d37fd8835**](https://hraparak.am/post/591fb531e3d84d0d37fd8835) [↑](#footnote-ref-29)
30. [**https://hraparak.am/post/784d07c164dcd1120286795b9080f4d1**](https://hraparak.am/post/784d07c164dcd1120286795b9080f4d1) [↑](#footnote-ref-30)
31. [**https://oragir.news/hy/material/2023/03/09/73385**](https://oragir.news/hy/material/2023/03/09/73385) [↑](#footnote-ref-31)
32. [**http://medianews.site/345320/**](http://medianews.site/345320/) [↑](#footnote-ref-32)
33. [**https://armlur.am/1207461/?fbclid=IwAR3hlR0kzAVPi\_f6et8QSZdwfw8KMvH08X8RGBtG9w3ogtP78C\_juZaf69I**](https://armlur.am/1207461/?fbclid=IwAR3hlR0kzAVPi_f6et8QSZdwfw8KMvH08X8RGBtG9w3ogtP78C_juZaf69I) [↑](#footnote-ref-33)
34. [**https://www.youtube.com/watch?v=EQ1cf6LhYj0**](https://www.youtube.com/watch?v=EQ1cf6LhYj0) [↑](#footnote-ref-34)
35. [**https://www.youtube.com/watch?v=etKjEn\_RcQ4**](https://www.youtube.com/watch?v=etKjEn_RcQ4) [↑](#footnote-ref-35)
36. [**https://www.youtube.com/watch?v=3R78TT\_sYb4**](https://www.youtube.com/watch?v=3R78TT_sYb4) [↑](#footnote-ref-36)
37. [**https://armlur.am/1428435/**](https://armlur.am/1428435/) [↑](#footnote-ref-37)
38. [**https://hraparak.am/post/9b0db6454fecc2af9fda1c4f89034172**](https://hraparak.am/post/9b0db6454fecc2af9fda1c4f89034172) [↑](#footnote-ref-38)
39. [**https://www.pastinfo.am/hy/news/2024/03/06/ldpuluk4h/1725664**](https://www.pastinfo.am/hy/news/2024/03/06/ldpuluk4h/1725664) [↑](#footnote-ref-39)
40. [**https://www.pastinfo.am/hy/news/2024/03/12/mwvhc5yi4/1728849**](https://www.pastinfo.am/hy/news/2024/03/12/mwvhc5yi4/1728849) [↑](#footnote-ref-40)
41. [**https://www.facebook.com/100002611105728/videos/835993668415952/**](https://www.facebook.com/100002611105728/videos/835993668415952/) [↑](#footnote-ref-41)
42. [**https://lurer.com/?p=255408&l=am**](https://lurer.com/?p=255408&l=am) [↑](#footnote-ref-42)
43. [**https://www.youtube.com/watch?v=LINGkpRwwjw**](https://www.youtube.com/watch?v=LINGkpRwwjw) [↑](#footnote-ref-43)
44. [**https://yerevan.today/heghinak/67567/ashxatoum-en-tourqi-shaheric-elnelov%D5%9D-dzerq-dzerqi-tvats**](https://yerevan.today/heghinak/67567/ashxatoum-en-tourqi-shaheric-elnelov%D5%9D-dzerq-dzerqi-tvats) [↑](#footnote-ref-44)
45. [**https://www.youtube.com/watch?v=R1KqWkKMFLg**](https://www.youtube.com/watch?v=R1KqWkKMFLg) [↑](#footnote-ref-45)
46. [**https://www.civilnet.am/news/773382/%D5%B4%D5%A1%D5%BD%D5%AB%D5%BD%D5%AB-%D5%A9%D5%AB%D5%BE-4-%D5%A4%D5%BA%D6%80%D5%B8%D6%81%D5%AB-%D5%B8%D6%82%D5%BD%D5%B8%D6%82%D6%81%D5%B9%D5%B8%D6%82%D5%B0%D5%AB%D5%B6-%D5%A1%D5%A6%D5%A1%D5%BF%D5%BE%D5%A5%D6%81-%D5%A1%D5%B7%D5%AD%D5%A1%D5%BF%D5%A1%D5%B6%D6%84%D5%AB%D6%81%E2%80%A4-%D5%B6%D6%80%D5%A1%D5%B6-%D5%B4%D5%A5%D5%B2%D5%A1%D5%A4%D6%80%D5%B8%D6%82%D5%B4-%D5%A5%D5%B6-%D5%A5%D6%80%D5%A5%D5%AD%D5%A1%D5%B6%D5%A5%D6%80%D5%AB%D5%B6-%D5%B0%D5%A1%D5%B5%D5%B0%D5%B8%D5%B5%D5%A5%D5%AC%D5%B8%D6%82-%D5%B8%D6%82-%D5%AE%D5%A5%D5%AE%D5%A5%D5%AC%D5%B8%D6%82-%D5%B4%D5%A5%D5%BB/**](https://www.civilnet.am/news/773382/%D5%B4%D5%A1%D5%BD%D5%AB%D5%BD%D5%AB-%D5%A9%D5%AB%D5%BE-4-%D5%A4%D5%BA%D6%80%D5%B8%D6%81%D5%AB-%D5%B8%D6%82%D5%BD%D5%B8%D6%82%D6%81%D5%B9%D5%B8%D6%82%D5%B0%D5%AB%D5%B6-%D5%A1%D5%A6%D5%A1%D5%BF%D5%BE%D5%A5%D6%81-%D5%A1%D5%B7%D5%AD%D5%A1%D5%BF%D5%A1%D5%B6%D6%84%D5%AB%D6%81%E2%80%A4-%D5%B6%D6%80%D5%A1%D5%B6-%D5%B4%D5%A5%D5%B2%D5%A1%D5%A4%D6%80%D5%B8%D6%82%D5%B4-%D5%A5%D5%B6-%D5%A5%D6%80%D5%A5%D5%AD%D5%A1%D5%B6%D5%A5%D6%80%D5%AB%D5%B6-%D5%B0%D5%A1%D5%B5%D5%B0%D5%B8%D5%B5%D5%A5%D5%AC%D5%B8%D6%82-%D5%B8%D6%82-%D5%AE%D5%A5%D5%AE%D5%A5%D5%AC%D5%B8%D6%82-%D5%B4%D5%A5%D5%BB/) [↑](#footnote-ref-46)
47. [**https://hraparak.am/post/c1cf0ec5169a39e8e7e5db4d031b7b1d?fbclid=IwAR1ODzrsCZX5jSXQfctEl0VKB3tFTZHCt06PmXvZ0fITgupOXw9TEGAQlWg**](https://hraparak.am/post/c1cf0ec5169a39e8e7e5db4d031b7b1d?fbclid=IwAR1ODzrsCZX5jSXQfctEl0VKB3tFTZHCt06PmXvZ0fITgupOXw9TEGAQlWg) [↑](#footnote-ref-47)
48. [**https://armlur.am/1434739/**](https://armlur.am/1434739/) [↑](#footnote-ref-48)
49. [**https://www.youtube.com/watch?v=j\_nvibqvQ80&t=65s**](https://www.youtube.com/watch?v=j_nvibqvQ80&t=65s) [↑](#footnote-ref-49)
50. [**https://iravaban.net/509429.html**](https://iravaban.net/509429.html) [↑](#footnote-ref-50)
51. [**https://armlur.am/1437153/**](https://armlur.am/1437153/) [↑](#footnote-ref-51)
52. [**https://armlur.am/1437648/**](https://armlur.am/1437648/)  [↑](#footnote-ref-52)
53. [**https://mediahub.am/post/2fedee321fc7e6a9**](https://mediahub.am/post/2fedee321fc7e6a9) [↑](#footnote-ref-53)
54. [**https://168.am/2020/03/06/1269324.html**](https://168.am/2020/03/06/1269324.html) [↑](#footnote-ref-54)
55. [**https://oragir.news/hy/material/2024/11/29/137491**](https://oragir.news/hy/material/2024/11/29/137491) [↑](#footnote-ref-55)
56. [**https://news.am/arm/news/646164.html**](https://news.am/arm/news/646164.html) [↑](#footnote-ref-56)
57. [**https://oragir.news/hy/material/2023/09/05/89547?fbclid=IwAR1EYdXXIrO31MQ6ynRLsBD9LTSy4\_vrWpVBLd3X9Tnt\_kqQfvK9CkNNRXs**](https://oragir.news/hy/material/2023/09/05/89547?fbclid=IwAR1EYdXXIrO31MQ6ynRLsBD9LTSy4_vrWpVBLd3X9Tnt_kqQfvK9CkNNRXs) [↑](#footnote-ref-57)
58. [**https://hraparak.am/post/b93c724fb855d707e28dee03d3079c36?fbclid=IwAR0hSdr0zK\_BH0BB7fLQmv\_nLmajFUNQoVkUZ0I-jBAYtrVGIehGJdvsvAU**](https://hraparak.am/post/b93c724fb855d707e28dee03d3079c36?fbclid=IwAR0hSdr0zK_BH0BB7fLQmv_nLmajFUNQoVkUZ0I-jBAYtrVGIehGJdvsvAU) [↑](#footnote-ref-58)
59. [**https://alternativ.am/?p=93025&l=am&fbclid=IwAR3Cm31NNJbJ1TS1-K8jWJ9Z-IRuM8DcdEg-RpGmMwdp7RPbVysZyaw8oVc**](https://alternativ.am/?p=93025&l=am&fbclid=IwAR3Cm31NNJbJ1TS1-K8jWJ9Z-IRuM8DcdEg-RpGmMwdp7RPbVysZyaw8oVc) [↑](#footnote-ref-59)
60. [**https://yerevan.today/all/society/115424/souqiasyanneri-bankoum-gravadrvats-gortsarany-gnoum-e-souqiasyanneri-varordy%E2%80%A4-alternativ-am**](https://yerevan.today/all/society/115424/souqiasyanneri-bankoum-gravadrvats-gortsarany-gnoum-e-souqiasyanneri-varordy%E2%80%A4-alternativ-am) [↑](#footnote-ref-60)
61. [**https://www.youtube.com/watch?v=Zn1pIFbbjvs**](https://www.youtube.com/watch?v=Zn1pIFbbjvs) [↑](#footnote-ref-61)
62. [**https://shamshyan.com/hy/article/2023/10/29/1249079**](https://shamshyan.com/hy/article/2023/10/29/1249079) [↑](#footnote-ref-62)
63. [**https://hraparak.am/post/ff7810334141e584152bd44530212699**](https://hraparak.am/post/ff7810334141e584152bd44530212699) [↑](#footnote-ref-63)
64. [**https://fip.am/23243**](https://fip.am/23243) [↑](#footnote-ref-64)
65. [**https://news.am/arm/news/584108.html**](https://news.am/arm/news/584108.html) [↑](#footnote-ref-65)
66. [**https://www.youtube.com/watch?v=ZRSw1cOABXQ**](https://www.youtube.com/watch?v=ZRSw1cOABXQ) [↑](#footnote-ref-66)
67. [**https://www.youtube.com/watch?v=GKBwIumt0JM**](https://www.youtube.com/watch?v=GKBwIumt0JM) [↑](#footnote-ref-67)
68. [**https://oragir.news/hy/material/2023/12/16/100878?fbclid=IwZXh0bgNhZW0CMTAAAR0uuK3kOgcfrOKZUch1oLn-b5eLB439R5-9bnaPUpM-DmWoa4M07oMRep8\_aem\_AXowHD0FMfOaDoGLs7e65VFOjGybLDbOmaRh3fwQvVijL68F-8JuD7NOn6S5XFzyIzEOjJ\_gWDldB-OjQVqkmhAW**](https://oragir.news/hy/material/2023/12/16/100878?fbclid=IwZXh0bgNhZW0CMTAAAR0uuK3kOgcfrOKZUch1oLn-b5eLB439R5-9bnaPUpM-DmWoa4M07oMRep8_aem_AXowHD0FMfOaDoGLs7e65VFOjGybLDbOmaRh3fwQvVijL68F-8JuD7NOn6S5XFzyIzEOjJ_gWDldB-OjQVqkmhAW) [↑](#footnote-ref-68)
69. [**https://www.youtube.com/watch?v=uX\_\_MItBVkw&t=1s**](https://www.youtube.com/watch?v=uX__MItBVkw&t=1s) [↑](#footnote-ref-69)
70. [**https://www.armdaily.am/?p=116543&l=am**](https://www.armdaily.am/?p=116543&l=am) [↑](#footnote-ref-70)
71. [**https://www.youtube.com/watch?v=kt8rPD2m8YQ**](https://www.youtube.com/watch?v=kt8rPD2m8YQ) [↑](#footnote-ref-71)
72. **https://bit.ly/3Ozibca** [↑](#footnote-ref-72)
73. [**https://www.facebook.com/david.levonyan.39/videos/1707519176505666**](https://www.facebook.com/david.levonyan.39/videos/1707519176505666) [↑](#footnote-ref-73)
74. [**http://hzham.am/articles/1661036339300016.html**](http://hzham.am/articles/1661036339300016.html) [↑](#footnote-ref-74)
75. [**http://hzham.am/articles/1668284337218388.html**](http://hzham.am/articles/1668284337218388.html) [↑](#footnote-ref-75)
76. [**http://hzham.am/articles/1671819965288944.html**](http://hzham.am/articles/1671819965288944.html) [↑](#footnote-ref-76)
77. [**https://hraparak.am/post/ac0a57cd162fe9fac32b3ae0719f2877**](https://hraparak.am/post/ac0a57cd162fe9fac32b3ae0719f2877) [↑](#footnote-ref-77)
78. [**https://hetq.am/hy/article/165552**](https://hetq.am/hy/article/165552) [↑](#footnote-ref-78)
79. [**https://www.youtube.com/watch?v=696vWAmCtjk&t=317s**](https://www.youtube.com/watch?v=696vWAmCtjk&t=317s) [↑](#footnote-ref-79)
80. [**https://168.am/2021/04/12/1493119.html**](https://168.am/2021/04/12/1493119.html) [↑](#footnote-ref-80)
81. [**https://www.pastinfo.am/hy/news/2023/02/20/7bccnlg16/1536743**](https://www.pastinfo.am/hy/news/2023/02/20/7bccnlg16/1536743) [↑](#footnote-ref-81)
82. [**https://armlur.am/889450/**](https://armlur.am/889450/) [↑](#footnote-ref-82)
83. [**https://mediahub.am/post/8eff5ae963c34689**](https://mediahub.am/post/8eff5ae963c34689) [↑](#footnote-ref-83)
84. [**https://www.facebook.com/arayik.harutyunyan/posts/pfbid0rDHeQfLhSHb9mxBJcfJxT1PgfQggcnk2Cb5eGVTFL1ZGJpwPvRMLnDWX97Twg1ATl**](https://www.facebook.com/arayik.harutyunyan/posts/pfbid0rDHeQfLhSHb9mxBJcfJxT1PgfQggcnk2Cb5eGVTFL1ZGJpwPvRMLnDWX97Twg1ATl) [↑](#footnote-ref-84)
85. [**https://khosq.am/2025/02/27/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-132/**](https://khosq.am/2025/02/27/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-132/) [↑](#footnote-ref-85)
86. [**https://www.facebook.com/ruben.rubinyan/posts/pfbid0iRHoukg46BwCtT6iYpjzJZncA9Miri6Y65xVrKVWLt1s2nWXYU52xbnCmLmnCbH2l**](https://www.facebook.com/ruben.rubinyan/posts/pfbid0iRHoukg46BwCtT6iYpjzJZncA9Miri6Y65xVrKVWLt1s2nWXYU52xbnCmLmnCbH2l) [↑](#footnote-ref-86)
87. [**https://www.facebook.com/yerkir.am/videos/1000219248330963?locale=ms\_MY**](https://www.facebook.com/yerkir.am/videos/1000219248330963?locale=ms_MY) [↑](#footnote-ref-87)
88. [**https://mediahub.am/post/df66cbb6a43473b8**](https://mediahub.am/post/df66cbb6a43473b8) [↑](#footnote-ref-88)
89. [**https://armlur.am/1348775**](https://armlur.am/1348775) [↑](#footnote-ref-89)
90. [**https://armlur.am/1441738/**](https://armlur.am/1441738/) [↑](#footnote-ref-90)
91. [**https://www.facebook.com/taguhi.aslanyan/posts/4325353364182778**](https://www.facebook.com/taguhi.aslanyan/posts/4325353364182778) [↑](#footnote-ref-91)
92. [**https://www.facebook.com/tehmine.yenoqyan/posts/pfbid04n95K5khDsqYpvCBsJE3V6KNZC8Z5RWqTCqphr8bqYYpnxZwB9JFaGRRNCfu5RUyl**](https://www.facebook.com/tehmine.yenoqyan/posts/pfbid04n95K5khDsqYpvCBsJE3V6KNZC8Z5RWqTCqphr8bqYYpnxZwB9JFaGRRNCfu5RUyl) [↑](#footnote-ref-92)
93. [**https://www.youtube.com/watch?v=5YyPERD2ZDs**](https://www.youtube.com/watch?v=5YyPERD2ZDs) [↑](#footnote-ref-93)
94. [**https://bit.ly/2y6NWIb**](https://bit.ly/2y6NWIb) [↑](#footnote-ref-94)
95. [**https://armlur.am/1292156/**](https://armlur.am/1292156/) [↑](#footnote-ref-95)
96. [**https://armlur.am/1295811/**](https://armlur.am/1295811/) [↑](#footnote-ref-96)
97. [**https://oragir.news/hy/material/2025/02/13/145128**](https://oragir.news/hy/material/2025/02/13/145128) [↑](#footnote-ref-97)
98. [**https://www.hetq.am/hy/article/170518**](https://www.hetq.am/hy/article/170518) [↑](#footnote-ref-98)
99. [**https://hetq.am/hy/article/172592**](https://hetq.am/hy/article/172592) [↑](#footnote-ref-99)
100. [**https://khosq.am/2025/03/21/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-133/**](https://khosq.am/2025/03/21/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-133/) [↑](#footnote-ref-100)
101. [**https://factor.am/468136.html**](https://factor.am/468136.html) [↑](#footnote-ref-101)
102. [**https://www.youtube.com/watch?v=c8CrpflnBMI**](https://www.youtube.com/watch?v=c8CrpflnBMI) [↑](#footnote-ref-102)
103. [**https://www.youtube.com/watch?v=Q1HPo7Kl0HY**](https://www.youtube.com/watch?v=Q1HPo7Kl0HY) [↑](#footnote-ref-103)
104. [**http://armtimes.com/hy/article/142602**](http://armtimes.com/hy/article/142602) [↑](#footnote-ref-104)
105. [**https://www.youtube.com/watch?v=mH\_FqH2BlzI&t=56s**](https://www.youtube.com/watch?v=mH_FqH2BlzI&t=56s) [↑](#footnote-ref-105)
106. [**https://www.facebook.com/syuzi.badoyan/videos/1143575714185376**](https://www.facebook.com/syuzi.badoyan/videos/1143575714185376) [↑](#footnote-ref-106)
107. [**https://www.pastinfo.am/hy/news/2025/03/30/%D4%B3%D5%B5%D5%B8%D6%82%D5%B4%D6%80%D5%AB%D5%B8%D6%82%D5%B4-%D5%B4%D5%AB%D5%BB%D5%A1%D5%A4%D5%A5%D5%BA-%D5%A7-%D5%A5%D5%B2%D5%A5%D5%AC/1927559**](https://www.pastinfo.am/hy/news/2025/03/30/%D4%B3%D5%B5%D5%B8%D6%82%D5%B4%D6%80%D5%AB%D5%B8%D6%82%D5%B4-%D5%B4%D5%AB%D5%BB%D5%A1%D5%A4%D5%A5%D5%BA-%D5%A7-%D5%A5%D5%B2%D5%A5%D5%AC/1927559) [↑](#footnote-ref-107)
108. [**https://hraparak.am/post/eaf38754391a1f17558bd4e9dfd9e260**](https://hraparak.am/post/eaf38754391a1f17558bd4e9dfd9e260) [↑](#footnote-ref-108)
109. [**https://hetq.am/hy/article/172318**](https://hetq.am/hy/article/172318) [↑](#footnote-ref-109)
110. [**https://iravaban.net/507771.html**](https://iravaban.net/507771.html) [↑](#footnote-ref-110)
111. [**https://infocom.am/hy/article/150113**](https://infocom.am/hy/article/150113) [↑](#footnote-ref-111)
112. [**https://www.facebook.com/lucy.manvelian/posts/pfbid0oXLhYqcdxfAmndxw2x5cdVUyAR92pp6txBk6gDAsejaTeCHxUa1TTFpiHzdgXTeTl**](https://www.facebook.com/lucy.manvelian/posts/pfbid0oXLhYqcdxfAmndxw2x5cdVUyAR92pp6txBk6gDAsejaTeCHxUa1TTFpiHzdgXTeTl) [↑](#footnote-ref-112)
113. [**https://infocom.am/hy/article/150113**](https://infocom.am/hy/article/150113) [↑](#footnote-ref-113)
114. [**https://arm.sputniknews.ru/20250225/agn-n-hrazharvel-e-meknabanel-divanagetneri-hascein-anna-hakvobjani-viravvorakan-vorakumnery-86091304.html**](https://arm.sputniknews.ru/20250225/agn-n-hrazharvel-e-meknabanel-divanagetneri-hascein-anna-hakvobjani-viravvorakan-vorakumnery-86091304.html) [↑](#footnote-ref-114)
115. [**https://www.facebook.com/share/p/1AfCfWV9G4/**](https://www.facebook.com/share/p/1AfCfWV9G4/) [↑](#footnote-ref-115)
116. [**https://foi.am/news-events/38526?fbclid=IwY2xjawJq8yFleHRuA2FlbQIxMAABHqOSgkHGCCwbV0BuBxcOpzD6SWft6C-vr\_ukHBSzhVo6ipisiT1avm6zeRAr\_aem\_uNEj9fK8Tgz0EFX1luYu2A**](https://foi.am/news-events/38526?fbclid=IwY2xjawJq8yFleHRuA2FlbQIxMAABHqOSgkHGCCwbV0BuBxcOpzD6SWft6C-vr_ukHBSzhVo6ipisiT1avm6zeRAr_aem_uNEj9fK8Tgz0EFX1luYu2A) [↑](#footnote-ref-116)
117. [**https://foi.am/researches/38315?fbclid=IwY2xjawIudPhleHRuA2FlbQIxMAABHYErKHEW\_eW45AWRWKU3HyrZKJMJRGmWekCBSdMBSHyTA9UHl3vWibMmNg\_aem\_2uaxP7qN7AVHGzAWX1dAiA**](https://foi.am/researches/38315?fbclid=IwY2xjawIudPhleHRuA2FlbQIxMAABHYErKHEW_eW45AWRWKU3HyrZKJMJRGmWekCBSdMBSHyTA9UHl3vWibMmNg_aem_2uaxP7qN7AVHGzAWX1dAiA) [↑](#footnote-ref-117)
118. [**https://www.youtube.com/watch?v=PXwgJH0KASU&t=592s**](https://www.youtube.com/watch?v=PXwgJH0KASU&t=592s) [↑](#footnote-ref-118)
119. [**https://www.youtube.com/watch?v=7O71RnqSICM&t=108s**](https://www.youtube.com/watch?v=7O71RnqSICM&t=108s) [↑](#footnote-ref-119)
120. [**https://www.armdaily.am/?p=61205&l=am**](https://www.armdaily.am/?p=61205&l=am) [↑](#footnote-ref-120)
121. [**https://www.aravot.am/2023/07/28/1358203/**](https://www.aravot.am/2023/07/28/1358203/) [↑](#footnote-ref-121)
122. [**https://168.am/2023/06/09/1885505.html**](https://168.am/2023/06/09/1885505.html) [↑](#footnote-ref-122)